
Revista ROST poate fi procurată de la chioşcurile Rodipet SA sau: 

e În Bucureşti - de la librăriile „Vasiliada“ (Bd. L.C. Bratianu 12) şi 
„Sophia“ (Str. Bibescu Vodă nr. 24, lingă Facultatea de Teologie) 

e În Constanţa - de la librăria „Brâncovenească“ (Str. Vasile Lupu nr. 43) 
e În Galaţi - de la librăria „C. Negri“ (Strada Domnească 27) 

e În Suceava - de la librăria „Sf. Voievod Ştefan cel Mare“ 


o... .c.ccccccooccsoececoececeososeceooecocoooocoee 


FOARTE IMPORTANT 

Revista ROST caută distribuitori în toată țara: biserici de mir, mănăstiri, firme 
locale de difuzare a presei, librării şi persoane particulare. Oferim comision generos. 
Pentru detalii, luaţi legătura cu directorul publicaţiei, Claudiu Târziu, la 

telefon 0740.103.621 ori pe e-mail: rostrostonline.org sau revistarostOgmail.com. 

19 mai. Cit valorează NU 

vorbi de ordine morală în legătură cu Tra- 


Claudiu Târziu 





ian Băsescu ar putea părea excesiv. Presa 

ni l-a arătat de prea multe ori în situaţii 
care nu-l recomandă drept un reper moral: lovind 
cu capul în gură un om de afaceri, înjurînd un zia- 
rist, urcîndu-se băut la volan... Dar nu pentru 
aura lui de sfint l-au ales românii preşedinte în 
2004, ci pentru a curăța sistemul ticăloşit. Ne-a 
înşelat aşteptările? Nu. Faptele sale au țintit insti- 
tuirea unei ordini morale în societatea româneas- 
că. Inevitabil, însă, afectează grav interesele oli- 
garhiei. Aici se află originea conflictului dintre 
Băsescu şi Tăriceanu & Co. 

Aşadar, pentru a înțelege miza războiului 
trebuie să privim lucid acţiunile taberelor, nu per- 
soanele care le compun. Să le analizăm ideile, 
programele, faptele, nu discursul şi veşmintele. 
Ne interesează mai puţin eventualele aventuri ga- 
lante ale preşedintelui şi enorm actele sale poli- 
tice. Cum, simetric, putem ignora pasiunile copi- 
lăreşti ale premierului, dar nu şi serviciile pe care 
le face famigliei politico-economică. 

Preşedintele Traian Băsescu a dat un impuls 
luptei anticorupţie, care a început să însemne 
ceva mai mult decât vorbe sub mandatul său: sînt 
cercetaţi penal sau judecaţi foşti şi actuali demni- 
tari, ca Adrian Năstase, D.. Popescu, Codruţ Şe- 
reş, Zsolt Nagy, dar şi mari oameni de afaceri - 
sponsori pentru stînga şi dreapta -, ca Patriciu şi 
Vîntu. Preşedintele Băsescu a deschis arhivele Se- 
curităţii şi aşa s-a aflat trecutul neonorant al unor 
oameni politici ca Dan Voiculescu, care altminteri 
se vor corifei ai neamului. Preşedintele Băsescu a 


Referendumul din 19 mai nu tranșează viitorul unui om, ci al unei 
țări. Votul acesta poate fi un gest de demnitate sau unul de 
masochism. Căci nu alegem între Băsescu şi coaliția anti-Băsescu, ci 
între ordinea morală şi „violarea «democratică» a democrației“!. 


condamnat oficial comunismul, a recunoscut me- 
ritele opozanților regimului criminal şi şi-a asu- 
mat o serie de măsuri pentru ca acest groaznic 
episod istoric să nu fie uitat. Traian Băsescu a fă- 
cut presiuni asupra guvernului pentru continua- 
rea reformelor şi a intervenit în situaţiile de criză. 
Băsescu a protestat public împotriva afacerilor pe 
care clienţii politici ai partidelor guvernamentale 
le fac pe spinarea statului. Băsescu a dus o politi- 
că de apropiere a Republicii Moldova de Româ- 
nia. Băsescu a cerut introducerea votului unino- 
minal. 

Băsescu a cerut alegeri anticipate, pentru a 
se forma un nou guvern, fără „soluţia imorală“ - 
PC şi fără şantajul antinațional al UDMR. 

Ce au făcut însă contestatarii preşedintelui? 

Premierul Călin Popescu-Tăriceanu a inter- 
venit la procurorul general al României Ilie Bo- 
toş, la ministrul de Justiţie Monica Macovei şi la 
preşedintele Traian Băsescu în favoarea magna- 
tului Dinu Patriciu, cînd aceasta era cercetat 
penal. 

Prim-ministrul Tăriceanu a refuzat alegerile 
anticipate, preferînd instabiliatea politică şi com- 
promisul decât să-şi rişte scaunul. 

Tăriceanu este vinovat pentru revenirea 
PSD la putere, fără alegeri, şi a lui Iliescu, fie şi 
temporar, la Cotroceni (prin marioneta sa, 
Văcăroiu) în dauna interesului public. Tăriceanu 
a alcătuit un nou Cabinet, în care a primit 
oamenii grupurilor de interese ale lui Patriciu şi 
Fenechiu - Iaşi. 

Liderul liberal Tăriceanu a acceptat for- 
marea unei monstruoase coaliții (PNL-PSD- 
PC-UDMR-PRM), pentru scoaterea aliatului său 
de pînă ieri, PD, de la guvernare şi pentru 

continuare în pagina 7 


1 Cum inspirat şi-a intitulat H..R. Patapievici un articol despre suspendarea lui Traian Băsescu, 


în „Evenimentul zilei“, 3 mai a.c. 





anul V e nr. 51 





ROST 


APEL 





2% pentru ROSI 


Dragi prieteni ai revistei ROST, vă rugăm să citiți mesajul de mai jos 

şi să-i dați curs! Nu e o cerere de sponsorizare, ci un îndemn Ia a sprijini o 
organizației culturală, nonprofit, neguvernamentală, bazată pe voluntariat 
şi dedicată binelui public. Cum? Simplu și fără să cheltuiţi vreun leu din 
buzunarul propriu: prin direcționarea a 2% din impozitul pe venit, pe care 
oricum îl plătiţi statului, către Asociaţia „Rost“. În fapt, cereţi ca o parte din 
impozitul plătit să tie cheltuit în favoarea unei organizaţii care face o lucrare 


ce vă este folositoare. 

upă cum ştiţi, principala activitate a 
[) Asociaţiei „Rost“ este editarea revistei 

ROST (cultural, politic, religios). Mulţi 
ne-aţi scris că vă place această publicaţie, iar o 
parte dintre dumneavoastră v-aţi arătat ataşa- 
mentul față de ROST cu diferite prilejuri. Vă 
mulțumim pentru aceasta. Anul acesta o puteți 
face din nou. 

Ebine să ştiţi că editarea revistei ROST este 
realizată prin efortul voluntaral unui grup de pre- 
oți, istorici, sociologi, medici, profesori, ziarişti, în 
covîrşitoarea majoritate tineri. Nimeni nu este 
plătit. Singura noastră răsplată este munca bine 
făcută şi bucuria de a vedea că dumneavoastră, 
cititorii noştri, prețuiți această lucrare. Şi e normal 
să fie aşa, căci ROST nu este o afacere din care 
să cîştige cineva, ci un proiect cultural, menit unei 
resurecţii morale şi spirituale a românilor. 

Sprijiniți revista ROST, pentru a deveni 
mai bună, mai consistentă şi pentru a rămîne 
independentă! 


Procedura 


Pentru a direcționa 2% din impozit către 
Asociaţia „Rost“ - şi implicit către revista ROST 
- urmați etapele de mai jos. 

e Notaţi datele de identificare ale organiza- 
ției noastre: 

Numele: Asociația „Rost“ 

Codul unic de identificare (codul fiscal): 
12495302 

Contul bancar în format IBAN: 
R025BACX0000000107363250, deschis la HVB 
Țiriac Bank, Sucursala Orizont - Bucureşti. 


e Dacă aveţi venituri de la un singur angaja- 
tor (un loc de muncă şi un salariu), completaţi Ce- 
rerea 230, „Cerere privind destinaţia sumei re- 
prezentînd pînă la 2% din impozitul anual“ pe 
care o descărcaţi de pe site-ul asociaţiei noastre 
(www.rostonline.org) sau de pe site-ul Ministeru- 
lui Finanţelor. La Capitolul B veţi trece datele Aso- 
ciaţiei „Rost“ indicate mai sus. La rubrica „Suma“ 
treceţi suma reprezentînd 2% din impozitul pe 
care îl datoraţi pe venit. Dacă nu ştiţi suma, lăsaţi 
rubrica liberă, căci va fi completată de Adminis- 
traţia Financiară. 

Cereți firmei/instituţiei unde sînteți angajaţi 
o copie după formularul 210 „Fişa Fiscală privind 
impozitul pe veniturile din salarii“. Anexaţi for- 
mularul la Cererea 230. Cele două documente se 
depun registratura Administraţiei Financiare sau 
se trimit prin poştă, cu scrisoare recomandată. 

e Dacă anul trecut ați avut venituri din mai 
multe surse, utilizaţi Declaraţia 200, „Declaraţie 
specială privind veniturile realizate“ (o veţi primi 
acasă, prin poştă, de la Administraţia Financiară 
sau o puteți descărca de pe site-ul Ministerului 
Finanţelor ori de pe site-ul www.rostonline.org). 
La Capitolul III, „Destinația sumei reprezentînd 
2% din impozitul pe venitul anual datorat“, punc- 
tul 2, „Sponsorizare entitate nonprofit“ comple- 
taţi cu datele Asociaţiei „Rost“ indicate mai sus. La 
rubrica „Suma“ puneţi echivalentul a 2% din impo- 
zitul pe venit datorat sau lăsaţi liber, căci va com- 
pleta Administraţia Financiară. Documentul se de- 
pune la registratura Administraţiei Financiare sau 
se trimite prin poştă, cu scrisoare recomandată. 

Important! Data pînă la care trebuie să depu- 
neți declaraţia pe venit este 15 mai 2007. 

Fapte, vorbe, ginduri 


Mitropolia Clujului îl sprijină 

pe Băsescu 

Înalţii ierarhi ardeleni din Mitropolia Clujului, 
Albei, Crişanei şi Maramureşului au transmis, 

la 2 mai a.c., o scrisoare Curţii Constituţionale a 
României în care cer ca aceasta să-şi asume „ferm 
şi fără echivoc, competenţa supremă de a 
identifica pîrghiile constituționale care să facă 
posibilă soluționarea morală a actualei crize 
politice“. Reprezentanţi ai peste patru milioane 
de credincioşi, chiriarhii îşi manifestă îngrijorarea 
pentru alunecarea de la principiile democratice şi 
ale statului de drept a parlamentarilor noştri, care 
intenţionează să hotărască soarta preşedintelui 
țării în răspărul voinței poporului. Mitropolitul 
Bartolomeu al Clujului, Arhiepiscopul Andrei al 
Alba Iuliei, Episcopii Sofroniu al Oradiei şi 
Justinian al Maramureşului, Episcopii vicari 
Irineu, Vasile, Petroniu şi Iustin arată că: „În ulti- 
ma vreme statul român a intrat într-o criză fără 
precedent, prin suspendarea preşedintelui. Nu e 
căderea noastră să ne pronunțăm asupra consti- 
tuționalității şi legalităţii acestor demersuri. (...) 
Iată însă că parlamentul a adoptat o lege prin care 
îşi conferă dreptul de a decide a-posteriori, adică 
după ce poporul se va pronunţa prin referendum, 
care va fi soarta preşedintelui suspendat. (...) Aici 
nu mai poate fi vorba de legalitate sau ilegalitate, 
ci de imoralitate politică. (...) Păstorii spirituali ai 
poporului au obligaţia - cu atit mai mult în 
condiţii de libertate - de a se face auziţi în viața 
publică a cetății, după modelele biblice ale unui 
Ilie Tesviteanul, loan Botezătorul sau lisus 
Nazarineanul, cei care au preconizat şi instituit 
vocaţia profetică a Bisericii“. 


Băsescu poate fi demis 

de o minoritate 

Curtea Constituţională, la fel de surdă la apelul 
Bisericii ca şi politicienii noştri, a decis: Băsescu 
poate fi demis cu jumătate plus unul din voturile 
participanţilor la referendum. Curtea 

a recunoscut astfel drept constituțional un amen- 
dament al PSD la Legea Referendumului. Normal 
şi legal era ca referendumul să fie invalidat dacă 


la urne nu se prezintă jumătate dintre cetățenii cu 
drept de vot. Caz în care preşedintele rămînea în 
funcţie. Magistraţii Curţii şi-au răscumpărat însă, 
în fața stăpînului (PSD), acum răbufnirea de inde- 
pendență de Ia începutul acestui scandal (cînd au 
hotărit că nu există nici un motiv pentru sus- 
pendarea din funcţie a preşedintelui). În acest an, 
Curtea respinsese de două ori amendamente 
asemănătoare la Legea Referendumului. Acum, 
trebuie să mergem musai la vot, ca să nu ne 
hotărască alţii viitorul, şi nicidecum o minoritate 
discipliniată (membri PNL şi ai PSD). Iar distracţia 
(citeşte referendumul) ne va costa 8,5 milioane 
de euro. Bani pe care îi cheltuim doar pentru că 
oligarhia (PSD-PNI-PC-UDMR) vrea să-l scoată din 
joc pe Băsescu. 


Olanda susţine Basarabia pentru 
integrarea europeană 

Guvernul Olandei a decis includerea Basarabiei 
în Programul trainingurilor MTEC (MATRA 
Training for European Cooperation), 
implementat de agenţia olandeză CROSS. 
Acţiunea se înscrie în contextul acordării 
asistenței tehnice de către Olanda în procesul de 
integrare europeană a Basarabiei. MTEC este un 
instrument al programului MATRA al 
Ministerului de Afaceri de Externe olandez de 
acordare a asistenței tehnice prin intermediul 
instruirii specialiştilor din țările care au 

ca obiectiv integrarea în Uniunea Europeană. 
MTEC propune programe academice 

cu durata de 12-24 luni şi traininguri de scurtă 
durată (trei săptămîni) într-un număr de 
domenii-cheie relevante pentru implementarea 
acquis-ului comunitar. Trainingurile 

sînt organizate de instituţii de învățămînt 

de prestigiu în Olanda. Guvernul Olandei 
suportă cheltuielile legate de participare la 
instruirile MTEC. 


Aromânii, mituiți ca să-și nege 
originea românească 

Guvernul grec alocă fonduri importante organiza- 
țiilor aromâne şi oferă burse tinerilor aromâni, 

dacă se declară greci - informează Agenţia de 
Presă a Românilor de Pretutindeni. Aromânii nu 
sînt recunoscuți ca minoritate în Grecia - stat 
care intenționează să-şi revendice aromânii din 
Macedonia. Situaţia nu e cu mult mai bună nici în 
Macedonia - totuşi, singura țară din Balcani şi din 
Sudul Europei care îi recunoaşte pe aromâni ca 
minoritate. Aici există şi un partid al aromânilor. 
Autorităţile continuă să minimalizeze 
dimensiunea populației aromâne, căreia îi refuză 
anumite drepturi. Asociaţiile aromâne susțin că în 
Macedonia trăiesc 150.000 de aromâni, dar în 
statisticile oficiale apar doar 8.000. Comunitatea 
aromână este împărțită în grecofili, românofili şi 
adepți ai ideii care afirmă existența unei naţiuni 
distincte aromâne. 


Un an de la plecarea 

lui lon Gavrilă 

La | mai s-a împlinit un an de la plecarea dintre 
noi a lui Ion Gavrilă-Ogoranu, fostul şef al 
Rezistenței Armate Anticomuniste de pe versantul 
nordic al Munţilor Făgăraş, cel care, între 1948 şi 
1957, a luptat cu arma în mînă împotriva trupelor 
Securităţii, pentru a ţine „un colţ din Regatul 
României, neocupat de comunişti“. Fundaţia 
„George Manu“ şi Partidul „Pentru Patrie“ au 
organizat, la 5 mai, o conferință intitulată „Ion 
Gavrilă-Ogoranu - Rezistenţa națională 
anticomunistă şi criza acestor zile“, la Sala ARCUB 
din Bucureşti. Organizatorii au considerat natural 
ca alături de evocarea luptătorilor anticomuniști 
să pună în discuţie problemele curente ale 
societății româneşti, întrucât Gavrilă Ogoranu a 
fost preocupat de soarta țării pînă în ultimul ceas 
al vieţii. „Credea cu tăie în actualitatea 
principiilor şi valorilor pentru care luptase. Era 
firesc ca omagierea sa, la un an de la moarte, să 
fie un prilej de a reactualiza liniile directoare ale 
luptei sale în contextul tulbure al crizei societăţii 
româneşti din aceste zile“ - se arată într-un 
comunicat al organizatorilor. Memoria lui lon 
Gavrilă-Ogoranu a fost onorată şi în Ardealul 
unde s-a născut şi unde a trăit. La 4 mai a avut loc 
o slujbă de pomenire la Biserica Greco-Catolică 
„Sfântul Spirit“ din Alba Iulia. Iar a doua zi, în 
cadrul Festivalului Internaţional „Lucian Blaga“, 
la Universitatea „1 Decembrie 1918“ din Alba 
Iulia, a fost lansat ultimul volum, al VIl-lea, din 


ciclul de restituiri memorial-documentare Brazii 
se frîng dar nu se îndoiesc de Ion 
Gavrilă-Ogoranu. Acest volum este despre 
rezistența anticomunistă din Munţii Apuseni. 


Reţeaua anticomunistă 

La 24 aprilie, Seniorii Ligii Studenților, Grupul 
Independent pentru Democraţie, Asociaţia „21 
Decembrie 1989“, Asociaţia Foştilor Deținuți 
Politici şi Asociaţia Civic Media au marcat, printr-o 
dezbatere publică, la Bucureşti, 17 ani de la 
începerea Fenomenului „Piaţa Universităţii“. La 
finalul întrunirii, participanţii au transmis o 
declarație comună din care cităm: „Mesajul 
principal al Pieței Universității a fost: fără 
comunişti, fără nomenclatură. Această 
nomenclatură este nucleul actualei oligarhii, care 
a ajuns din nou în poziția de control a pîrghiilor 
economice, politice şi administrative ale 
României. Parlamentul şi clasa politică au nevoie 
de votul uninominal. Cei care conduc acum 
România constituie o minoritate, «tagma 
jefuitorilor». Actualul guvern al României este un 
grup clientelar care controlează cea mai mare 
parte a media, a serviciilor secrete şi 
administraţiei de stat. Practic, prin Nicolae 
Văcăroiu, Ion Iliescu s-a reîntors la Cotroceni. Faţă 
de toate acestea, noi nu putem fi indiferenți. Nu 
avem nici un fel de legătură instituțională cu 
Traian Băsescu sau cu vreun partid politic. Din 
punctul nostru de vedere, chestiunea 
fundamentală este cea care priveşte principiile 
enunțate de Preşedinte. Din acest motiv am 
hotărât să ne implicăm activ. La 17 ani de la 
începerea Pieței Universităţii, noi, asociații şi 
organizatori ai Pieței Universităţii, am hotărât 
constituirea unei grupări intitulate «Civic Net - 
Piaţa Universităţii», prin care vom acţiona pentru 
apărarea principiilor enunțate în 1989-1990. 
Obiectivul nostru rămîne acelaşi: eliberarea 
României!“ 


140 de ani de „Convorbiri...“ 
Revista „Convorbiri literare“ a împlinit, la 1 
martie, 140 de ani de la înființare. Îi urăm şi noi la 
mulți ani, cu puţină întârziere, dar din tot sufletul. 
Această publicaţie a fost şi rămîne un reper în 
presa românească. Strălucirea revistei din ultimii 
ani i se datorează în cea mai mare parte 

redactorului-şef Cassian Maria Spiridon, scriitor cu 
har şi animator cultural inventiv. Cu prilejul 
acestei sărbători, la sfîrşitul lui aprilie, „Convorbiri 
literare“ a acordat premiile sale, ajunse la ediţia a 
XI-a: Proză - Magda Ursache şi loan Grosan; Debut 
- Vasile Leac; Poezie - Shaul Carmel, preşedintele 
Asociaţiei Scriitorilor Români din Israel; Eseu - 
Ion Papuc; Opera Omnia - Sorin Alexandrescu; 
Premiul revistelor culturale - „Adevărul literar şi 
artistic“; Premiul pentru excelență în relațiile 
culturale româno-americane - Michael Waters. 
„Convorbiri literare“ a primit cu acest prilej 
Diploma de Excelență din partea Federaţiei 
Editorilor şi Difuzorilor de Carte. 


Lefter, despre funie în casa 
spînzuratului 

Ion Bogdan Lefter, unul dintre gardienii corec- 
tidunii politice de la noi, a găsit un nou prilej de a 
ataca „intelectualitatea de dreapta“. Pornind de la 
suspendarea lui Băsescu din funcția de şef al 
statului, Lefter îi denunță drept „radical- 
conservatori“ pe intelectualii care au arătat vreo 
urmă de simpatie făță de preşedinte, sau, mai ales, 
pentru principiile susținute de acesta. Şi îi declară 
falimentari din punct de vedere moral. Să te 
cheme Lefter şi să vorbeşti de faliment, mai treacă- 
meargă. Dar să n-ai nici un credit moral şi să 
cobeşti prăbuşirea morală a altora, chiar e prea 
mult. Într-un articol intitulat „Falimentul moral al 
radicalismului intelectual“ (în „Ziua“ din 3 mai a.c. 
- ziar vehement anti-Băsescu), Lefter pretinde că: 
„Semnînd petiții partizane politic, organizînd acți- 
uni de susținere a preşedintelui şi de condamnare 
a parlamentului, grupurile elitei radical-conserva- 
toare se condamnă singure la faliment moral, 
recunoscîndu-şi incapacitatea de a-şi asuma rolul 
de instanță independentă pe care intelighenţia îl 


Editorial 


suspendarea din funcţie a preşedintelui Băsescu, 
fără nici un motiv constituțional. Tăriceanu, 
Voiculescu, Vadim Tudor, Marko Bela și Geoană 
şi-au mînat turmele de parlamentari să schimbe 
legea referendumului, pentru a-l demite mai uşor 
pe preşedintele țării. Mai mult, încearcă să 
împiedice o nouă candidatură a lui Băsescu la 
preşedinţie, în mod abuziv. Tot prin lege. 


joacă în societățile democratice...“. Aserţiunea 
dumisale conţine însă o eroare de logică. Dacă 
acceptăm că intelectualul este un arbitru şi n-are 
voie să fie jucător - căci altminteri imediat scrie 
„faliment“ pe el -, atunci cum arbitrează? Nu 
cumva prin a sancţiona public greşelile, derapajele 
şi abuzurile făcute de una dintre părți? Exact asta 
au făcut intelectualii „radical-conservatori“: nu i-au 
ținut partea lui Băsescu, ci au protestat împotriva 
unei decizii abuzive a parlamentarilor. Dar ca să 
vedeţi ce e în capul lui Lefter, iată cine face parte, 
în opinia sa, din „elita radical-conservatoare“: 
Liiceanu, Pleşu, Dorin Tudoran, Vladimir 
Tismăneanu, Cărtărescu, Patapievici, Mircea 
Mihăieş. Persoane pe care acelaşi Lefter le consid- 
eră, total aiurea, „periculos de apropiaţi de 
extrema dreaptă (naționalistă, anti-occidentală, 
anti-globalistă, anti-«corectitudine politică»)“! 
Lefter se înscrie în siajul liderului PSD, Mircea 
Geoană, care sugerează că există o asemănare 
între Băsescu şi Hitler! La aşa enormități, nu ne 
abținem să exclamăm ca extremistul de stînga 
CVI: „A intrat panica în şobolănime!“. 


In Scoţia, familia „jignește“* 
homosexualii 

În Scoţia, responsabilii serviciilor sanitare, sub 
influența lobbyului făcut de organizația 
homosexualilor „Stonewall Scotland“, au emis o 
directivă prin care „se recomandă“ - caracterul 
de obligativitate fiind implicit - ca, în instituțiile 
sanitare de stat, să nu mai fie folosite referiri la 
familia tradiţională. Adică să fie eliminate 
cuvintele „mamă“, „tată“, „soţ“ şi „soție“, pentru 
„a nu jigni minoritățile sexuale“. Nebunia e în 
floare şi curînd se va întinde şi pe meleagurile 
româneşti, dacă nu vom aplica la timp un 
tratament eficient acestei maladii. 


(urmare din pag. 3) 


Prin urmare, la 19 mai nu avem de ales pro 
sau anti-Băsescu, ci pentru sau împotriva intere- 
sului naţional. Dacă Băsescu va fi demis, oli- 
garhia va fi liberă să-şi înmulțească privilegiile şi 
să-şi protejeze interesele. Prin lege şi la adăpostul 
autorităților statului. 

Dacă spunem NU demiterii lui Băsescu, 
votăm „da“ pentru România. 

Radu Preda 





27 martie 2007 de către ierarhii Sinodului 

Mitropolitan al Clujului, Albei, Crişanei şi 
Maramureşului a venit într-un moment potrivit şi 
exprimă fidel o stare de spirit. Ceea ce nu înseam- 
nă că a fost şi receptat cu adevărat de adresanții 
acestuia ocupați în continuare, fără jenă, de jocu- 
rile politicianiste. Conţinutul apelului este suc- 
cint şi merită redat integral: 

„Noi, ierarhii Sinodului Mitropolitan al Clu- 
jului, Albei, Crişanei şi Maramureşului, întruniți 
în şedinţa de lucru la 27 martie 2007, conside- 
răm că este de datoria noastră să ne adresăm tu- 
turor oamenilor politici din actuala legislatură, 
nu atât în numele Bisericii cât mai ales în acela al 
electoratului transilvan, din care şi noi facem par- 
te împreună cu cei peste patru milioane de cetă- 
țeni ortodocşi pe care-i păstorim. 

Adânc întristaţi, în ultima vreme, de specta- 
colul pe care ni-l oferă arena noastră politică şi 
fiindu-ne evident că ultimul lucru la care se gân- 
desc aleşii nostri, fie de la putere, fie din opoziţie, 
este tocmai poporul care i-a investit cu mandatul 
de a conduce ţara, le adresăm tuturor un căldu- 
ros apel de a depune toate eforturile întru depă- 
şirea orgoliilor personale, intereselor partinice 
sau vendetelor acoperite şi de a găsi grabnic so- 
luţii pentru pace şi cooperare în slujba exclusivă 
a binelui public. 

Reamintim obligația morală şi legală de a nu 
fi folosite prezenţele, însemnele şi simbolurile 
religioase în scopuri politice şi de a nu invoca 
numele lui Dumnezeu sau al Bisericii cu uşurinţă 
şi iresponsabilitate. Experienţa din ultimii 17 ani 
a dovedit că asemenea abuzuri se întorc împotri- 
va autorilor lor şi că electoratul ştie să sancțio- 
neze derapajele de la morala creştină şi principi- 
ile democratice. Pe cei ce nu cunosc îi informăm 
că un locaş de cult nu poate fi ridicat fără binecu- 
vântarea episcopului, aşa încât pe teritoriul 
Mitropoliei noastre nu se vor construi „biserici 
electorale“. 


pelul adresat clasei politice româneşti la 


Ne rugăm la Dumnezeu pentru binele tutu- 
ror, reînnoim apelul la înțelepciune şi nădăjduim 
că poporul roman nu va fi umilit în aşteptările 
lui.“ 

Ce remarcăm? Înainte de toate, vedem cum 
aici sunt puse alăturat două teme: cea a crizei 
politice şi cea a abuzului de simboluri şi mesaje 
religioase din partea unor figuri publice. Alătura- 
rea celor două teme exclude interpretarea aces- 
tui mesaj ca fiind un suport indirect adus unuia 
dintre partidele ce au format până acum câteva 
zile Alianţa D.A. Ierarhii ardeleni tratează chestiu- 
nea crizei politice în contextul mai larg al modu- 
lui în care anumite personaje semidocte, dar pli- 
ne de bani, înțeleg să ÎI transforme pe Dumnezeu 
în agent electoral şi Biserica în tribună. 

Tema raportului dintre puterea spirituală şi 
cea seculară nu este nouă. PSD a încercat, uneori 
cu succes, pe durata guvernării dintre 2000- 
2004, să îşi anexeze vocea Bisericii Ortodoxe ma- 
joritare. Paralel cu înghețarea din rațiuni de „i- 
niște“ inter-confesională a demersurilor în vede- 
rea concretizării proiectului noii Legi a Cultelor, 
încheiate abia Ia finele anului trecut, PSD a culti- 
vat pe față simpatiile faţă de anumiţi ierarhi cado- 
risiți cu sume impresionante. Preţul acestei apro- 
pieri s-a văzut în momentul în care aceeaşi guver- 
nare PSD a dorit să se folosească pe față de cana- 
lele de comunicare ecleziale pentru dinamizarea 
referendumului privind noua formă revizuită a 
Constituţiei. Suplinind absenţa unei campanii se- 
rioase de informare a opiniei publice, strategii de 
partid au apelat cu seninătate la Biserica lipsită, 
alături de celelalte culte religioase, de cadrul le- 
gal secular minim şi în condiţiile în care chestiuni 
esenţiale precum salarizarea clerului sau statutul 
patrimoniului confesional erau suspendate de 
ani de zile. Unii ierarhi au răspuns prompt la 
această chemare patriotică şi au redactat circu- 
lare către parohii, cerând enoriașilor să participe 
activ la vot. În fine, cu puţin timp înaintea alege- 
rilor generale din 2004, PSD-ul promitea ierar- 
hilor, în discuţii discrete Ia limita şantajului, luna 
de pe cer în schimbul suportului electoral. 

Această mentalitate de subordonare prin 
ademenire nu s-a aplicat doar Bisericii majorita- 
re. Să nu uităm cum a fost neutralizată în bună 
parte mişcarea sindicalistă prin aducerea în Gu- 
vern sau în Parlament a liderilor acesteia. Un pro- 
ces similar de înregimentare a fost constatat şi la 
nivelul mediilor culturale sau în mass-media. Pe 
scurt, reflexul autoritar a fost, alături de ascunde- 
rea trecutului securistic, una dintre constantele 
vieţii noastre politice în ultimele două decenii. 
Fără a exagera, se poate spune că indiferența cu 
care mai toate Guvernele de până acum au asistat 
la exodul inteligenței româneşti face parte dintr-o 
strategie de eliminare a spiritului critic din 
peisajul social post-comunist dominat incontesta- 
bil de o oligarhie alergică la principii şi valori. Nu 
este deloc întâmplător faptul că tocmai votul aces- 
tei diaspore economice şi politice (marcată de 
deziluzia mai ales a tinerilor plecați după înăbu- 
şirea violentă a fenomenului „Piața Universităţii“) 
a cântărit decisiv în balanţă şi a dus în 2004 la vic- 
toria Alianţei D.A. şi a Preşedintelui Băsescu. 

În acest context de după 1990, Biserica noas- 
tră majoritară nu a reuşit să îşi facă auzită vocea 
social-critică decât sporadic. Confruntată ase- 
meni clasei politice cu tarele unei istorii neasu- 
mate până la capăt, captivă retoricii obedienţei, 
interesată de câştigul de moment, incapabilă să 














Mitropolitul Bartolomeu Anania al Clujului 


gândească pe termen lung, marcată de luptele ca- 
rieristice - ierarhia nu a riscat să se expună, să 
protesteze vehement împotriva haosului, a co- 
rupției, a dezastrului social şi a tuturor tarelor pe 
care le-a generat o tranziţie lipsită de dimensiu- 
nea înnoirii morale şi civice. Cele câteva atitudini 
de până acum, altminteri contradictorii între ele, 
au venit de la Cluj. Fie că a fost vorba despre nece- 
sitatea implicării Bisericii pe scena politică 
(1998), fie că Sinodul a dat curs unei iniţiative de 
interzicere a implicării clerului în politica de par- 
tid (2000), fie că era atrasă atenția asupra păstră- 
rii neutralității Bisericii pe durata campaniei elec- 
torale (2004), fie că se vehicula iarăşi amenința- 
rea ieşirii Bisericii din abstinenţa politică auto- 
impusă şi forțarea prin acest mod a soluționării 
cauzei Gojdu (2006), fie că se denunța interpreta- 
rea improprie a sensului donaţiei prin transfor- 
marea acesteia în act de cumpărare a conştiinţei 
(2006), fie că se adresa un apel către clasa politi- 
că (2007) - toate acestea au fost marcate de figu- 
ra Arhiepiscopului Bartolomeu al Clujului. 

Din păcate, aceste luări de poziţie au fost şi 
sunt subminate de două fenomene complemen- 
tare. Pe de o parte, vocea critică a ierarhului clu- 
jean nu a fost amplificată de către ceilalți membri 
ai Sfântului Sinod. Dimpotrivă. Afişarea ostenta- 
tivă a unor sinodali cu puternicii zilei sau cu aven- 
turierii scenei politice şi promptitudinea cu care 
aceştia din urmă au primit cele mai înalte dis- 
tincţii bisericeşti în schimbul banilor au reuşit să 
relativizeze dorința absolut legitimă şi necesară 
de a reveni la rânduiala canonică a Bisericii şi de 
a recupera calitatea acesteia de instanță a bunu- 
lui-simţ. Aşa se explică perpetuarea impresiei că 
fiecare ierarh este un jucător pe cont strict pro- 
priu, fără legătură cu ceilalţi colegi din Sinod, fapt 
care îl face vulnerabil la invitaţiile insidioase ale 
celor care au nevoie de legitimare simbolic-reli- 
gioasă înainte de o avea pe cea real-politică. În 
plus, gafa monumentală a refuzului obstinat de a 
fi în fruntea procesului de transparență şi corecti- 
tudine - vezi scrisoarea Patriarhiei către Senat în 
care se cere eliminarea din lista celor vizaţi de 
ANI a şefilor de cult şi a ierarhiei ecleziale - pro- 
voacă un plus de întrebări în legătură cu discer- 
nământul social şi capacitatea de asumare de 
către instituţia bisericească majoritară a unui rol 
normativ şi constructiv. 

Pe de altă parte, aceste tentative de identifi- 
care a unui raport just între dimensiunea perso- 
nală a credinţei şi reflexul ei public şi, generic, în- 
tre Biserică şi stat sau Biserică şi politică, nu au 
fost dublate de efortul pastoral de trezire a con- 
ştiinţei laicatului. Cu o formulă de sinteză, se poa- 
te spune că, la ora actuală, noi avem laici, dar nu 
un laicat. Situaţia aceasta se datorează atât neîn- 
crederii ierarhiei în propria bază, cât şi adormirii 
conştiinţei misionare a celor care, în Biserică şi 
lume, ar trebui să fie purtători de valori. Încer- 
cările de până acum de coagulare a laicatului s-au 
lovit de mefiența şi despotismul unor lideri 
ecleziali tributari încă unei mentalități mai 
degrabă stăpânitoare decât slujitoare. Potrivit 
acesteia, unitatea dintre păstor şi turmă este mo- 
nolitică şi monologală, diversitatea harismelor şi 
a responsabilităților fiind un atentat la „puterea“ 
exercitată exclusiv de sus în jos. 

În condiţiile unei Românii ce suferă în mod 
vădit de deficienţe democratice majore, unde opi- 
nia celuilalt nu contează, unde cultura dialogului 
este aproape absentă, iar gestul critic este asimilat 
subversivităţii, Biserica majoritară are un rol for- 
mator şi corector decisiv. Tocmai pe acesta ea nu 
vrea să îl asume sau amână cel puţin acest moment 
cât mai mult posibil. Preţul acestei comodități este 
ridicat: o clasă politică amorală, acumularea unui 


capital economic împovărat de vina de a creşte pe 

seama sărăciei altora, articularea unei societăți 
civile din definiția căreia este absentă orice referin- 
ță religioasă, cetățenia spirituală fiind complet lip- 
sită de echivalentul ei lumesc. 

Este adevărat că toate aceste derapaje, lip- 
suri şi stângăcii sunt rodul unor procese sociale 
anterioare lungi, vindecarea şi corectarea lor 
cerând cel puţin un timp egal. Ceea ce trebuie să 
ne îngrijoreze este faptul că sunt foarte puţini cei 
care au curajul să înceapă terapia. Efectul: boala 
devine un substitut acceptat al sănătății şi pre- 
zența doctorului indezirabilă. Dacă vrea ca vocea 
ei spirituală să fie auzită, Biserica Ortodoxă din 
România are nevoie de o voce socială pe măsura 
bolilor actuale. Sigur, este un rol incomod, deloc 
plăcut, ingrat de-a dreptul. Luarea acestuia în se- 
rios este însă o formă de misiune şi garanţia au- 
tenticităţii evanghelice, dovada faptului că ne 
luăm credința în serios. Şi până la capăt. 

Apelul adresat clasei politice româneşti la 27 
martie 2007 de către ierarhii Sinodului Mitropo- 
litan al Clujului, Albei, Crişanei şi Maramureşului 
este un gest al normalităţii profetice. Chiar dacă 
nu este în asentimentul întregului nostru episco- 
pat şi cu atât mai puțin în cel al întregii clase poli- 
tice, acest apel este cu siguranță în asentimentul 
majorității românilor. 

eforma universitară 





Constantin Mihai 





ult trâmbițata reformă instituţională, de 

care se tot vorbeşte în cei 18 ani de la re- 

voluţia anticomunistă din decembrie 
1989, este încă departe de momentul adevărului. 
Unul dintre domeniile fundamentale ale revigo- 
rării unei naţiuni, cu atât mai mult cea română, 
trecută prin furcile caudine ale unui regim crimi- 
nal, ilegitim şi ateu, regimul comunist care a lăsat 
amprente serioase în structura identitară, este în- 
vățământul, educaţia, alături de Biserică şi Justi- 
ție. Acest truism trebuie amintit de fiecare dată 
când este vorba de radiografia unei națiuni, de 
profilul ei. 

Învățământul românesc a rămas aceeaşi ce- 
nuşăreasă şi în perioda tranziţiei postcomuniste. 
Să trecem peste teoriile suprarealismului bolşe- 
vic care încă se mai acreditează cu obstinaţie pe la 
noi, potrivit cărora am avut un învățământ per- 
formant în perioada comunistă. Existenţa unor 
succese notabile din comunism nu sunt proba ca- 
lităţii unui învățământ de top. 

Să fim foarte bine înţeleşi: evidența este una 
indeniabilă. Comunismul a distrus învățământul 
românesc interbelic, fundat pe modelul euro- 
pean haretian, substituindu-l cu un surogat sovi- 
etic. Mutilarea se produce într-o perioadă ce a 
debutat cu îndepărtarea, şi nu de puţine ori, cu 
întemnițarea sau exilarea adevăraţilor savanți, 
profesori şi înlocuirea lor cu impostori de toate 
spețele (bravi propagatori ai dogmatismului so- 
vietic, direct de la sursă), la care s-a asociat ma- 
sacrarea bibliotecilor de tot ce provenea din 
geniu românesc şi desființarea editurilor, pentru 
ca apoi să urmeze, aşa cum a început, prin interzi- 
cerea libertăţii de gândire specifică vremurilor 


comuniste. Decapitarea spirituală a României a 
fost vizată cu o tenacitate greu de imaginat. Lichi- 
darea totală a culturii echivalează cu victoria ca- 
tegorică a vulgului, în cea mai peiorativă accepție 
a termenului, purtător firesc al vulgarităţii şi al 
mojiciei, element de scursură neintegrat funcțio- 
nal în nici un tip de societate. 

Ne vom opri în acest text la aspectul refor- 
mei universitare, încercând să analizăm câteva 
dintre cauzele care au împiedicat şi împiedică 
încă realizarea ei. Planul de la Bologna, la care a 
aderat şi țara noastră, nu se aplică deloc. Mult in- 
vocata autonomie universitară, de care se preva- 
lează conducerile universităților, în loc să fie o 
bună oportunitate de aplicare a unor proiecte 
coerente de redresare a învățământului superior, 
constituie o sursă de păstrare a unor vechi privi- 
legii, confundându-se universitatea cu propriul 
fief clientar. Proasta viziune managerială a facto- 
rilor de decizie din universităţi, care sunt lipsiți 
de o minimă gândire pe durată lunșă, se suprapu- 
ne unei incompetenţe crase. 

Într-o lucrare clasică, Misiunea Universităţii, 
Ortega y Gasset sublinia rolul major al studen- 
ților în construcţia unei universități, pornindu-se 
de la principiul just al creării unor asemenea 
instituţii pentru studenţi, nu pentru profesori, 
cum se întâmplă astăzi, în mod abuziv, la noi, pro- 
fesorii nemaifiind în slujba elevilor. Această dis- 
funcţionalitate vine pe fondul atribuirii unor pre- 
rogative profesorale autoritare, în dauna unui 
echilibru firesc între dascăl şi student. 

Introducerea legii lustraţiei, ca o prelungire 
a actului de condamnare publică a comunismu- 
lui, realizat prin discursul Preşedintelui Traian 
Băsescu, în Parlamentul României, de la 18 de- 
cembrie 2006, este o urgență a societăţii româ- 
neşti, reprezentând o condiție sine qua nona rea- 
lei primeniri. În învățământul universitar, necesi- 
tatea unei asemenea legi este vitală, în măsura în 
care structurile de conducere ale universităţilor 
sunt încă parazitate de vechile cadre comunisto- 
securiste, care beneficiază din plin de avantajele 

unei tranziţii nesfârşite. În toată perioada cuprin- 
să între reforma învățământului din 1948 şi de- 
cembrie 1989 s-a urmărit constant selectarea do- 
sarelor celor care ajungeau, ulterior, „specialişti“. 
Ea venea în completarea unei selecţii naturale, 
fiindcă cei care se îndreptau atunci spre o aseme- 
nea carieră ştiau bine care va fi nestrămutatul 
şablon de gândire pe care îl vor folosi în cei patru 
anii de studii şi mai ales după aceea, dacă inten- 
ționau să se facă remarcați. Când acestor dificul- 
tăți, cumva independente de dorinţele „specialiş- 
tilor“ formaţi în comunism, li s-a adăugat rea- 
voinţa, rezultatul a fost de-a dreptul catastrofal. 
Aceste cadre ucenicite la şcoala materialis- 
mului dialectic, străine de exigenţele unei vieți 
academice, nu numai că blochează accesul unor 
tineri intelectuali de certă valoare, o bună parte a 
lor validați în marile centre universitare occiden- 
tale, dar şi anulează orice speranță privitoare la 
reformarea sistemului educaţional. O reformă 
universitară autentică, aşa cum a pornit-o Mihai 
Şora, descendentul unei tradiţii interbelice rodni- 
ce, presupune existența unei perspective de lun- 
gă durată în care strategiile de abordare să se 
sprijine pe criterii esenţiale, vizând realizarea 
unui sistem performant, prin promovarea pe 
baza meritocraţiei, şi nu a nepotismelor, a relaţi- 
ilor de cumetrie, prin îndeplinirea unor norme 
academice bine stabilite, prin compatibilizarea 
cu standardele europene de cercetare. Compo- 
nenta cercetării trebuie reinclusă şi bine regân- 
dită în mecanismul universitar, precum se întâm- 
plă în tradiția occidentală, pentru a putea contri- 
bui la consolidarea mediului academic, axat nu- 
mai pe dimensiunea didactică - şi aceasta destul 





de inconsistentă, printr-o lipsă a cursurilor actua- 
lizate, bibliografiile rămânând undeva prin anii 
'70-80, pentru a nu mai vorbi de tradiționalismul 
tematicii puse în discuţie. Intrarea într-un circuit 
internațional de colaborări prin echipe de cerce- 
tare, pe baza unor proiecte viabile, prin publicaţii 
serioase (reviste, cărți care îndeplinesc criteriile 
ştiinţifice maxime), prin colocvii şi conferințe, 
prin schimbul interactiv al rezultatelor cercetării, 
constituie premisele unei veritabile reforme 
instituţionale. Prin urmare, amatorismul publica- 
țiilor (reviste, cărţi nevalidate ştiinţific), al cerce- 
tării în propria ogradă, soldată prin autotămâieri, 
triumfalisme locale, parastasuri şi bairamuri aca- 
demice trebuie abandonat în beneficiul compe- 
tenţei, al profesionalismului şi al exigenţelor ce- 
rute de standardele unei autentice vieţi univer- 
sitare. 

Problema este una foarte simplă, care ţine 
de un element esenţial: adoptarea legii lustra- 
ției, primenirea cadrului instituţional, prin in- 
fuzia de tineri cercetători români din univer- 
sităţile occidentale, care se bucură de recunoaş- 
terea internaţională, şi de cei mai buni din ţară, 
impunerea unor criterii maximale şi reconecta- 
rea la fluxul cercetării europene. Astfel, vom 
avea şansa de a trece de la starea jalnică a univer- 
sităţii, devenită un s.r.l., un fel de cimitir al ele- 
fanţilor sau de azil de bătrâni, la o reformare din 
temelii a sistemului universitar, prin producerea 
de competențe. În cele din urmă, decizia, ca naţi- 
une, ne aparţine. Fie vrem să continuăm cu păgu- 
bosul amatorism comunist, fie vrem să adoptăm 
modelul excelenţei intelectuale. Să nu încercăm 
să găsim alți vinovaţi. 

Bătrânul continent, ca un imens Areopag 
Despărțirea 
Europei de Hristos 


Dan Mazilu 





tolilor (Fapte 17, 21), un loc în care „nu-şi 

petreceau timpul decât spunând sau au- 
zind ceva nou“. Pentru ei, mai era loc de multe 
noutăţi sub soare în Areopag. Acolo şi Sf. Pavel 
le-a vorbit oamenilor „despre Iisus şi Înviere“. În- 
treita consecinţă o ştim: „...] auzind despre învie- 
rea morților, unii l-au luat în râs, iar alții i-au zis: 
te vom asculta despre aceasta şi altădată“ (Fapte 
17, 32), în vreme ce alţii „alipindu-se de el, au 
crezut [...]“ (Fapte 17,34). Sf. Pavel le aducea nou- 
tatea absolută, vestindu-L pe cel care lor le era 
încă „Dumnezeul necunoscut“, dar cei mai mulți 
aveau să creadă pe mai departe în filo-Sofia. Ei nu 
ştiau, aşa cum avea să arate Sf. loan Damaschinul 
în Dogmatica sa, că „adevărata înțelepciune este 
Dumnezeu“ (Nikolaos Matsoukas, Istoria filoso- 
fiei bizantine, 2003, p. 31). 

Acest eseu se referă la o perioadă mult mai 
îndepărtată de acele evenimente şi, poate, mult 
mai apropiată de vremea noastră. Este vorba să 
respunem anumite lucruri căzute, parcă, azi în 
uitare. 

Europa recentă - urmăriţi pentru câteva zile 
mass-media europeană! -, precum antica Atenă, 
este însetată de noutăți mundane, de „flecăreală“ 
(Gerede, cum spunea Heidegger în Fiinţă și timp, 
2003, p. 237). În goana după ştiri, europenii nu 
mai caută esenţialul, nu-L mai caută pe Dumne- 
zeu, rămânând hipnotizaţi în fața celui mai 
dubios şi gol concept urzit în ultima perioadă pe 
continent: Uniunea Europeană. Grecii antici, ne 
spune Matsoukas, care „au pus la rang de cinste 
discursurile şi dialogurile teoretice [...], au depus 
eforturile cuvenite pentru ca dialogul, cuvântul şi 
contemplaţia să nu afecteze lucrările practice“. 


V echii grecii aveau, ştim din Faptele apos- 


Oare noi, cei de astăzi, europenii vechi şi noi, mai 
acordăm timp suficient lucrărilor practice ale 
mântuirii? Ne oferă răgaz pentru aceasta socie- 
tatea în care trăim? 

Europa recentă se laudă cu civilizaţia ei, nu 
cu Hristos (Pr. Iustin Popovici, Credința ortodoxă 
şi viața în Hristos, 2003, p. 210). Europa a aban- 
donat Calea, Adevărul şi Viata preferând Metoda, 
„Libertatea, Egalitatea, Fraternitatea“ şi Pax 
europea. Europa are pretenţii imperialiste, nu 
mai caută înălțarea. E preocupată de extindere. 
În consecinţă, furnizează țărilor care „doresc“ să 
adere o serie de şabloane sociale atractive: „pace, 
democraţie, prosperitate şi o foarte avansată for- 
mă de administrare colectivă sau independență“ 
(Loukas Tsoukalis, Ce fel de Europă?, 2005, p. 
194). A se citi, nu mai departe, şi proaspăta Decla- 
raţie de a Berlin (,...Vom lupta împreună împo- 
triva terorismului şi a crimei organizate. În aceas- 
tă luptă, vom proteja drepturile şi libertăţile indi- 
viduale. Nu trebuie să mai lăsăm niciodată vreo 
şansă rasismului şi xenofobiei. Ne asumăm anga- 
jamentul de a rezolva în mod paşnic conflictele 
mondiale şi de a face astfel încât oamenii să nu 
mai fie victime ale războiului, terorismului şi vio- 
lenţei. Uniunea Europeană promovează liber- 
tatea şi dezvoltarea. Dorim reducerea sărăciei, a 
foametei şi a bolilor [...]“; vezi http://www.azi. 
ro/even.htm.ue). 

Dar spune acelaşi Tsoukalis, la începutul 
cărții sale, „Europa se schimbă rapid, într-un ritm 
accelerat“. Încotro fuge ea? Cum putem afla 
aceasta? De ce se agită aşa? 

Veţi spune, poate, că nu trebuie să ne intere- 
seze nici dacă europenii (ceilalți) sunt credin- 
cioşi, nici încotro merge Europa, ci doar să ne ve- 
dem de mântuirea noastră. Dar aceasta nu se 
poate aşa de uşor. Părintele Stăniloae ne arată de 
ce: „Credinţa individuală e de obicei în strânsă 

dependență de starea religioasă a mediului în- 
conjurător. Când neamul tău e necredincios, sau 
e pe cale să îşi piardă credința, e mult mai proba- 
bil că şi tu eşti sau vei deveni necredincios, ca să 
nu mai vorbim de urmaşii tăi“ (Pr. Dumitru Stăni- 
loae, Ortodoxie și românism, 1992, p. 83). 

În aceste condiţii, Europa devine pentru su- 
fletele noastre, în modul cel mai serios, proble- 
mă. Europa e deja problematică. Şi-a scufundat 
sistematic cetăţenii într-o densă ceață londoneză, 
ameţindu-i cu noua limbă de lemn a tratatelor, a 
prevederilor (A se face efortul dureros al lectură- 
rii acestor documente spre evitarea surprizelor! 
Vezi, de ex., Proiectul de Tratat de instituire a 
unei Constituţii pentru Europa). 

Europa care se extinde şi-a inventat un dis- 
curs standard (de club ultraselect, ce farsă!), „a 
devenit o profesie şi mulți - vorba profesorului 
Tsoukalis - profită de ea pe poziţia de consuma- 
tori, producători sau cetăţeni“. Nimeni nu poate 
spune... cât de mulți. Dar, la fel de bine, nu ştim 
cât de mulţi nu profită. În limbajul acesta econo- 
mic, vocabularul de bază al jargonului Uniunii 
Europene, dacă nu profiți înseamnă că pierzi ori 
că te îndrepți spre faliment. Profesorul Tsoukalis 
nu ne spune nimic însă despre inventatorii Uniu- 
nii Europene (cei care şi-au manifestat „scârba“ 
față de Europa fragmentată, Europa naţiunilor, 
vezi Jos6 Ortega y Gasset, Europa și ideea de na- 
țiune, 2002, p. 17), despre ce şi cum câştigă aceş- 
tia din extindere. 

Nu e dificil de sesizat că Uniunea Europeană 
arată asemenea unui mare oraş, iar oraşul - ştim 
din istoria biblică - a apărut din nevoia omului 
fără Dumnezeu (a primului criminal) de a-şi pe- 
trece timpul în compania oamenilor. E de ajuns 








să citim cu atenţie Protocoalele Înţelepților Sio- 
nului şi vom afla nu numai originea vremelnicei 
Uniuni Europene, dar şi natura şi scopul ei în lu- 
me. Conform acestor texte, adeverite pe zi ce tre- 
ce de mersul lucrurilor, şi nu infirmate, Europa 
va deveni centrul stăpânirii „iluminaţilor“. În van 
pare că a spus Mântuitorul „Eu, Lumină am venit 
în lume, ca tot cel ce crede în mine să nu rămână 
în întuneric“ (loan 12, 46). Degeaba scria Pr. lus- 
tin Popovici că „sfinţii sunt singurii iluminați“. 
Pretenţia aceasta de „iluminaţi“ o au şi cei care 
„au făcut din mintea umană dumnezeul dumne- 
zeilor“ (Pr. Iustin Popovici, Credința ortodoxă şi 
viața în Hristos, 2003, p. 216). 

Nu peste multă vreme românii vor înţelege 
mai multe despre misterioasa Uniune Europeană. 
Dar va fi, poate, pentru unii prea târziu. Falsa agi- 
tație din politica românească nu urmăreşte decât 
scârbirea românilor față de tot ce este al lor. Dez- 
nădăjduiţi, vor primi - ca soluţie salvatoare! - o 
viață fără suflet, fără Dumnezeu, fără Adevăr, fără 
Biserică, „fără terorism“. Şi ce viață va fi aceasta?! 

În încheiere, câteva cuvinte pentru intelectu- 
alul european. Acesta este, vedem bine în aceste 
vremuri, „purtătorul şi victima confuziei“ (Chris- 
tos Yannaras, Abecedar al credinţei, 1996, p. 7). 
Înconjurat încă din vremea „iluminatului“ Nietz- 
sche numai de „interpretări“ (Interpretationen), 
se consumă, de multe ori inconştient, în două 
tipuri de hermeneutică a vremurilor: cea zilieră, 
comentând ce aduce ziua, şi cea proiectivă, anali- 
zând ce va să aducă anul, cincinalul, deceniul, se- 
colul ori mileniul. Dar oare sensul vremurilor re- 
cente nu trebuie extras dinspre veşnicie? Dinspre 
a doua venire a Mântuitorului? Această herme- 
neutică eshatologicăîi rămâne intelectualului ne- 
credincios, în chip tragic, inaccesibilă. 

Între timp, subtil şi diabolic, Imensul Areo- 
pag - Europa, în care am fost (a)traşi fatalmente, 
aruncă sufletele românilor în încercările vremu- 
rilor din urmă. 

Oare acum cuvintele Stareţilor de la Optina 
nu au dobândit o realitate şi mai mare? 

„Doamne, Lisuse Hristoase, Fiul lui Dumne- 
zeu, păzeşte-ne pe noi de înşelăciunea necinstitu- 
lui antihrist, a cărui venire se apropie şi ne izbă- 
veşte de toate uneltirile lui [...]“ (Rugăciunea Sta- 
reților de la Optina împotriva pecetluirii cu sem- 
nul antihristului ). 

Apostol sub comunism: 
părintele Nicodim Măndiţă 


Cel pe care revista ROST îl cinstește în paginile acestui număr, anume 
părintele Nicodim Măndiţă, este una din persoanele care lărgesc în mod 
considerabil conceptul de „elită“. Este binecunoscut că ROST consideră 
„elita“ un principiu fundamental al sistemului de valori pe care îl 
promovează, iar galeria de personalități care apare în paginile revistei este 
cel mai grăitor exemplu în acest sens. Majoritatea celor prezentaţi până 
acum fac parte însă din elita intelectualității româneşti, segment spectacu- 
los şi normativ pentru restul societății, dar insuficient atunci când vine 
vorba de forjarea unei societăți coerente şi puternice. Niciodată nu trebuie 
să uităm elitele locale sau „populare“, cele care pătrund în mod efectiv în 


mintea şi sufletul poporului. 


Alex luga 





lui Nicodim este destul de greu digerabilă, 

fiind considerată de unii prea simplistă, 
chiar puerilă. Dar puţini dintre criticii lui au fost 
în stare să întoarcă pe calea credinței un număr 
aşa de mare de suflete, pe care le-a îndemnat să 
facă un lucru pe care, din păcate, prea puţini cre- 
dincioşi ortodocşi îl realizează: să citească în mod 


p entru intelectualii „subţiri“, opera părinte- 











Pr. Nicodim Măndiţă 


serios cărți de învățătură creştină, pentru a 
cunoaşte, a cultiva şi apăra dreapta credinţă. 

Biografia părintelui Măndiță este destul de 
bine cunoscută, datorită eforturilor discipolilor 
lui fideli sau admiratorilor, care, cu răbdare, au 
strâns fiecare filă a vieţii marelui duhovnic, conti- 
nuându-i în acelaşi timp lucrarea misionară. 
Amintim aici doar cartea în două volume ale lui 
Gheorghe Ionescu, intitulată simplu Viaţa părin- 
telui Nicodim Măndiţă şi studiile lui Nicolae Rădu- 
lescu. Ne vom mulțumi să prezentăm doar câteva 
elemente esenţiale dintr-o viață plină de înfăp- 
tuiri duhovniceşti, insistând pe două chestiuni de 
cea mai mare importanță: modelul său de duhov- 
nicie, rolul jucat de cuvântul tipărit în cadrul 
acestuia şi, legat de această chestiune, semnifi- 
cația arestării şi condamnării părintelui. 


Militar de carieră călugărit 


Nicolae Măndiţă s-a născut în satul Buneşti 
din judeţul Argeş, la 28 octombrie 1889. Deşi nu 
a putut să facă mai mult de cinci clase ele- 
mentare, tânărul Nicolae a dovedit de timpuriu 
aplecare către lectură, cele citite împărtăşindu-le 
cu cei din sat. 

În 1911, se înrolează în armată, în care va 
sluji până în 1918. A participat activ la campania 

din 1913 din Bulgaria şi la luptele din timpul pri- 
mului război mondial. Deşi era deosebit de apre- 
ciat, el a ales ca, după încheierea conflagrației 
mondiale, să urmeze calea monahismului, călu- 
gărindu-se în 1920, la mănăstirea Măgura, județul 
Bacău, cu numele de Nicodim. Datorită evlaviei şi 
pregătirii duhovniceşti deosebite, el va primi în 
scurt timp şi harul preoţiei. În această calitate, va 
fi trimis să slujească în lume în localităţi precum 
Vâlcele şi Schitu - Frumoasa din județul Bacău, 
Pâclişa, judeţul Alba, Hăşmaşul Ciceului, Leurda 
Gârboului şi Simişna, judeţul Cluj. 

Timp de 13 ani va sluji cu multă râvnă în cu- 
prinsul acestor parohii, revenind doar pentru o 
scurtă perioadă în spaţiul monahal, la mănăsti- 
rea Giurgeni, din județul Neamţ. Părintele Nico- 
dim a ascultat cu smerenie comandamentele chi- 
riarhale, a părăsit locul ferit al mănăstirii şi a avut 
curajul să coboare în lume, pentru a răspândi cu- 
vântul lui Dumnezeu. Gheorghe Ionescu ne arată 
cum părintele Nicodim, departe de a se sminti în 
lume, a reuşit de fiecare dată să aducă oamenii pe 
calea credinței şi să-i facă să trăiască în mod rigu- 
ros, conform perceptelor creştine. Cele propovă- 
duite de el nu erau spectaculoase, ci elemente 


simple, cu caracter normativ, pe înțelesul celor 
mulți, care jalonau calea către o viață autentic 
creştină. Elemente aparent exterioare, precum 
interdicţia de a mai bea sau „nunta fără lăutari“, 
marcau de fapt asumarea de către o anumită per- 
soană a unei existenţe calitativ superioare. Iar în 
toate aceste cazuri, decisiv a fost exemplul perso- 
nal al părintelui, care nu a făcut niciodată rabat 
de la preceptele dreptei credințe, fiind extrem de 
exigent în această privință. 

Părintele Nicodim a fost unul din cei mai 
fermi promotori ai ortodoxiei, apărându-şi turma 
şi căutând să readucă la sânul ei pe cei care tre- 
cuseră la alte credințe, dar şi în acest domeniu a 
fost un model exemplar, folosind exclusiv argu- 
mentul dialogal, fără a recurge la măsuri coerci- 
tive. Numeroasele dispute de natură teologică, 
extrem de numeroase şi pasionale în satele româ- 
neşti în perioada interbelică, l-au convins, dacă 
mai era nevoie, de necesitatea cunoaşterii temei- 
nice de către preoţi, dar şi de către credincioşi, a 
Sfintei Scripturi şi a învățăturii Bisericii Ortodo- 
xe. Aşa cum spune Gheorghe Ionescu, „de la bun 
început părintele şi-a dat bine seama că, de nu 
vor citi creştinii cărți folositoare de suflet, nu se 

va putea realiza transformarea lor, din oameni 
vechi în oameni noi. Nu-s de ajuns numai predi- 
cile, slujbele, Tainele sfinte şi exemplul vieții trăi- 
te, ci e absolut de mare trebuinţă să li se ofere oa- 
menilor şi cărți sfinte spre citire, aceasta consti- 
tuind hrana sufletului creştinesc, după cuvântul 
Domnului nostru lisus Hristos, care zice în Sfânta 
Sa Evanghelie: «Nu numai cu pâine va trăi omul, 
ci cu tot cuvântul ce iese din gura lui Dumne- 
zeu. (p. 82) 


Pe limba omului simplu 


Părintele Nicodim a dus o viață modestă, 
deoarece banii, deloc puţini, pe care îi primea de 
la credincioşi, îi folosea ca să cumpere cărți pe 
care le dădea tuturor celor care doreau să citeas- 
că. A căutat acele „cărţi folositoare de suflet“ în 
care cuvântul dumnezeiesc era înfățișat pe înţele- 
sul credincioşilor simpli, redescoperind tradiția 
medievală a „cărților populare“, în care învățătu- 
ra creştină este transmisă prin parabole cu carac- 
ter dogmatic şi moral. Mai mult, s-a apucat el în- 
suși de scris, lista sa de lucrări fiind absolut im- 
presionantă. Fiu de țăran, trăind alături de țărani, 
el a înţeles foarte bine mecanismul mental al 
acestora, iar toate lucrările lui ţin cont de acesta. 

Aceste aspecte au condus şi la controverse 
privind corectitudinea din punct de vedere dog- 
matic a operelor sale, mai ales în ceea ce priveşte 
celebrele Vămi ale văzduhului. Această temă este 
însă extrem de frecventă în tradițile populare, şi 
nu numai, constituind o formă de reprezentare a 
evoluției spirituale a omului. Anumite exagerări 
în acest sens au fost făcute mai ales de unii disci- 
poli, care absolutizează unele învățături ale pă- 
rintelui, pe care îl venerează, uitând de restul Bi- 
sericii. Faptul nu trebuie să mire, deoarece în tot 
decursul istoriei creştinismului există persoane 
dispuse să venereze un monah, un sfânt etc., 
deoarece este „mai aproape“, mai concret, uitând 
de capul Bisericii care este Hristos. 

În ceea ce-l priveşte pe părinte în mod direct, 
chiar dacă anumite idei ale sale pot fi discutate, el 
s-a situat consecvent pe linia învățăturii şi practi- 
cii morale ortodoxe, pe care a cultivat-o cu o ri- 
goare pe care unele gusturi au găsit-o exagerată. 
A ştiut să-şi păstreze capul pe umeri, evitând să se 
transforme într-un preot-taumaturg (aşa cum din 


păcate sunt destui şi azi, mai ales prin satele din 
Moldova), îndemnând oamenii să meargă la me- 
dic pentru problemele de sănătate, asta chiar 
dacă tradiția consemnează numeroase acte de 
vindecare săvârşite prin rugăciunea părintelui. 
Mai mult decât criticile, ar trebui să primeze meri- 
tele părintelui, care, prin activitatea sa, a contri- 
buit la risipirea multor „eresuri“ de care era plină 
spiritualitatea populară, prin îndemnurile sale ca 
oamenii să se apropie de carte. 

În acest sens a devenit aproape unic, prin 
faptul că la spovedanie dădea drept canon peni- 
tenţilor citirea de cărți sfinte. O istorioară con- 
semnată de Gheorghe Ionescu ne lămureşte ce 
importanță acorda părintele cititului, dar ne ilus- 
trează şi tipul de oameni cu care acesta venea în 
contact cel mai des, trebuind să vorbească pe în- 
țelesul lor: „Părintele Nicodim era la slujbă în 
Sfânta Biserică de la Schimbarea la Faţă. O femeie 
m-a tras de haină. Mi-a făcut semn să ies puţin afa- 
ră din Sfânta Biserică, pentru a-mi spune ceva. În 
pridvor mi-a spus să-l rog pe părintele să o spove- 
dească, pentru că era de la mare distanță. Merg la 
uşa de la veşmântărie şi rog pe maica să-l anunţe 
pe părintele. Dacă a aflat care-i pricina, mi-a spus 
să vină numaidecât femeia. Când să-i dea canon, 
ea nu ştia carte şi stăruia la Părintele că va face 
orice alt canon, dar numai de citit cărți nu poate. 
Atunci părintele a întrebat-o: 

- Dar dumneata poţi spăla rufe fără apă? 
Apoi dacă nu se pot curăți rufele fără apă, tot la 
fel creştinul nu se poate curăți de murdăria păca- 
tului fără apa cea vie care este cuvântul lui Dum- 
nezeu. 

Ea a încercat să spună că dacă ar şti carte ar 
primi bucuroasă canon de citit, dar aşa cum? Pă- 
rintele i-a zis iarăşi: 

- Dacă vrei, atunci poţi citi cu urechile. Pui 
pe altcineva să citească şi dumneata asculți. Nu 
vezi că toţi oamenii au case de locuit, dar nu toți 
ştiu a construi? Pun pe altul care ştie, şi-l plătesc. 
Toţi oamenii sunt îmbrăcaţi cu haine, dar nu sunt 
croitori, ci merg şi-i plătesc croitorului să le facă. 
Toţi au încălțăminte în picioare, toți au sobe de 
încălzit în camere, dar nu toţi sunt cizmari sau 
sobari, ci plătesc acelora care ştiu să facă şi le fac. 
Aşa şi dumneata, dacă nu ştii carte, plăteşti acelo- 
ra care ştiu să citească, iar dumneata asculţi cu 
atenție şi aşa îţi poți face canonul, dacă vrei să-l 

faci. Cum am ştiut să facem păcatul, cheltuind 
uneori sume mari de bani, tot aşa trebuie să chel- 
tuim acum ca să putem scăpa de el. 

După cele auzite, femeia s-a lămurit şi s-a 
învoit a primi acest canon, zicând: 

- Bine, Cuvioase Părinte, am să plătesc eu 
cumva ca să-mi citească, doar ale mele sunt pă- 
catele, dar mă gândesc, unde voi găsi eu atât de 
multe cărți? 

- De nevoie poți să citeşti o carte de mai mul- 
te ori. ar tu de găsit cărți o să găseşti, nu avea nici 
o teamă, dar nici nu aştepta să-ţi bată cineva în 
poartă ca să ţi le aducă. Te interesezi pe ici, pe colo, 
mai întrebi ba pe unul, ba pe altul. Că doar ai auzit 
ce făceau oamenii pe timpul foametei. Nimenea 
nu-i trimitea în Ardeal sau în Banat după făină, ci 
mergeau ei de bunăvoie, pentru că simțeau nevoia 
de ase hrăni pe ei şi pe cei ai casei lor. Nu vezi ce fac 
femeile de Paşti, când le trebuie drojdie pentru 
copt? Cum caută şi dau cât nu face, numai ca să 
poată găsi? Aşa şi dumneata, dacă vei simţi nevoia 
să-ți curăți sufletul de păcate, atunci vei căuta în 
dreapta şi în stânga şi vei găsi negreşit. 

Femeia s-a lămurit şi în această problemă şi 
nu a mai zis nimic, decât a sărutat mâna Părinte- 
lui şi a plecat“ (pp. 434 - 435). 

Cele istorisite în rândurile de mai sus s-au 
petrecut după 1944. În acel moment în România 
regimul comunist se instaura tot mai temeinic, 
iar ateismul era sprijinit să ia locul credinţei creş- 
tine. În 1948 au fost luate măsuri drastice de limi- 
tare a colportajului bisericesc şi a titlurilor puse 
în vânzare, fiind eliminate orice cărți cu conținut 
„mistic“. Dacă înainte episcopii puteau să dea 
autorizaţie persoanelor particulare pentru ca 
acestea să vândă cărți şi obiecte cu caracter reli- 
gios, după 1948, cumpărarea de obiecte biseri- 
ceşti nu s-a mai putut face decât în cadrul biseri- 
cilor, asta în timp ce nici o editură „laică“ nu mai 
putea tipări cărţi religioase. 


Reţeaua de „samizdat“ religios 


Din 1933 părintele Măndiţă revenise în spa- 
țiul mănăstiresc, vieţuind fie la mănăstirea Văra- 
tec, fie la Agapia. Nu-şi uitase deloc ideea de a răs- 
pândi cuvântul scris, ci, din contră, desfăşura o 
activitate editorială remarcabilă şi crease o rețea 
de colportaj. În noile condiţii istorice, aceste acti- 











Pr. Nicodim Mândiţă 


vități păreau definitiv condamnate să înceteze. 
EI însă nu a acceptat situaţia şi, pe baza vechilor 
relații, a dezvoltat cea mai amplă şi bine organiza- 
tă reţea de „samizdat“ cu caracter religios care a 
existat în România comunistă. Cine acuză Biseri- 
ca Ortodoxă că nu a căutat să răspândească cu- 
vântul lui Hristos în anii comunismului, poate citi 
în dosarul penal întocmit de Securitate grupului 
de „difuzori“, în fruntea căruia a fost pus părin- 
tele Nicodim, că în patru locaţii din Bucureşti 
organele statului au descoperit nu mai puţin de 
500.000 de volume! Dacă avem în vedere că acti- 
vitatea grupului s-a desfăşurat în mod neîntre- 
rupt din 1948 şi până în 1964, ne putem imagina 
dimensiunile pe care le-a avut această acţiune, 
precum şi impactul ei în rândurile credincioşilor. 

Nucleul l-a reprezentat o mână de oameni, 
care copiau la maşina de scris cele scrise de părin- 
tele Măndiță, dar şi multe alte cărți cu caracter re- 
ligios, pe care apoi le tipăreau la mica lor tipogra- 
fie clandestină, sau, fapt absolut remarcabil, au 
reuşit să scoată cărți la tipografii „oficiale“ din di- 
verse localităţi ale țării, mai ales tipografii ale 
eparhiilor, semn că oficialii Bisericii nu erau stră- 
ini de acest demers. 

Alături de cărțile care au fost tipărite în timp, 
a existat şi o cantitate substanţială de volume ti- 
părite până în 1948, pe care aceşti oameni le-au 

salvat de Ia topit, le-au ascuns prin cele mai diver- 
se locuri, pentru ca mai apoi să le difuzeze din lo- 
calitate în localitate. Abia când priveşti fotografii- 
le existente în dosarul penal ale „inculpaților“ 
stând alături de stivele de cărți, când vezi mijloa- 
cele modeste cu care le-au realizat şi în ce spaţii, 
când afli că mai apoi plecau în lungi călătorii cu 
geamantanele grele de cărţi, realizezi ce muncă 
uriaşă au făcut aceşti oameni. 

Pentru mai multe amănunte legate de cele 
petrecute, punem la dispoziţia cititorilor extrase 
din sentința penală nr. 38 dată în ziua de 22 ianua- 
rie 1965 părintelui Nicodim Măndiţă. Cine s-a obiş- 
nuit cu stilul acestor producții ale regimului totali- 
tar îi va fi foarte uşor să deceleze dimensiunile 
activităţii grupului incriminat, dar şi aspectele 
urmărite de către regim, astfel că nu vom mai re- 
povesti faptele, ci vom face numai câteva precizări. 


Condamnat imediat după 
„marea eliberare“ 


În 1955 o parte din colaboratorii părintelui 
sunt arestaţi, descoperindu-se asupra lor nume- 
roase lucrări cu caracter religios care urmau să 
fie difuzate, fapt care constituia o infracțiune gra- 
vă în viziunea regimului. Unii dintre ei erau mem- 
bri ai organizaţiei „Oastea Domnului“, care, din 
pricina „misticismului“ ei, fusese scoasă în afara 
legii. Cum numele părintelui Nicodim a fost vehi- 








culat în cadrul anchetelor, iar el colaborase 
strâns în trecut cu ostaşii, acestuia i s-a deschis un 
dosar de urmărire pe linia „Oastea Domnului“. 
Puţini au fost cei care au dat relaţii despre activi- 
tatea părintelui, iar Securitatea nu a reuşit să sta- 
bilească cu certitudine tipul de activitate „duşmă- 
noasă“ dus de Nicodim Măndiţă, până în 1964 
când reţeaua cade şi sunt descoperite depozitele 
de carte. Zece persoane sunt judecate şi condam- 
nate la Bucureşti, prin sentința nr. 10 din 9 ianua- 
rie 1965, pentru răspândirea de publicaţii inter- 
zise (art. 325, alin 3, lit. c, C.P al RPR). Din prici- 
na vârstei şi a bolii, părintele a fost judecat sepa- 
rat, la Târgul Neamţ, ținându-se seama însă de 
unitatea grupului. 

În ianuarie 1965, atunci când Nicodim Măn- 
diță era judecat, trecuseră numai câteva luni de la 
„marea eliberare“ a deţinuţilor politici din în- 
chisori. Pentru cei care caută merite comunismu- 
lui, procesul său arată că esenţa regimului nu se 
schimbase câtuşi de puţin, graţierea generală 
fiind un gest pur exterior, fără consecinţe pe plan 
ideologic. Citind sentința, se poate observa că cei 
care au instrumentat dosarul au căutat să acredi- 
teze ideea de speculă, cu mai multe conotaţii spre 
dreptul comun, deşi într-un sistem comunist şi 
specula este o infracțiune cu caracter politic. Pen- 
tru că acest lucru nu s-a putut demonstra, au fost 
lecturate publicaţiile confiscate, constatându-se 
că ele conţin numeroase idei periculoase pentru 
regim, multe dintre ele fiind scrise de Nicodim 
Măndiţă. Cei opt ani de închisoare pe care i-a pri- 
mit părintele reprezintă o condamnare politică 
limpede, un atac la libertatea de conştiinţă, de 
care regimul se prevala după 1964. Mai mult, pă- 
rintele va fi internat în Aiudul abia părăsit de cei 
care fuseseră supuşi reeducării, semn că era con- 
siderat un element periculos. Cele 500.000 de 
cărți au fost trimise la topit, lista lor fiind anexată 
ulterior dosarului de urmărire. 

Nicodim va sta în închisoare un an şi jumă- 
tate, restul de pedeapsă fiind anulată prin „bună- 
voința“ regimului. Se va întoarce la mănăstirea 
Agapia, încheindu-și existența pământească în 
seara de 5-6 iulie 1975. Şi azi, când se face pome- 
nirea sa, se adună laolaltă mii de credincioşi, care 
cinstesc memoria unui om care a salvat cărțile 
sfinte de la ardere şi a îndemnat lumea: „Citeşte 
cuvântul Domnului!“. 

Sentința de condamnare 
din 22 ianuarie 19605 


TRIBUNALUL MILITAR BUCUREȘTI 
Dosar nr. 310/1964 
SENTINTA NR. 38 


Astăzi, 22 ianuarie 1965 

Tribunalul militar Bucureşti, în deplasare în 
oraşul Târgu Neamț, reg. Bacău, compus conform 
legii din: 

PREŞEDINTE: Lt. Colonel de justiție ALDEA 
MATEI 

Ases. Popular: 

Ases. Popular: 

Procuror militar: 


Căpitan Ene Eugen 
Căpitan Ene Gheorghe 

Căpitan de justiţie 

Duma Gheorghe 
Căpitan de justiție Bozaş 
Teodor, 

s-a întrunit în şedinţă publică, cu respectarea 
dispoziţiilor legale, în scopul de a judeca procesul 
privitor pe inculpatul 

Civ. MĂNDIȚĂ NICOLAE, născut la data de 
14.10.1889, în comuna Buneşti, raionul Curtea de 
Argeş, reg. Argeş, fiul lui Ioniţă şi Filofteia, cu do- 
miciliul în Mânăstirea Agapia, raionul Tg. Neamţ, 
reg. Bacău, de profesie preot - protosingel, necă- 
sătorit, fără avere personală, scos din evidenţele 
C.M. pentru depăşirea vârstei, având 76 ani, fără 
antecedente penale (f. 112), studii 5 clase ele- 
mentare, originea socială agricultori, fără de par- 
tid, aflat în stare de libertate, învinuit pentru in- 
fracţiunile de răspândire de publicaţii interzise, 
p.p. de art. 325 al. 3 lit. c C.pen. şi speculă, p.p. de 
art. 268/17 lit. c C.pen. 

La apelul nominal, făcut în şedinţa publică, 
inculpatul s-a prezentat în stare de libertate, fără 
apărător, declarând că se apără singur. 

Preşedintele a stabilit identitatea inculpatu- 
lui, care este a fel cu aceia menţionată în intero- 
gatoriul de la dosar. 

Procedura îndeplinită. 

Secretarul a făcut apelul martorilor propuşi 
în cauză de acuzare şi anume: Perju Petre, Pluga- 


Secretar: 


ru Dumitru, Maxim Constantin şi Albu Gheorghe, 
care au fost prezenți. 

Preşedintele a dispus retragerea martorilor 
în camera anume destinată. 

S-a dat citire de către secretar actului de in- 
culpare de la dosar, iar preşedintele a procedat la 
luarea interogatoriului inculpatului, care s-a 
anexat şi dosarul cauzei. 

S-a trecut apoi la audierea martorilor pre- 
zenţi menţionaţi mai sus, ale căror depoziţii luate 
cu respectarea dispoziţiilor legale, de asemenea 
s-au anexat la dosar. 

Atât procurorul militar cât şi inculpatul au 
declarat că nu mai au probe de solicitat în cauză 
şi au cerut judecarea procesului. 

TRIBUNALUL 

Deliberând în secret conform prevederilor 
legale; 

Având în vedere că atât procurorul militar 
cât şi inculpatul au declarat că nu au probe de 
solicitat în cauză; 

Considerând că nici din oficiu nu mai este 
necesară administrarea altor probe şi că procesul 
este în stare de judecată; 

Pentru aceste motive, cu unanimitate de 
voturi, tribunalul ia act de declaraţiile părților că 
nu mai au probe de solicitat în cauză şi dispune 
judecarea procesului în fond. 

Dată şi citită în şedinţă publică, astăzi 
22.01.1965. 

Procurorul militar având cuvântul în fond a 
arătat împrejurările în care inculpatul în anul 
1926 a luat legătură cu Poiţelea Vasile, formând 
un grup de colportaj a unor cărţi şi broşuri mistic- 
religioase, cât şi a unor obiecte de cult (cruciuliţe, 
candele, icoane), din care au mai făcut parte Ma- 
girescu Ion, Magirescu Costache, Palade Gheor- 

Pr. Nicodim Măndiţă 


ghe şi Bălan Grigore. Procurorul a mai arătat că 
inculpatul este autorul a diferite broşuri şi cărţi, 
care au fost multiplicate şi difuzate de grup, care 
conțin idei duşmănoase, antisociale. După aceia a 
analizat diferite pasagii din cărțile scrise de incul- 
pat, din care rezultă că acesta urmărea abaterea 
oamenilor muncii de la menirea lor, respectiv de 
a construi societatea socialistă, susținând că feri- 
cirea este sus, în cer, iar nu pe pământ şi că pen- 
tru aceasta nu mai trebuie să muncească aşa cum 
li se cerea în vederea realizării unui trai mai bun. 
Pentru a evidenția caracterul antisocial al cărţilor 
şi broşurilor respective, scrise de inculpat, procu- 
rorul militar a dat citire referatului Departamen- 
tului Cultelor anexat la dosar, în care se arată că 
toate aceste materiale, găsite la percheziția domi- 
ciliară efectuată inculpaţilor şi care au fost difu- 
zate de aceştia, sunt interzise de lege. Apoi a men- 
ționat că acest lucru a fost cunoscut şi de către in- 
culpaţi, care au desfăşurat activitatea lor, după 
1948, în ascuns difuzând materialele la oameni 
de încredere, iar pentru a nu fi găsite a luat măsu- 
ra introducerii unor exemplare în cutii de tablă, 
care au fost ascunse prin poduri sau pe la fântâni. 
Procurorul militar a susţinut că fapta inculpatului 
de a scrie broşuri interzise pe care apoi le-a difu- 
zat, se dovedeşte cu recunoaşterile sale, corobo- 
rate, cu declaraţiile celorlalți coinculpați, cu de- 
poziţiile martorilor audiaţi în cauză, cu corpurile 
delicte şi cu expertiza tehnică de la dosar. În con- 
cluzie, procurorul militar a cerut condamnarea 


inculpatului Măndiţa Nicolae pentru infracţiunea 
de răspândire de publicaţii interzise, p.p. de art. 
325 al. 3 lit. c C.pen., cu aplicarea art. 25 pct. 6 al. 
2 C.pen. şi art. 80 C.pen. şi obligarea acestuia la 
plata cheltuielilor de judecată. În ce priveşte in- 
fracțiunea p.p. de art. 268/17 lit. c C.pen., procu- 
rorul militar a declarat că din probele adminis- 
trate în cauză nu se dovedeşte că inculpatul ar fi 
făcut speculă cu materiale de cult religios şi în 
consecinţă a arătat că pentru această faptă re- 
nunță la învinuire. 

Inculpatul Măndiță Nicolae, având cuvântul 
în apărarea sa, a susţinut că este nevinovat, deoa- 
rece a lucrat pentru binele poporului, mergând 
pe drumul pe care au mers strămoşii noştri timp 
de 19 sute de ani. 

După aceea preşedintele I-a întrebat pe in- 
culpat dacă mai are ceva de adăugat în apărarea 
sa, la care acesta, la ultimul cuvânt, a cerut să fie 
achitat. 

Preşedintele a declarat dezbaterile închise 
în cauza de față, iar tribunalul s-a retras în camera 
de consiliu spre a delibera asupra culpabilității 
inculpatului. 

TRIBUNALUL 

Deliberând în secret conform prevederilor 
legale; 

Asupra acțiunii penale deschisă prin con- 
cluziile de învinuire din 04.11.1964 ale organului 
de anchetă penală din M.A.I., Dir. Reg. Bucureşti, 
împotriva inculpatului Măndiță Nicolae, învinuit 
pentru infracțiunii de răspândire de publicații 
interzise, p.p. de art. 325 al. 3 lit. c C.pen. şi 
speculă, p.p. de art. 268/17 lit. c C.pen; 

Având în vedere concluziile orale ale procu- 
rorului militar, precum şi susținerile inculpatu- 
lui, făcute personal, în faţa instanței, în şedinţă 
publică; 

Având în vedere că din instrucţia orală ur- 
mată în cauză în şedinţă publică, cât şi din actele 
de la dosar, care au fost puse în discuţia părților în 
şedinţă publică, se constată următoarele: 

ÎN FAPT: 

Inculpatul MĂNDIŢĂ NICOLAE, face parte 
dintr-un lot de 11 infractori (Poiţelea Vasile ş.a.) 
care a fost soluţionat de acest tribunal prin sen- 
tința nr. 10 din 09.01.1965, pentru acesta disjun- 
gându-se cauza deoarece nu s-a putut prezenta la 
proces fiind bolnav netransportabil. 

În trecut, susnumitul a fost ofiţer de artilerie 
şi a participat la luptele din primul război mondi- 
al, iar în anul 1920 s-a călugărit la Mănăstirea 
Schitul Măgura, unde mai târziu a fost hirotonisit 
preot. 

Până în anul 1933 a fost preot în mai multe 
parohii, iar în acest an s-a mutat cu serviciul la 
Mânăstirea Agapia ca preot şi apoi protosinghel, 
de unde în 1945 s-a transferat la Mânăstirea Vă- 
ratecul. 

La această mânăstire a stat până în anul 
1961, când a fost pensionat, după care a revenit la 
Mânăstirea Agapia, unde îşi are domiciliul. 

Inculpatul Măndiţa Nicolae în anul 1926 a 
intrat în legătură cu Poiţelea Vasile, din Bucu- 
reşti, pe care l-a îndemnat să constituie un grup 
de colportaj de materiale bisericeşti. 

Ca urmare a acestui îndemn, Poiţelea Vasile 
a trecut la organizarea grupului de colportaj, din 
care au mai făcut parte Magirescu Ion - decedat - 
Măgirescu Costache, Palade Gheorghe şi Bălan 
Grigore. 

Aceştia s-au ocupat cu difuzarea de cărţi şi 
broşuri religioase, precum şi obiecte de cult în 
Bucureşti şi în diferite localități din ţară, activi- 
tate în care au mai atras şi pe numiții lonescu Jorj, 
Chiuaru Nicolae, Popa Elena, Tupu Anica, Stoica 
Gheorghe şi Lazăr Dumitru. 

De menţionat este faptul că după anul 1948, 
când li s-a anulat autorizaţia de colportaj, grupul 
a desfăşurat această activitate în mod clandestin 
până în anul 1964, când a fost descoperit de 
autorităţi. 

Materialele difuzate de grup au fost tipărite 
în diferite tipografii din Bucureşti, Botoşani, Ro- 
man şi Bacău. 














Din cercetările efectuate s-a constatat că 
acest grup a deţinut o cantitate de aproximativ 
500.000 volume, care au fost ţinute în 4 depozite 
şi anume: la domiciliile numiţilor Poiţelea Vasile, 
Măgirescu Costache, Palade Gheorghe şi Bălan 
Grigore, din Bucureşti, Bd. Republicii nr. 21, şi în 
Str. Sf. Petru Tei nr. 37, la locuința numitului Dră- 
gan Ion, din Bucureşti, str. Serg. Scarlat nr. 43, cât 
şi la numitul Măndiță Constantin, din satul Bu- 
neşti, comuna Zărneşti, raionul Curtea de Argeş. 

Cărţile şi broşurile deţinute şi difuzate de in- 
culpați, au un caracter antisocial, îndemnând pe 
cititori să se sustragă de la preocupările pentru 
problemele vieţii materiale, fac apologia călugă- 
riei, şi conţin idei anticomuniste, fiind menite să 
pregătească terenul psihologic pe care şi-l doresc 
duşmanii regimului nostru, care nu văd cu ochi 
buni cuceririle actuale ale poporului şi faptul că 
astăzi oamenii se transformă eliberându-se de 
superstiţiile trecutului. 

Majoritatea lucrărilor difuzate de grup au 
fost scrise de inculpatul Măndiță Nicolae, care era 
considerat de toți membrii grupului ca fiind „pă- 
rintele spiritual al lor“ şi care se bucura de o auto- 
ritate deosebită în fața acestora. 

În lucrările sale inculpatului tratează o 
serie de probleme cu conținut mistic-religios, 
duşmănoase regimului democrat-popular din 
R.P.R. 

Astfel, în broşura „Providența Divină“ incul- 
patul scrie că „O ţară fără Dumnezeu ar fi menită 
pierzării definitive“; că cei ce tăgăduiesc existen- 
ţa lui Dumnezeu, s-ar cobori în rândul necuvântă- 
toarelor“ şi „dacă în şcoli ar fi numai profesori 
creştini, ce tineret cuminte ar ieşi din ele, cât de 
bine ar conduce ei țara“. 

În broşurile „Izvorul răutăților“ şi „Expoziţia 
idolilor moderni“ se încearcă a se crea o imagine 
falsificată despre viaţa şi realitatea contempo- 
rană din țara noastră, despre educaţia tinere- 
tului. Astfel, în broşura „Expoziţia idolilor mo- 
derni“, inculpatul afirmă că tineretul este târât de 
părinți şi de bătrâni la cârciumi, baluri, serate şi 
alte locuri de stricare a sufletului, că părinții sunt 
ocărâți şi bătuţi, boierii şi domnii blestemaţi, 
arhiereii dispreţuiți şi bisericile socotite ca nişte 
grajduri“, iar mai departe scrie că „voia bună a 
oamenilor, petrecerile, cântecele, jocurile, ținuta 
vestimentară, alta decât cea de călugărițe Ia fe- 

mei, sunt categorisite ca acte demonice, ca obi- 
ceiuri blestemate, diavoleşti. 

Aceste idei sunt reluate şi tratate de inculpat 
şi în alte broşuri, difuzate de grup, cum sunt: „Pă- 
catul sulemenirilor“, „Prin spini la Dumnezeu“, 
„Crucea călugărilor“ etc. 

Într-o altă broşură „Lumea şi sufletul“, la 
pag. 771-774, inculpatul scrie: „românul ar învia 
atunci când îşi îndrăgeşte biserica, când nă- 
zuieşte după învăţăturile din Sf. Evanghelie şi du- 
pă acelea a românilor luminaţi cu învățături ade- 
vărat creştineşti, când merge la biserică, când 
ascultă de popi. 

În broşurile „Antihristica“, „Familia“ şi „Bise- 
rica reală“ se arată că bolşevicii ar fi pornit război 
împotriva lui Dumnezeu, ar fi desființat credința, 
că ar fi asasinat preoții, călugării, aducând în ace- 
laşi timp elogii naziștilor şi fasciştilor, care au dez- 
lănţuit cel de-al doilea război mondial. 

Aceleaşi teme duşmănoase regimului nostru 
democrat popular sunt reluate de inculpatul 
Măndiţă Nicolae în lucrările „Privelişti apocalip- 
tice“ (38 volume), „Oglinda duhovnicească“, „Vă- 
mile văzduhului“, „Ciclul de predici“, „Îndrepta- 
rul preotului“ şi altele. 

Astfel, în „Privelişti apocaliptice“ se arată că 
ştiinţa ar fi deşartă, arborele ale cărui fructe ar 
aduce moartea, că necredința ar duce la sinu- 
cidere şi ar prăbuşi în pierzanie toată familia, că 
raționalismul ateu şi indiferentismul religios ar fi 
materialismul cel mai nereuşit, anticriştii din toa- 
te vremurile. 

În „Vămile văzduhului“ inculpatul propagă 
idei antisociale, din care rezultă că jocurile şi cân- 
tecele ar fi o şcoală a satanei, că citirea cărţilor, 
revistelor şi a jurnalelor rele ar vătăma groaznic, 
creştinii să nu vorbească cu ereticii etc. 

În anul 1948, după ce li s-a retras autorizaţia 
de colportaj, inculpatul s-a deplasat la Bucureşti, 
la domiciliul grupului de colportori, căruia i-a dat 
instrucţiuni de felul cum să-şi desfăşoare activi- 
tatea de difuzare a materialului interzis, în mod 
clandestin. 

Tot atunci inculpatul a dat dispoziţii ca să se 
procure o maşină de scris, la care Palade Gheor- 
ghe să dactilografieze o serie din lucrările scrise 
de el. 

În repetate rânduri a fost vizitat la mănăstiri- 
le unde se afla - Văratecul sau Agapia - de Poiţe- 


lea Vasile, Măgirescu Costache, Palade Gheorghe 
şi Bălan Grigore, care i-au adus lucrările dactilo- 
grafiate de Palade Gheorghe, pentru a le verifica 
şi eventual completa. 

Inculpatul personal a atras în grupul de col 
portori, pe numiții Ionescu Jorj, Țupu Anica şi 
Chioaru Nicolae, elemente fanatice din asociaţia 
interzisă „Oastea Domnului“, prin intermediul 
cărora a difuzat o serie de cărţi şi broşuri interzi- 
se, de pe urma cărui fapt a obţinut sume de bani. 
De asemenea, inculpatul a făcut legătura acestora 
cu grupul de colportori din Bucureşti, unde susn- 
umiții s-au deplasat de mai multe ori şi de unde 
au ridicat cantități însemnate de material duşmă- 
nos, din care o parte au difuzat-o singuri iar altă 
parte au dat-o inculpatului care a difuzat-o per- 
soanelor ce veneau la mănăstire. 

Fiindu-i teamă de o eventuală persecuție 
domiciliară, întrucât ştia că desfăşoară o activi- 
tate ilicită, inculpatul în anul 1960, a dat lui lones- 
cu Jorj şi Popa Costache câte un exemplar din lu- 
crările sale, dactilografiate de Palade Gheorghe, 
pentru a le ascunde la domiciliile lor din comu- 
nele Grigoreni şi Scorțeni, reg. Bacău. 

Inculpatul a desfăşurat activitate duşmănoa- 
să şi în cadrul asociaţiei „Oastea Domnului“, în- 
drumând pe membrii acesteia să-şi continue acti- 
vitatea prin adunări ţinute sub masca unor bo- 
tezuri, nunţi sau petreceri familiare. 

Cu ocazia percheziţiei domiciliare, inculpa- 
tului i s-au găsit o cantitate însemnată de cărți şi 
broşuri interzise, printre care şi revista „Buna 
Vestire“, „Muncitorul legionar“ şi „Comunismul 
demascat“, precum şi suma de 43.000 lei, prove- 
nită din comerțul clandestin şi magnetofonul 
marca „Philips“, cumpărat în scopuri de propa- 
gandă religioasă. 

Inculpatului i s-a mai imputat şi faptul de a fi 
vândut obiecte de cult - cruciulițe, icoane - fără 
să fi avut vreo autorizație pentru aceasta. 

Fiind interogat în instanță (f. 223-224), in- 
culpatul a recunoscut că a făcut parte din grupul 
de colportaj de materiale mitic-religioase, împreu- 
nă cu Poiţelea Vasile, Măgirescu Costache, Palade 
Nicolae, Palade Gheorghe şi Bălan Grigore, că 
acest grup şi-a continuat activitatea şi după 1948 
când i s-a retras autorizaţia; că în 1955 a aflat de 
arestarea lui Ionescu Jorj, Popa Elena şi a altor 
două persoane, care fusese găsite cu materiale 

religioase în gara Bacău şi că după un an, respec- 
tiv în 1956 şi-a reluat această activitate. De aseme- 
nea a mai recunoscut că a scris lucrările „Oglinda 
duhovnicească“, „Izvorul răutăților“, „Tămâie şi 
furturi“, „Diavolul şi cârciumarul“, „Pacea părin- 
ților cu copii“ şi altele, care au fost tipărite la 
diferite tipografii şi apoi difuzate personal şi prin 
diverse persoane de încredere. Inculpatul a arătat 
că a dat dispoziţii să se cumpere 2 maşini de scris, 
la care Palade Gheorghe i-a dactilografiat lucrările 
„Vămile văzduhului“, „Un ciclu de predici“, 
„Privelişti apocaliptice“ şi altele. Inculpatul a mai 
arătat că toți ceilalți din grup îl considerau ca pe 
şeful lor şi că îndrumările pe care le dădea, erau 
duse la îndeplinire în bune condițiuni. 

Inculpatul a declarat că era informat de cei 
din grup, despre activitatea desfăşurată de ei şi 
de câştigurile realizate. Tot la interogatoriul luat 
de instanță, inculpatul a mai arătat că din anul 
1929 şi până în 1948 a vândut iconiţe, dar că 
după această dată nu a mai făcut acest lucru. 

Faptele inculpatului mai sunt arătate de 
numiții Poiţelea Vasile (f. 80-82), Măgirescu 
Costache (f. 83-85), Palade Gheorghe (f. 86-87), 
Bălan Grigore (f. 88-89), Ionescu Jorj (f. 90-91), 
Popa Elena (f. 92-93), Chiuaru Nicolae (f. 97), 
Tupu Anica (f. 98), ale căror declaraţii se corobo- 
rează cu depoziţiile martorilor: 

- Cioată Polina (f. 102), care a arătat instan- 
ței că în iulie 19604 a fost la mânăstire, la Măndiță 
Nicolae, care i-a dat manuscrisul „Providența di- 
vină“ pe care l-a adus Ia grupul de colportori din 
Bucureşti; 

- Chiriac Elena (f. 104), care a declarat că a 
participat la adunările aşa zise „Cuvânt“ şi ştie că 
şi inculpatul a ținut odată o astfel de adunare. 

- Stanciu Maria (f. 105), care a arătat că a 
fost la inculpat, la mânăstire, pentru a se spovedi 
şi aceasta i-a dat să scrie din „Vămile văzduhului“; 

- Sacaliuc Maria (f. 106), care a afirmat că a 
difuzat o serie de materiale religioase interzise, 
care erau scrise de inculpat; 

- Guţea Damian (f. 108), călugăr la Mânăsti- 
rea Cernica a arătat că i s-au adus la mânăstire 
vreo 300-400 broşuri religioase, scrise de incul- 
pat, despre care starețul mânăstirii i-a spus că 
erau interzise; 

- Perju Petre (f. 110 şi f. 225) a declarat că 
obişnuia să se ducă la mânăstire, la inculpat, pen- 








tru a se spovedi şi că aceasta i-a dat drept canon 
să scrie din „Vămile văzduhuşului“, circa 10-12 ca- 
iete, respectiv 24 de vămi. De asemenea a mai 
arătat că inculpatul i-a mai vândut şi lucrarea 
scrisă de el „Oglinda duhovnicească“; 

- Moraru Anica (f. 114), ştie că soţul ei, Mo- 
raru Mandică, scria în caiete din „Vămile văzdu- 
hului“ şi îi spunea că făcea acel lucru fiindu-i dat 
canon de Măndiţă Nicolae; 

- Crăciun loan (f. 115), de asemenea a arătat 
că inculpatul îi dădea drept canon, ca să citească 
cărți religioase, care erau scrise de el. Martorul a 
mai arătat că inculpatul i-a spus ca să ascundă niş- 
te cărți religioase, pentru a nu fi descoperite de 
autorități; 

- Ionescu Ana (f. 132) a declarat că asculta 
de îndrumările date de Măndița Nicolae şi de cei- 
alți din grupul lui; 

- Maxim Constantin (f. 226) a arătat că a fost 
de mai multe ori la mânăstire, cu soţia sa, care se 
spovedea la inculpat. A citit cărțile, date de incul- 
pat, din care a reţinut că nu trebuia să înjure, să 
fure, dar să iubească pe aproapele său; 

- Albu Gheorghe (f. 227), în 1964 a cumpă- 
rat iconiţe şi cărţi religioase de la grupul din Bu- 
cureşti, printre care se afla şi broşura „Dai voință 
iei putere“ scrisă de Măndiţă Nicolae; 

- Plugaru Dumitru (f. 228) a citit mai multe 
cărți şi broşuri religioase, scrise de inculpat, prin- 
tre care şi „Oglinda duhovnicească“ şi a transcris 
pe mai multe caiete, unele părţi din lucrările „Vă- 
mile văzduhului“ şi „Judecata particulară“. 

Faţă de probele de la dosar, analizate mai 
sus, instanța reţine în sarcina inculpatului Măn- 
diță Nicolae, faptul de a fi difuzate în rândul unor 
persoane credincioase cărţi şi broşuri religioase, 
scrise de el, care aveau un conținut interzis. 

Instanţa nu reţine în sarcina inculpatului 
faptul de a fi făcut comerţ fără autorizaţie întrucât 
pe de o parte a rezultat că obiectele de cult erau 
confecționate de membrii grupului şi au fost vân- 
dute în cadrul activităţii de colportaj a grupului 
iar pe de altă parte s-a stabilit că inculpatul a făcut 
acest lucru până în 1948, când grupul a avut 
autorizație legală. 

ÎN DREPT: 

Inculpatul MĂNDIȚĂ NICOLAE a fost trimis în 
judecată pentru infracţiunea de răspândire de 
publicaţii interzise, p.p. de art. 325 al. 3 lit. c C. 
pen., ale cărei elemente constitutive sunt întru- 
nite deoarece: 

- există latura obiectivă a acestei infracțiuni 
fiind dovedit că în perioada 1948-1964, inculpatul 
a deţinut şi difuzat diferite cărţi şi broşuri religioa- 
se interzise, cu conţinut antisocial şi anticomunist, 
majoritatea lor fiind scrise chiar de acesta; 

- latura subiectivă a infracțiunii constă în 
aceia că inculpatul a comis fapta de deţinere şi răs- 
pândire a materialului religios interzis cu intenţie, 
deoarece a prevăzut pericolul social al urmărilor 
faptelor sale pentru securitatea statului şi liniştea 
publică şi a dorit ca acestea să se producă. 

Văzând şi disp. art. 25 pct. 6 al. 2 C.pen. in- 
stanța urmează a dispune confiscarea averii per- 
sonale a inculpatului, întrucât fapta săvârşită pe- 
riclitează securitatea statului. 

Având în vedere că în cauză au fost constitui- 
te corpuri delicte toate materialele găsite Ia per- 
cheziţia domiciliară făcută inculpatului, care sunt 
prevăzute în procesele-verbal de la dosar şi că ele 
au servit sau au fost destinate să servească la să- 
vârşirea infracțiunii prev. de art. 325 al. 3 lit. c C. 
pen., instanța urmează ca în baza art. 80 C.pen. 
să dispună confiscarea lor în folosul statului. 

Inculpatul a mai fost trimis în judecată şi 
pentru infracţiunea de speculă, p.p. de art. 
268/17 lit. c C.pen. 

Considerând că din probele de la dosar se 
constată că obiectele de cult - cruciulițe şi ico- 
niţe, au fost confecţionate de inculpaţi în cadrul 
grupului şi fără intenţia de speculă, iar în ce pri- 
veşte pe inculpat, că acesta a făcut acest lucru 
până în 1948, când grupul a avut autorizaţie lega- 
Iă, instanța urmează a face aplicarea art. 4 partea 
I pct. 4 C.pr.pen. şi a-l achita de orice penalitate. 

Văzând disp. art. 320 al. II şi 200 pet. 9 C.pr. 


pen., instanța urmează a dispune arestarea incul- 
patului, întrucât pedeapsa prevăzută de lege, 
pentru infracțiunea reținută în sarcina acestuia, 
este mai mare de 1 an. 

Potrivit disp. art. 109 C.pr.pen. inculpatul ur- 
mează a fi obligat să plătească statului cheltuieli- 
le ocazionate de anchetarea şi judecarea cauzei. 

Pentru aceste motive şi în unire cu concluzi- 
ile procurorului militar, tribunalul cu unanimita- 
te de voturi declară culpabil pe: Măndiță Nicolae 
pentru infracţiunea de răspândire de publicații 
interzise, p.p. art. 325 alin. 3 lit. c C.pen. şi necul- 
pabil pentru infracţiunea de speculă p.p. de art. 
268/17 lit. c C.pen. 

Cu unanimitate de voturi declară că nu sunt 
circumstanțe atenuante în favoarea inculpatului. 

În consecință, 

TRIBUNALUL 
ÎN NUMELE POPORULUI 
HOTĂRĂȘTE: 

Cuunanimitate de voturi, făcând aplicarea art. 
325 al. 3 lit.c C.pen. condamnă pe MĂNDIŢĂ NICO- 
LAE, la 8 (opt) ani închisoare corecțională, pentru 
infracțiunea de răspândire de publicaţii interzise. 

Conform art. 25 pct. 6 al. 2 C.pen. dispune con- 
fiscarea totală a averii personale a condamnatului. 

Potrivit art. 80 C. pen. Dispune confiscarea 
în folosul statului a tuturor corpurilor delicte 
găsite la domiciliul inculpatului şi prevăzute în 
procesele verbale de la dosar. 

Făcând aplicarea art. 4 partea I-a pct. 4 C. 
pen. achită de orice penalitate pe Măndiţă Nico- 
lae pentru infracțiunea de speculă, prev. Şi pen. 
De art. 268 ind. 17 lit. c C. pen. 

În baza art. 320 alin. 2 C. pen. Dispune 
arestarea condamnatului. 

Conform art. 109 C. pen. îl obligă să plăteas- 
că statului 1500 lei cheltuieli de judecată. 

Tribunalul reintrând apoi în şedinţă publică, 
preşedintele a dat citire dispozitivului de mai sus. 

Cu drept de recurs în termen de 3 zile Ia tri- 
bunalul militar de regiune militară Bucureşti. 

Dată şi citită în şedinţă publică, astăzi, 22 
ianuarie 1965 la Tg. Neamţ. 

PREŞEDINTE 
Lt. colonel de justiţie, 
Aldea Matei 
SECRETAR, 
Bozaş Teodor 

POLITICA, LA DESCUSUT 





Vedere de pe Centura Politicii 


Să nu-ţi faci idol 


din politician 





Viorel Patrichi 





dent: aleşii noştri au reuşit atât de bine să 

separe puterile în stat, încât numai opinii- 
le şi voința lor mai contează în ţară. Mânat de oli- 
garhie şi ajutat de PSD, Premierul Tăriceanu a în- 
lăturat Partidul Democrat de la putere şi l-a sus- 
pendat pe Traian Băsescu - devenit inamicul pu- 
blic numărul unu. Pentru că preşedintele a ales să 
facă şi treabă, nu doar să aprobe noul Guvern, 
oricare ar fi acela, şi, când se plictiseşte, să-i pri- 
mească pe copiii de la „Pupăza din Tei“ - aşa cum 
făcea Iliescu. 

Probabil că Băsescu va fi reconfirmat în 
funcţie de către popor. Dar 322 de parlamentari 
ai ruşinii au băgat ţara în cofă iar. Şi ne-au pus la 
cheltuială. Afară, în UE şi mai departe, România 
este văzută tot mai nevrotică, instabilă şi ciudată. 
Vom avea de tras de pe urma acestei imagini. 


R omânia a ajuns într-o situație fără prece- 


Păduchii de San Jose 


Mi-au reproşat unii gazetari că aş avea oare- 
ce cu Motocicleanu, că îl laud pe Marinelu. Nimic 
mai fals. Nu mi-am croit idealuri printre politi- 
cienii actuali. Nu construiesc mituri în politica 
prezentului. În toată această liotă, eu respect 
doar trei politicieni. N-am să-i numesc aici. 

Şi apoi, orice individ este o sumă de calități 
şi defecte. De ce ar face excepție Traian Băsescu? 
Ceva este însă adevărat. La fel ca mulți conaţio- 
nali, eu l-am votat în al doilea tur pe Traian Băses- 
cu, fiindcă n-am vrut ca mafia din Partidu' lu' Mu- 


cles să neantizeze România, să-mi distrugă orice 
speranță. Aşa cum nu vreau nici acum. Ne-au sfi- 
dat destul cu Tamarele lor. Ajunge! Vor să facă 
afaceri cu banii furaţi din deceniul groazei, când 
majoritatea sufeream de foame şi frig, cu averile 
căpuşate pe seama statului, adică tot pe seama 
noastră? Să facă! Accept că ei ar fi “băieții deş- 
tepţi“, “descurcăreţii“, iar că noi, majoritatea, am 
fi nişte proşti. Dar să nu-i mai văd în funcţii de 
conducere. Ne-au sfidat destul. Ne vor sfida şi ur- 
maşii lor. Dar nu vreau să-i mai văd acolo, sus, co- 
coțaţi ca păduchii de San Jose, purtaţi în gură de 
furnicile de la Securitate, pe care le-au răsplătit cu 
excrementele lor dulci! 

De ce nu accept această lovitură de stat, de 
tip parlamentar, cu aparență democratică? Ar tre- 
bui să admit că un individ ca Dan Voiculescu, 
„Varanul“, cum inspirat l-a poreclit Savonarola, 
are dreptul să-mi calce votul în picioare, să-mi ter- 
felească voința puțină pe care mi-o manifest 
atunci când mă duc să votez. 

În concluzie, nu-l consider pe Traian Băsescu 
„salvatorul naţiei“, dar mă gândesc de multe ori 
ce-ar fi fost România cu Adrian Năstase în frunte. 
Un băiat aşa fin, fireşte. Am prezentat toate gafele 
monumentale făcute de Marinelu: războiul stu- 
pid şi primitiv-comunistoid - cu Patriarhia pentru 
Catedrala Mântuirii, părerea că devenim tot mai 
mult un popor de homosexuali, faptul că nu a in- 
tervenit niciodată în conflictul dintre Catedrala 
Sfântul Iosif şi compania Milenium, declaraţia de- 
plasată, făcută la începutul unui an şcolar, pre- 
cum că el, însuşi preşedintele, nu a fost niciodată 
premiant (şi uite ce departe a ajuns!), desem- 
narea lui Vladimir Tismăneanu la conducerea 
unei discutabile comisii de studiere a crimelor co- 
munismului, pelerinajul la Licuriciul cel Mare şi 
multe altele. 

Dar dacă mă gândesc că acest om este pri- 
mul preşedinte care cere imperativ instituţiilor 

statului să funcționeze independent de comenzi- 
le politice, că a acceptat să renunţe la imunitate 
pentru a fi cercetat pentru dosarul Flota, că a lan- 
sat proiectul de aderare a Basarabiei la Uniunea 
Europeană, că i-a spus verde în față lui Vladimir 
Putin, chiar la Kremlin, că România are interese 
fireşti dincolo de Prut - ei bine, pentru toate aces- 
tea, consider că Traian Băsescu îşi face datoria de 
şef al statului. 


Nevoia unei consultări 
populare 


România se zbate într-o criză de sistem, pro- 
vocată de o Constituţie echivocă. Să fi fost „părin- 
tele“ Antonie Iorgovan atât de idiot atunci când a 
construit-o aşa de ambiguă? Sau sucitul jurist i-a 
copt lui Adrian Năstase o Constituţie, care să-i taie 
ghearele din start, pentru că era în conflict des- 
chis cu el? Fiindcă băieţii din Partidu lu Mucles 
erau convinşi oricum că ei vor lua potul cel mare 
la alegerile din 2004. Pentru că, parafrazându-l 
pe strămoșul lor Iosif Visarionovici Giugaşvili- 
Stalin, nu mai contează cine votează. Contează ci- 
ne numără voturile, cine are calculatorul central. 
De ce, domnilor procurori, aţi închis toate dosa- 
rele referitoare Ia fraudele electorale din 2004? 
Dacă este adevărat că li s-a pus pumnul în gură, 
Traian Băsescu va plăti... 





Prin urmare, avem nevoie de un referendum 
cu două întrebări: 1. Doriţi vot uninominal? şi 2. 
Ce fel de regim politic doriți: republică parlamen- 
tară sau republică prezidenţială? 

Fiindcă atitudinea servilă a premierului, de 
tip Tăricelu, faţă de oligarhi, nu poate fi sancțio- 
nată decât cu stanoaga: preşedintele, care a fost 
ales prin vot universal, trebuie să controleze Gu- 
vernul. Altfel, după ce faci campanie electorală 
pentru un preşedinte care se pricepe la econo- 
mie, la administrație şi la politică externă, ai in- 
dus iluzia unei instituţii care face şi desface, îl urci 
pe preşedinte în vârf de par la Cotroceni, unde 
trebuie să stea mut cinci ani, eventual zece. 

Dacă alegătorii vor opta pentru o republică 
de tip parlamentar, atunci este perfect: preşedin- 
tele va fi ales de către Parlament, iar noi ne-am 
luat grija. Vom vota doar partide, adică indivizi 
manevraţi din umbră de către aceiaşi oligarhi. 
Votul uninominal ar regla însă (parţial) şi această 
chestiune. Să presupunem că „Varanii“ şi-ar plăti 
viitorii parlamentari, fapt previzibil şi normal, dar 
să fie publică sursa de finanțare. Dacă aleşii nu vor 
face nimic pentru alegătorii lor, la viitoarele 
alegeri, parlamentarii vor fi puşi pe fugă. Nu în- 
tâmplător, Parlamentul, instituţia care legiferează 
şi este simbolul justiţiei în democraţie, nu a răs- 
puns timp de două luni la scrisoarea preşedinte- 
lui, referitoare la referendumul pentru votul uni- 

nominal. Înseamnă că problema chiar este gravă 
şi trebuie rezolvată prin consultare populară. 


Alianţa IGHEN 


Dar să revenim la sentimente uşoare. Ară- 
tam altădată că anunțul preşedintelui că va cere 
un referendum pentru vot uninominal a avut 
efectul unei măciuci în moalele capului pentru 
majoritatea politicienilor. Marinelu a perseverat. 
Nu tace şi pace! Şi atunci, băieţii deştepţi, care 
aud şi în somn clinchet de cătuşe, au mers mai 
departe cu suspendarea. Prostănacu l-a ajutat pe 
Tăricelu să înlăture Partidul Democrat de la gu- 
vernare şi să formeze un Executiv ultra-minoritar 
cu UDMR. Aşa a apărut Alianța IGHEN! De ce? 
Pentru că Partidu” lu” Mucles ştie că moare la ur- 
ne! Asocierea lui Tăricelu cu Prostănacu este con- 
cubinajul tipic al curvelor, bazat pe o ură recipro- 
că sinceră, dar care s-au asociat de spaima că se 
dărâmă bordelul peste ele. 

Tăricelu, în drumul lui bezmetic spre eşafod, 
cu tot cu partid, nu a ţinut seama nici de reco- 
mandările lui Franco Frattini, comisarul euro- 
pean pentru probleme de Justiţie. Frattini a decla- 
rat deschis că are încredere în miniștrii Monica 
Macovei şi Vasile Blaga. Dar nu şi Tăricelu! El i-a 
preferat pe puştanii lui Fenechiu de la Purcica din 
Iaşi. Şi-a ieşit un Guvern ca la carte. UDMR va tu- 
tela fondurile structurale şi dezvoltarea generală 
a României. Liberalii vor fi cotonogiţi la viitoare- 
le alegeri, cel puţin în Transilvania, dacă nu în 
toată ţara. Soarta lor este pecetluită. Tăricelu ştie 
şi tocmai de aceea nu vrea să plece. Vin multe mi- 
liarde de euro de la Uniunea Europeană! Vin 
banii de la buget pentru tot felul de proiecte. Cum 
să pleci? Aşa că Tăricelu şi-a pus juvăţul singur, l-a 
uns cu săpun, a încercat funia, zâmbeşte la Dan 
Andronic şi mai are doar să dea brânci la scaun. 
„A venit vremea ca Traian Băsescu să plătească!“, 
a declarat Tăricelu în Croaţia. Trebuie să ajungem 
la “impiciment“! 


Secretul: dosarele din sertar 


Şi atunci a venit Marinelu cu parul: dacă mă 
suspendaţi, îmi dau demisia imediat şi vă invit la 
alegeri prezidenţiale anticipate. Cum îşi permite? 
Noi vrem să-l dăm afară ca să punem pe cine tre- 


buie deasupra procurorilor, să nu mai iasă dosa- 
rele din sertare nici cu iarba fiarelor! Şi el zice că 
vrea să mai candideze o dată? De ce nu acceptă 
„pedagogia politică“, aşa cum spunea „edecu cel 
bătrân“? Au amuţit toți. Prostănacu s-a făcut vâ- 
năt iar. Cum să-l înfrunte pe Băsescu la Preşedin- 
ție? A mai încercat o dată la Primăria Generală a 
Capitalei, când a spus că satul Măgurele se află în 
Bucureşti, şi Marinelu l-a făcut praf. Noroc de Ta- 
taie, care a zis că Mircea Geoană este prea tânăr 
ca să candideze la funcţia supremă în stat. Adică 
Tataie îşi menţine părerea... 

Singurul care a apreciat deschis gestul firesc 
al lui Traian Băsescu a fost Gigi Becali. Acest om 
simplu, fără cultură, dar care vorbeşte direct, fără 
menajamente, nu este încă pervertit, iar asta des- 
cumpăneşte. El a spus că nu-l va ataca pe preşe- 
dintele care-şi dă demisia de onoare şi l-a plesnit 
pe Tăricelu pentru că l-a trădat pe cel ce l-a pus şef 
de Guvern. Politica se face şi cu morală, pare să 
spună miliardarul din Pipera. 

Şi fiindcă tot veni vorba că George Becali nu 
are cultură. De ce ar trebui să-l consider superior 
pe Adrian Năstase, care, cu mătuşa Tamara, la toţi 
ne-o trase? Între un băiat finuţ, ca Tăricelu, care 
ştie ce este “impicimentu“, şi un om simplu, ca Ge- 
orge Becali, îl voi prefera pe cel de-al doilea fiind- 
că este un om de acțiune. De aceea l-am votat pe 
Traian Băsescu şi aşa au procedat mulți români. 
Aici nu este vorba de stângism, de populism sau 
de alte extreme. Dimpotrivă, dragilor! Să nu uite 
băieții cu nas aşa de subţire că Brazilia, cea mai 
mare ţară din America de Sud, este condusă de 
Luiz Inacio Lula da Silva, un preşedinte ales de 
două ori pe cale democratică. Lula vine dintr-o fa- 
milie de țărani săraci şi a fost strungar la o fabrică 
de automobile, unde şi-a pierdut un deget în timp 
ce lucra la o presă. Ca să nu mai vorbim de ascen- 
siunea lui Silvio Berlusconi din Italia. Asta este 
democraţia: face posibilă orice opțiune, chiar şi 
una naționalistă. Şi de ce ar fi ruşinos că ai fost 
oier? Este cea mai veche profesie din România. Nu 
mai aduc alte argumente fiindcă ar mai fi multe. 


Cătușele și plânsul 
Nu ştiu cât este onoare, cât este şantaj în 


această hotărâre a preşedintelui, dar altă ieşire 
nu există pentru el. 

Iar aici revenim la Antonie Iorgovan. L-am 
întrebat ce se va întâmpla cu Parlamentul dacă 
preşedintele va învinge la referendum şi Traian 
Băsescu va fi reconfirmat pe funcţie prin voința 
populară. „Nu se va întâmpla nimic. Parlamentul 
îşi vede de treabă“. Am rămas uluit. Ştiam că Emil 
Boc la făcut mat tocmai cu tratatul lui de drept 
constituțional. După mintea lui Iorgovan, Parla- 
mentul nu se va dizolva, chiar dacă votul popu- 
laţiei asta ar cere. Mai mult, aleşii noştri vor putea 
căuta noi capete de acuzare şi vor depune o nouă 
procedură de suspendare a preşedintelui. Şi tot 
aşa. Situaţia pare cu atât mai absudră, cu cât aleşii 
noştri par să fi uitat complet de bilețelul lui Tări- 
celu pentru Dinu Păturiciu. Oamenii însă nu uită. 
Dar nici Păturiciu nu uită că a plâns în fața procu- 
rorilor şi ar face orice să nu mai treacă prin ase- 
menea frisoane. Și face, adică plăteşte. 


Ei alimentează criza 


Estimp, mogulii şi-au trimis făcătorii de opi- 
nii pe la toate televiziunile lor. Eeei, şi să te ţii pe- 
riat! În sfârşit, Tăricelu a devenit un adevărat băr- 
bat politic! Vaaai! Aşa să fie? Ce-ar zice strămoşu 
Brătianu, care a lansat frumosul îndemn „Prin 
noi înşine!“? Mai precis, prin noi înşine, dar cu 
Prostănacu! Şi nu-i suficient. L-a pus pe Mihnea 
Constantinescu în pâine, omul care a fost şef de 
cabinet la Adrian Năstase. Vine şi strategu Dan 
Andronic, dornic de sânge proaspăt. Mai ales că 
societatea lui, intitulată „One Communication“ a 
fuzionat cu trustul lui Tal Silberstein şi al lui Ar- 
thur Finkelstein. Şi aşa au copt ei „First One Com- 
munication“, cu listele de fraieri, beneficiarii lui 
Dan Andronic. Nişte băieți aşa de buni şi bine plă- 
tiți! Radu Berceanu zice de vreo patru milioane 
de euro, alţii - de două milioane şi jumătate. De 
unde banii, copilu”? 

Zvonurile susţin că ei l-au făurit pe Tăricelu, 
că ei l-au sfătuit să se arunce în brațele Prostăna- 
cului. Alte zvonuri arată că, dimpotrivă, ei ar fi ce- 
rut ca liberalii să menţină Alianţa NU fiindcă ade- 
văratul adversar este Partidu lu Mucles. Şi că, 
foarte supărat la auzul acestor sfaturi, Ludovic 
Orban ar fi aruncat cu chitara după ei şi i-a dat 
afară din sediul partidului. Vom afla... 

A dracului Watergata nouă a lui Finkelstein! 
Sediul Parchetului de pe lângă Tribunalul Bucu- 


reşti a fost spart şi au dispărut calculatoarele cu 
tot cu dosare. Sub nasul jandarmilor. Tăcere! Se 
lucrează! Ei veghează pentru tine! 

Dar cine este venerabilul Arthur Finkelstein? 
EL i-a sfătuit pe preşedinţii americani republicani 
Richard Nixon, Ronald Reagan şi George Bush. El 
a pus umărul pentru premierii israelieni Benja- 
min Netanyahu şi Ariel Sharon. Finkelstein a fost 
fotografiat o singură dată de presă. Are 61 de ani 
şi s-a însurat cu partenerul lui de giumbuşlucuri. 
Tal Silberstein a săltat o căruță de bani pentru 
campania premierului israelian Ehud Barak. În 
2004, a lucrat pentru Adrian Năstase şi pentru 
PSD. Şi s-a văzut, măi dragă! 

Unii susțin că se va alege praful şi pulberea 
de cei pe care-i sfătuiesc aceşti cavaleri ai pierza- 
niei. Dan Andronic, Tal Silberstein şi Gil Birger 
l-au adus pe Finkelstein. Dan Andronic a dirijat 
campania lui Adrian Năstase, după ce s-a ocupat 
de Sorin Ovidiu Vântu şi nu numai. Dar dacă nu 
este nimic adevărat în telenovela Diavolului 
Şchiop? Dacă scopul cavalerilor pierzaniei este 
să-l facă praf pe Băsescu şi PD, apoi pe Tăricelu, 
pe liberali, urmând ca, în final, să apară pe cai 
albi hrebenciucii Prostănacului? Un scenariu po- 
sibil în mintea lor, iar cu bani se poate orice când 
cel bogat este şi disperat. „Reţeta noastră este 
criza“, susține Silberstein. Tăricelu trebuie să ata- 
ce permanent pentru alimentarea crizei. Şi ne 
dăm toţi cu capetele de pereţi. Regula este sfântă, 
ca din Talmud: Finkelstein nu trebuie să apară. Li- 
beralii trebuie să lucreze doar cu Andronic. „Exce- 
lenţa Sa a cerut ca, pentru maximizarea propune- 
rilor lui, acestea să fie trecute prin filtrul comuni- 
catorilor români“, a explicat doct şi cu nasul pe 
sus Ludovic Orban. (Pus ministru al Transportu- 
rilor în locul lui Berceanu, Orban a votat contra 
Guvernului IGHEN! Un guvern anunțat în ziua de 
1 aprilie!) Şi ce face Tăricelu Ia sfatul bunilor sa- 
mariteni? Atacă, apoi anunţă că vrea să interme- 
dieze, adică preia funcţia preşedintelui, apoi ata- 
că din nou, preia şi funcţia de ministru de Exter- 
ne, tot ca formă de atac, până când l-a băgat pe 
pupilu Cioroianu pe țeavă. Vorbeşte despre jus- 
tiție, despre politica de apărare, despre retrage- 
rea din Irak, adică exact ce face preşedintele. De 
mii de ani, procedura se poate traduce prin para- 
zitarea celuilalt. Adică noi, românii, nişte idioţi, 
începem să vedem şi ce nu există: pe Tăricelu în 

loc de Băselu! Cu alte cuvinte, genialitatea consi- 
lierului se răsfrânge asupra celui consiliat, care 
devine tot mai dăştept. 

Este iluzia pe care vor merge liberalii şi vor 
ajunge acolo unde este previzibil: lângă ţărănişti. 
După care vor urla: Băsescu e de vină! Cu alte cu- 
vinte, dacă eu sunt prost, vinovat eşti tu, fiindcă 
eşti mai deştept ca mine. Că doar i-a întrebat Ma- 
rinelu pe liberali la consultările de la Cotroceni: 
„Ce, mă, o faceţi cu PSD-ul?“. Eu, cu mintea mea 
de alegător pervers, ce să înțeleg din formula pre- 
zidenţială - nu mai puţin perversă - „o faceţi“? 

Mi-amintesc de-alde Remus Opriş, care au re- 
fuzat alegerile anticipate, când erau pe val. Şi s-au 
dus de-a berbeleacu. 

Chiar şi Corneliu Vadim Tudor şi-a făcut ilu- 
zii cu Eyal Arad, cu Nati Meir şi ce leapşă a luat... 
Tot ei îi puseseră eticheta şi n-a mai scăpat. 


Reproșu și gheşeftu' 


Ce fac bocii în această conjunctură? La fel ca 
PLD, au toate şansele să crească. Să refacă echipa 
excelentă pe care au avut-o şi altădată cu Traian 
Băsescu. La criticile că PD se sfătuieşte cu pre- 
şedintele, Radu Berceanu răspunde direct: „E mai 
incorect să te consulți cu preşedintele României, 
decât să te consulți cu Silbertsein şi Finkelstein? 
Nu. Care e problema? Care e reproşul?“ Îi spune 
Dan Andronic care este reproşul: „Radu Bercea- 
nu face afirmaţii antisemite“. Fantastic! Niciodată 
nu a spus Radu Berceanu că Finkelstein şi Silber- 
tsein ar fi arabi sau evrei, adică semiți. Nimeni nu 
a pronunțat aceste cuvinte. Cum să fie antisemit 
tocmai Radu Berceanu? Ar fi absurd. Fiindcă, 
n-aşa, chiar PD are un Eduard Finkelstein, care 
este un redutabil primar la Tecuci. Nu era bine 
când evreii aveau dughene la Tecuci şi vindeau pe 
veresie? Era. N-ar fi bine să se întoarcă toți? Ar fi. 
Şi românii l-au votat. Ce este rău aici? Iar noi ştim 
să punem eticheta cu ştampilă cu tot! Mai ales 
când la mijloc este ceva gheşeft. 

Într-un excelent interviu acordat Corinei 
Drăgotescu, Traian Băsescu arată că PD şi PNL au 
votat în 2005 pentru alegeri anticipate. Tăricelu 
s-a răzgândit după ce a stat de vorbă pe o terasă 
cu doi oameni de afaceri. Cin-să fie, cin-să fie? 

Iar acum, Nicolae Văcăroiu, acest distins po- 
litician cu față de vrană de balercă, este preşe- 


dintele interimar al românilor. Consecințele se 
vor vedea curând. 

Suspendarea preşedintelui a rupt iarăşi țara-n 
două. 


Bush uită de Basarabia 


Sau n-are timp de când a apărut zvonul că ar 
fi divorțat de dragului lui Condi. Statele Unite 
acordă sprijin financiar şi militar către Albania, 
Croaţia, Georgia, Macedonia şi Ucraina pentru 
aderarea la NATO. Legea promulgată de preşedin- 
tele american „reafirmă sprijinul pentru extinde- 
rea Alianţei Nord-Atlantice“, după cum a comuni- 
cat Dana Perino, purtătoarea de cuvânt a Casei 
Albe. Documentul autorizează, pentru anul fiscal 
2008, adoptarea unor credite pentru anumite 
programe de asistență militară în favoarea aces- 
tor ţări. Este greu de înțeles de ce, în acest con- 
text, nu a fost nominalizată şi Republica Moldova 
pentru aderarea la NATO. 

Mai mulţi activişti din organizaţia „Tânăra 
Rusie“ au protestat în faţa ambasadei americane 
de la Moscova față de planurile Washingtonului 
de extindere a Alianţei Nord-Atlantice şi de insta- 
lare a scutului anti-rachetă în Europa. „Noi sun- 
tem contra expansiunii NATO. Noi ştim că SUA 
este țara cea mai puternică din NATO, care decide 
politica Alianţei. Am venit aici pentru a cere opri- 
rea expansiunii culturii americane, a modului 
american de viaţă, pe care nu-l dorim“, a spus 
Aşaraf Rustamov. Ucraina şi Georgia au solicitat 
deschis aderarea la NATO. Pentagonul vrea să 
desfăşoare un sistem radar în Cehia şi zece inter- 
ceptori de rachete în Polonia prin 2011-2012. 
Washingtonul susţine că scutul american vizează 
posibile acţiuni ostile din partea statelor de pe 
„axa răului“, ca Iranul şi Coreea de Nord. Prin 
vocile lui Putin sau Serghei Lavrov, Rusia averti- 
zează însă că Statele Unite au pătruns în sfera ei 
de influență, ceea ce va submina politica de ne- 
proliferare a armelor de distrugere în masă. 

Nici România nu este neglijată în acest con- 
text. În cadrul unei audienţe la Adrian Cioroianu, 
noul ministru de Externe, ambasadorul ameri- 
can Nicholas Taubman a solicitat continuarea co- 
operării în cadrul Alianței Nord-Atlantice şi în 
spaţiul Mării Negre. Întâmplător sau nu, în 
aceeaşi zi, Comisia Europeană a reproşat Româ- 

Angela Merkel, cancelar al Germaniei 
niei că nu a venit cu proiecte concrete referitoare 
la cooperarea în spaţiul extins al Mării Negre. Mai 
ales că preşedintele Traian Băsescu a lansat pri- 
mul această ofertă pentru detensionarea situaţiei 
din regiune. 

Americanii ăştia nu manifestă nici un semn 
de pragmatism. Păi noi mai avem vreme, domne, 
de prostii cu Marea Neagră, cât timp ne ocupăm 
cu „impicimentu“ Marinelului? 


Semicentenarul Uniunii 
Europene 


Au trecut 50 de ani de la constituirea primu- 
lui nucleu al Uniunii Europene. Aniversarea a fost 
sărbătorită în capitala Germaniei, țară care 
deține acum preşedinţia prin rotaţie. Atmosfera 
în care s-a evocat Tratatul fondator de la Roma 
s-a remarcat printr-un optimism remarcabil. Con- 
ducătorii Uniunii şi-au propus să reformeze insti- 
tuțiile comunitare până în 2009, chiar dacă în 
ultimii ani au înregistrat eşecuri serioase. 

Angela Merkel a fost o gazdă excelentă. 
Prima doamnă cancelar i-a primit pe ceilalţi 26 de 
şefi de state şi de guverne care au venit la Berlin. 
România a fost reprezentată de Traian Băsescu. 
Festivităţile de la Berlin au fost programate să se 
desfăşoare timp de două zile. Spectacole de stra- 





dă, intrarea gratuită la toate muzeele, cluburi de 
noapte cu tot felul de concerte au prefațat Decla- 
rația de la Berlin, prezentată de Angela Merkel. 

La acest moment aniversar, au vorbit Jose 
Manuel Durao Barroso, preşedintele Comisiei Eu- 
ropene, şi Hans-Gert Poettering, preşedintele 
Parlamentului European. Cei trei au semnat De- 
claraţia de la Berlin pe un fundal de muzică cla- 
sică. Textul are doar două pagini şi arată că Uniu- 
nea s-a născut la 25 martie 1957, când a fost sem- 
nat Tratatul de la Roma de către cei şase miniștri 
de Externe din Franța, Germania, Belgia, Luxem- 
burg, Olanda şi Italia. Singurul semnatar care mai 
trăieşte a fost invitat şi el la ceremonie. Este vor- 
ba de Maurice Faure, fostul ministru de Externe al 
Franţei. Pentru a insulfa încredere celor 27 de sta- 
te membre, Barroso l-a evocat pe Robert Schu- 
man, unul din fondatorii Uniunii Europene. 

Aşa au sunat vorbele frumoase, de curtoazie, 
foarte potrivite pentru o aniversare. În realitate, 
lucrurile au devenit mult mai complexe în con- 
strucția europeană. Se manifestă adesea tendințe 
centrifuge, nu avem încă o politică externă uni- 
tară. Nu ne-am dotat cu un sistem energetic şi de 
securitate colectiv, eficient şi independent. Con- 
stituția Uniunii a fost respinsă prin referendum 
de către alegătorii din Franţa şi din Danemarca. 
18 ţări au ratificat Constituţia elaborată de Valery 
Giscard D'Estaing, dar Marea Britanie, Cehia şi 
Polonia refuză să supună textul unui referendum. 
Marea Britanie face frecvent opoziţie atunci când 
i se cere o participare financiară mai consistentă. 
Reacţii adverse, greu de moderat, se manifestă 
apoi în Olanda, în Polonia, în Cehia, în Ungaria şi 
în Slovacia. Angela Merkel a dat lovitura cu Decla- 
rația de la Berlin: le-a pus documentul în față 
şefilor de state şi de gurverne, le-a oferit un calen- 
dar strict în manieră germană şi toţi s-au confor- 
mat elegant. Cu o excepție: Vaclav Klaus, preşe- 
dintele Cehiei. „Să primesc acest document cu 24 
de ore înainte de semnare este foarte problema- 
tic pentru Republica Cehă“, a spus el, care a ţinut 
să precizeze însă că nu vrea să strice sărbătoarea 
comunitară. Redactată concis şi într-un limbaj ac- 
cesibil tuturor celor 500 de milioane de cetăţeni 
UE, declaraţia salută succesul celor 50 de ani de 
pace şi democraţie în Europa şi schițează pers- 
pectivele de viitor şi provocările Uniunii. Docu- 
mentul prevede angajamentul statelor membre 

de a aşeza „Europa pe baze comune reînnoite pâ- 
nă la alegerile pentru Parlamentul European din 
2009“. Această menţiune indică dorința celor 27 
de state membre de a elabora, până la această 
dată, un nou tratat, care să înlocuiască proiectul 
de Constituţie respins la referendumurile din 
2005. Merkel, Barroso şi Poettering au semnat 
textul în numele celor trei instituții UE. Liderii 
celor 27 de state membre nu au semnat indivi- 
dual documentul, care nu are valoare contractua- 
lă, imperativă. 

În concluzie, toți s-au obligat să respecte De- 
claraţia de la Berlin, care nu va rămâne doar lite- 
ră moartă. Pe bază de consens: documentul nu 
conţine sintagma „Constituţie europeană“. 


Scutul ţăranului ceh 


Guvernul de la Praga a aprobat amplasarea 
radarelor americane pentru scutul antirachetă. 
Mai este nevoie însă de aprobarea Parlamentului 
ceh. La Praga, mai multe sute de activişti au defi- 
lat pe străzile centrale pentru a protesta faţă de 
instalarea scutului american. Sătenii din Troka- 
veci, o localitate aflată la 70 de kilometri de Pra- 





ga, au organizat şi un referendum. Un singur ță- 
ran a votat pentru ridicarea unui radar lângă casa 
lui, ceilalți s-au opus. Omenii se tem că vor deveni 
ținta rachetelor ruseşti, dar s-au speriat şi de efec- 
tul radiaţiilor. Evident, votul lor simbolic nu va fi 
luat în considerare. 

Preşedintele ceh Vaclav Klaus a făcut o vizită 
la Washington, unde a discutat cu vicepreşedin- 
tele american Dick Cheney pe acelaşi subiect al 
scutului antirachetă. Casa Albă a coordonat toate 
demersurile pe continentul european pentru 
această inițiativă strategică. Astfel, generalul 
Henry Obering, directorul Agenţiei pentru Ra- 
chete din Statele Unite, a întreprins o vizită în 
Ucraina pentru a discuta despre amplasarea ra- 
darelor pe teritoriul Cehiei şi al Poloniei. Preşe- 
dintele ucrainean Viktor Iuşcenko s-a arătat re- 
ceptiv la această idee. Mai precis, planul Pentago- 
nului prevede instalarea radarelor în Cehia şi a 
interceptorilor antirachetă în Polonia. Preşedin- 
tele rus Vladimir Putin şi-a arătat imediat iritarea. 
Berlinul şi Parisul au reacţionat cu multă pru- 
dență şi au cerut reluarea dialogului strategic din- 
tre Statele Unite şi Rusia spre a evita reinstalarea 
războiului rece pe vechiul continent. 


fr 


Vaclav Klaus, preşedintele Cehiei 

Prof. univ. dr. lulian Boldea” 





a lui Mircea Eliade, creaţia cu caracter auto- 

biografic ocupă un loc aparte, date fiind re- 
perele, dimensiunile şi paradigmele formale ale 
acestui tip de scriitură. Circumscrierea dintr-o 
perspectivă hermeneutică a operei lui Mircea 
Eliade nu este lipsită de riscuri şi de dificultăți, 
dacă avem în vedere amploarea, profunzimea şi 
complexitatea acestei creaţii ce îşi asumă dome- 
nii atât de diverse de manifestare şi de abordare 
a imaginarului. Proteismul scriiturii eliadeşti, du- 
blată de un spirit de anvergură enciclopedică, se 
refuză, fără îndoială, unei interpretări univoce, 
deschizându-se, dimpotrivă, unei pluralități a in- 
terpretărilor, unei lecturi polivalente, capabile să 
capteze nuanțele, simbolurile, reprezentările şi 
figurile privilegiate ale acestei opere de prim 
rang a modernităţii secolului XX. 

Pe de altă parte, o analiză a „sintaxei imagi- 
narului“ creației eliadeşti este obligată să desco- 
pere două paliere dominante ale sale: discursul 
ştiinţific şi discursul literar, dominante ce pot fi 
integrate într-o interpretare unitară prin asuma- 
rea unei metode transdisciplinare care ar putea 
să favorizeze, în termenii lui Edgar Papu, „sinteza 
într-un întreg organic a erudiției şi sensibilităţii“. 
Ceea ce se poate preciza este că, cel mai adesea, 
creaţia lui Mircea Eliade a fost investigată mai de- 
grabă dintr-o perspectivă dihotomică, cele două 
domenii ale sale, creaţia ştiinţifică şi literatura 
propriu-zisă fiind dacă nu definitiv separate, 
atunci măcar supuse unei analize distincte, refu- 
zându-se, aşadar, beneficiile spiritului sintetic, in- 
tegrator. 

Se poate, pe drept cuvânt, considera că sin- 
taxa imaginarului eliadesc este marcată de două 
axe, de două dimensiuni: una diurnă, ce se mate- 
rializează în textele ştiinţifice şi alta nocturnă, ca- 


A 
] n ansamblul operei multiforme, polivalente 


“ Universitatea „Petru Maior“ Târgu-Mureş 


racteristică pentru operele de ficțiune. Cele două 
tipuri de discurs nu trebuie privite, însă, atât ca 
elemente dihotomice, cât ca modalități comple- 
mentare de manifestare a spiritului creator, în 
măsura în care se pot observa numeroase transla- 
ţii, combinaţii sau glisări dintr-un registru al dis- 
cursului în celălalt, uneori chiar în aceeaşi operă. 
Circumscrierea unui astfel de „discurs hibrid“ sau 
„ambivalent“, ar trebui realizată într-o dublă di- 
recţie, urmărindu-se atât glisările discursului 
diurn în spaţiul operei literare, cât şi avatarurile 
discursului nocturn şi translarea sa în textul ştiin- 
țific, fapt remarcat şi de un tânăr cercetător al 
operei eliadeşti, Nicolae $era. Se poate produce, 
printr-o astfel de abordare duală, în oglindă, a 
textului, o percepție sintetică, integratoare, ce are 
şanse să surprindă cu mai multă eficiență dimen- 
siunile, paradigmele şi revelaţiile acestei creații. 
Cert este că Mircea Eliade însuşi a precizat şi 
apreciat rolul imaginaţiei în cadrul sistemului 
său creator, atât în domeniul ficţiunii, cât şi în 
acela al textului cu caracter erudit: „Imaginaţia 

ştiinţifică nu este foarte departe de imaginaţia ar- 
tistică. Cărţile mele de ştiinţă sunt aproape întot- 
deauna cărţi care exprimă visele reale ale umani- 
tății. Cele două tendinţe se conciliază foarte bine 
în eul meu“. Imaginaţia are însă şi o funcţie cogni- 
tivă foarte bine precizată, ce îi îngăduie să confi- 
gureze un tip de cunoaştere analogică, o cunoaş- 
tere mult mai suplă şi mai dinamică, aptă să sur- 
prindă cu uşurinţă paradoxurile, antinomiile şi 
diversitatea copleşitoare a universului. Dintr-o 
astfel de perspectivă metodologică, a interferen- 
țelor, conexiunilor şi filiaţiilor celor două voci ale 
scriiturii eliadeşti, cea diurnă, a studiilor ştiinţifi- 
ce, şi cea nocturnă, a demersului ficțional, textele 
cu caracter autobiografic joacă un rol mediator şi 
integrator, deoarece ele au aspectul unor spaţii 
de confluență a diurnului şi nocturnului. 

Se impun, însă, câteva consideraţii cu privire 
la statutul şi la finalitatea textelor cu caracter 
autobiografic, texte ce se integrează într-un gen 
literar hibrid, de „frontieră“. Astfel, se poate spu- 
ne că eul care nu încetează să se contemple în 
oglinzile textului autobiografic capătă, prin chiar 
actul acesta al reflectării, o anumită distanță faţă 
de sine şi are tendința de a nu se mai recunoaşte 
nici în propriul său trecut, nici în propriul text. 
Din acest punct de vedere, scriitura autobiografi- 
că nu este invocaţia unei imagini ideale, a unei 
proiecții mitice a propriului eu, ci evocarea unui 
eu care îşi caută fără încetare propria identitate. 
Trebuie să subliniem, pe de altă parte, că specu- 
laritatea şi autospecularitatea sunt datele „ime- 
diate“ ale scriiturii autobiografice, pentru că im- 
presiile, senzațiile şi percepțiile sunt mereu supu- 
seunei „puneri în scenă“, unei regii a prezentului, 
ele sunt, ca să zicem aşa, „prezentificate“. 

Jurnalul, memoriile, ca şi celelelte forme ale 
discursului autobiografic au, fără îndoială, statu- 
tul unui document, al unei scriituri dedublate, în 
care lumea, cu relieful său polimorf, întâlneşte 
subiectivitatea celui care scrie. Din această per- 
spectivă, a dezvăluirii, a denudării resorturilor 
unei existenţe, textul autobiografic produce un 
efect dual - mitizant şi demitizant - fiindcă, pe de 
o parte, impune o figură centrală, un personaj - 
acel eu care îşi obiectivează dorinţele şi frustrări- 
le, devenind martor al propriului său rol - dar, pe 
de altă parte, scriitura subiectivă dezvăluie, de- 
mască, în raport direct proporţional cu lucidita- 


tea celui care îl scrie, impostura eului-narator, re- 
duce la adevăratele lor dimensiuni gesturile şi 
trăirile sale, priveşte, cu circumspecţia necesară 
rostirii autentice, propria sa statură morală. Li- 
bertăţile şi servituţile discursului autobiografic 
reies tocmai din relaţiile atât de greu de determi- 
nat dintre interioritate şi exterioritate, din echili- 
brul labil pe care autobiografia - specie impură, 
necanonizată, lipsită de prestigiu - şi-l arogă, si- 
tuându-se într-un spaţiu incert, în care confesiu- 
nea, retranşarea în intimitate şi obiectivarea, 
ieşirea din sine, convieţuiesc în mod benefic. 
Trebuie, totuşi, să precizăm că textul autobi- 
ografic reprezintă un gen literar ambiguu, definit 
prin condiţia sa de autenticitate şi de sinceritate, 
dar care are, totuşi, o formă oarecum decorativă, 
un aspect convenţional, artificial, pentru că, între 
momentul contemplării propriului sine şi mo- 
mentul transpunerii acestei contemplaţii inter- 
vine un interval al reflecţiei, al reorganizării ges- 
turilor aleatorii. Cu alte cuvinte, între timpul con- 
fesiunii şi timpul existenţei se stabileşte un ra- 
port de indeterminare şi chiar de ruptură. Din 
acest punct de vedere, autobiografia este mai de- 
grabă o tentativă de purificare decât un autopor- 
tret autentic, o invocare a unei imagini ideale mai 
curând decât evocarea unui eu care caută neînce- 
tat conturul degradat al personalității sale în figu- 
ra schițată în cea mai strictă actualitate. Fără în- 
doială, discursul autobiografic este deopotrivă un 
document, o scriere cu caracter depozițional în 
care ecourile lumii, în referenţialitatea lor frustă, 
se întâlnesc cu subiectivitatea celui care se scrie pe 
sine la modul cel mai propriu. E lilmpede că acest 
gen de literatură a contribuit în chip hotărâtor la 
cunoaşterea feţei nevăzute a unor creatori, după 
cum a favorizat reconstituirea unor evenimente, 
fizionomii, fapte, şi chiar a dezvăluit domeniul de 
taină şi mister al operelor unor creatori. 
Resorbind specularitatea şi autospeculari- 
tatea într-un punct de convergență oarecum 
„transfigurator“, orice scriere cu caracter auto- 
biografic propune o imagine a eului şi a lumii în 
bună măsură trucată de intenţiile auctoriale ale 
celui care scrie. Impresiile, senzațiile, percepțiile 
trecute sunt supuse unei anumite „regii“ a pre- 
zentului scriiturii ce distorsionează, motivează 
sau redimensionează faptele, ba chiar le esteti- 
zează, redându-le un contur idealizant. „Stiliza- 

rea“ este, astfel, primejdia ce pândeşte orice jur- 
nal, cu sau fără voia autorului. Simplă mască sau 
expiere, justificare sau retranşare purificatoare 
în propriul sine ca recurs la o lume terifiantă, lite- 
ratura subiectivă întruneşte în propria alcătuire 
fragilitatea unor notații minore şi beneficiile unei 
rostiri esenţiale despre propriul sine. Literatura 
autobiografică are rolul de a satisface unele exi- 
genţe documentare (asupra vieții literare, asupra 
sistemului politic, asupra evoluţiei unor conştiin- 
țe) şi estetice (stil, manieră de portretizare a „per- 
sonajelor“, dinamică a psihologiilor etc.). Se poa- 
te chiar afirma că aceste opere au de asemenea 
rolul de a fi oglinzi ale existenţei exterioare şi ale 
interiorităţii, documente și substitute de viață 
reală şi personală. Trebuie însă să punem în lumi- 
nă observaţia că această oglindă nu este întot- 
deauna armonioasă şi utopică, ci lucidă şi frag- 
mentară. Este o oglindă spartă, care revelează di- 
mensiunile cele mai contradictorii ale ființei şi 
ale realității. 

Funcţia şi finalitatea textelor cu caracter 
autobiografic ale lui Mircea Eliade este multiplă; 
pe de o parte, prin aceste texte sunt revelate mo- 
mentele şi etapele esenţiale ale devenirii sale spi- 
rituale, cu repercusiunile evidente în planul crea- 
ției propriu-zise, iar, pe de altă parte, prin inter- 
mediul scrierilor autobiografice ni se dezvăluie 
mecanismele creaţiei eliadeşti, textul subiectiv 
având, astfel, şi funcţia unui revelator al conştiin- 


9 
AS 
SI 


Ronnett, Mircea Eliade, Pr. Gh. Calciu şi Victor Corbuţ 


ței artistice. Nu în ultimul rândul, scrierile cu ca- 
racter autobiografic realizează conjuncţia între 
scriitura diurnă şi cea nocturnă, conciliind cele 
două regimuri ale discursului eliadesc. 

În cartea de interviuri realizată de Claude- 
Henri Rocquet, L 'epreuve du Layrinthe( Încercarea 
Iabirintului ), Mircea Eliade caută să delimiteze 
nucleul generator şi, totodată, mecanismele de 
funcţionare ale literaturii, rolul acesteia în configu- 
rarea şi revelarea esenței umane: „Se ştie că lite- 
ratura, orală sau scrisă, este fiica mitologiei şi a 
moştenit ceva din funcțiile acesteia: să povesteas- 
că întâmplări, să povestească ceva semnificativ ce 
s-a petrecut în lume. Dar de ce e atât de important 
să ştim ce se petrece, să ştim ce i se întâmplă mar- 
chizei care îşi bea ceaiul la ora cinci? Cred că orice 
naraţiune, chiar şi aceea a unui fapt cât se poate 
de comun, prelungeşte marile povestiri relatate 
de miturile care explică cum a luat ființă această 
lume şi cum a devenit condiția noastră aşa cum o 
cunoaştem noi astăzi. Eu cred că interesul nostru 
pentru naraţiune face parte din modul nostru de 
a fi în lume. Ea răspunde nevoii noastre de a auzi 
ce s-a întâmplat, ceea ce au înfăptuit oamenii şi 
ceea ce pot ei să facă: riscurile, aventurile, încer- 
cările lor de tot felul. Nu suntem nici ca nişte pie- 
tre, nemişcaţi, sau ca nişte flori sau insecte, a 
căror viață e dinainte trasată: suntem ființe uma- 
ne formate din întâmplări. lar omul nu va renun- 
ţa niciodată să asculte povestiri“. 

Încercând să descifreze planurile şi dimensi- 
unile propriului său demers literar, Eliade se refe- 
ră şi la componentele narativităţii, la modul par- 
ticular de structurare a textelor sale. Iată cum își 
explică, de pildă, scriitorul mecanismul genera- 
tor şi modelele de ficționalizare a realului în 
Noaptea de Sânziene, roman pe care îl considera 
capodopera literaturii sale. Avem aici, în liniile 
contrase ale enunțurilor, o poietică şi o poetică a 
prozei eliadeşti: „Sunt incapabil să fac un plan. 
Opera încolţeşte întotdeauna în jurul unei vi- 
ziuni, al unui peisaj sau al unui dialog. Văd foarte 
bine începutul, uneori sfârşitul, şi tot câte puţin, 
în timpul lucrului descopăr evenimentele şi ur- 
zeala romanului sau a nuvelei. Pentru Noaptea de 
Sânziene, prima imagine a fost personajul princi- 
pal. Se plimba într-o pădure lângă Bucureşti, cu 
vreun ceas înainte de miezul nopții de Sânziene. 
În pădure îl întâmpină o maşină întâi, apoi o fată, 
fără maşină. Toate acestea erau pentru mine o 
enigmă. Cine era fata? Şi de ce personajul care se 
plimba căuta o maşină lângă fată? Încetul cu înce- 
tul, am ştiut cine e fata, i-am ştiut toată povestea. 
Dar totul a început dintr-un fel de viziune. Am vă- 
zut toate acestea ca şi cum aş fi visat (...). Nu mă 
interesa numai simbolismul religios al solstițiu- 
lui, ci şi imaginile şi temele folclorului românesc 
şi european. În noaptea aceasta, cerul se între- 
deschide, se poate vedea lumea de dincolo în 
care se poate dispărea... Dacă cuiva i se înfăţişea- 
ză această vedenie miraculoasă, el iese din timp, 
iese din spaţiu. Va trăi o clipă ce ţine o veşnicie... 
Totuşi, nu această smenificație a simbolismului 
mă obseda, ci acea noapte în sine“. 

Nuvelele şi romanele sunt privite de autor 
din perspectiva dialecticii sacru/ profan şi a unor 
toposuri fundamentale, reiterate, cu fireşti nuan- 
țări şi refuncționalizări, în mai toate operele sale 
literare: coincidența contrariilor (coincidentia 
oppositorum), drumul spre centru, labirintul, 
podul, visul, mitul eternei reîntoarceri, dublul, le- 
vitaţia etc. O temă extrem de importantă a siste- 
mului speculativ eliadesc este aceea a coinciden- 
ței contrariilor (coincidentia oppositorum), 
temă preluată de la Nicolaus Cusanus şi valorifi- 
cată, între alţii, şi de Jung, cu diferenţa că dacă 
Jung tratează acest concept mai degrabă din 
punct de vedere psihologic, ca expresii ale pishis- 
mului, fie acesta şi abisal colectiv, Eliade valori- 


fică tema „coincidenței contrariilor“ dintr-o per- 
spectivă mult mai amplă şi într-un cadru mai vast, 
marcat de un demers antropologic şi cosmologic. 

Consideraţiile despre relaţia dialectică din- 
tre sacru şi profan, despre valoarea simbolică a 
elementelor cu rol de „vehicule“ ale tranziției de 
la profan la sacru, despre semnificația mitică a 
hierofaniilor, se fundamentează, în principiu, pe 
această dualitate a camuflării şi revelării, a înci- 
frării şi descifrării, a uitării şi anamnezei care este 
proprie textelor lui Mircea Eliade. De asemenea, 
spaţiul sacru, simbolistica centrului, a limitei şi a 
atopiei pozitive sau negative, timpul sacru, cu 
morfologia sa specifică, tema dublului sunt tot 
atâţia invarianți tematici care structurează dis- 
cursul eliadesc. Esenţial este, pentru Eliade, topo- 
sul camuflării sacrului în profan, cu numeroasele 
sale avataruri şi reprezentări textuale: „În nuvele- 
le mele, încerc mereu să camuflez fantasticul în 
cotidian. În acest roman care respectă toate regu- 
lile romanului «romanesc», romanul secolului al 
XIX-lea, am voit, aşadar, să camuflez o anumită 
semnificație simbolică a condiţiei umane. Camu- 
flajul acesta mi-a reuşit, cred, de vreme ce acest 
simbolism nu dăunează în nici un fel firului epic 
al povestirii. Cred că întotdeauna transistoricul 
este camuflat de istoric, şi extraordinarul, de 
obişnuit. Aldous Huxley vorbea de viziunea pe 
care o dă L.S.D-ul, ca de o «visio beatifica»: el ve- 
dea atunci formele şi culorile aşa cum Van Gogh 
îşi vedea celebrul său scaun. E sigur că acest real 
cenuşiu, acest cotidian camuflează altceva. Este 
convingerea mea profundă. Acest aspect ar trebui 
să fie trecut şi în «romanul-roman», nu numai în 
romanul sau în nuvela fantastică (...). În toate 
povestirile mele, naraţiunea se desfăşoară pe mai 
multe planuri, ca să dezvăluie în mod progresiv 
«fantasticul» ascuns în banalitatea cotidiană. Aşa 
cum 0 nouă axiomă revelează o structură a realu- 
lui, necunoscută până atunci - altfel spus, instau- 
rează o lume nouă -, literatura fantastică dezvă- 
luie, sau mai degrabă creează universuri para- 
lele. Nu este vorba de o evaziune, cum o cred unii 
filosofi istoricişti; deoarece creaţia - pe toate pla- 
nurile şi în toate sensurile cuvântului - este trăsă- 
tura specifică a condiției umane“. 

Simbolistica labirintului este una majoră 
pentru scrisul lui Eliade. Ba chiar, în aceleaşi dia- 
loguri cu Claude-Henri Rocquet, Mircea Eliade 

consideră că viața sa stă, cu toate împlinirile, rătă- 
cirile şi revelaţiile ei, sub semnul figurii simbolice 
a labirintului, figură ce conferă organicitate, coe- 
renţă şi vocaţie integratoare întâmplărilor în apa- 
renţă neutre, aleatorii ale unei vieți, cum subli- 
niază chiar autorul Istoriei credințelor şi ideilor 
religioase: „Un labirint este uneori apărarea ma- 
gică a unui centru, a unei bogății, a unui înțeles. 
Pătrunderea în el poate fi un ritual inițiatic, după 
cum se vede în mitul lui Tezeu. Acest simbolism 
este modelul oricărei existenţe care, trecând prin 
numeroase încercări, înaintează spre propriul 
său centru, spre sine însuşi, Atman, ca să folosesc 
termenul indian... De mai multe ori am avut con- 
ştiinţa că ies dintr-un labirint, că am găsit firul. 
Înainte, mă simţeam disperat, oprimat, rătăcit... 
Desigur, nu mi-am spus: «Sunt pierdut în labirint», 
dar, la sfârşit am avut totuşi impresia că am ieşit 
biruitor dintr-un labirint. Fiecare a cunoscut 
această experiență. Mai trebuie spus că viaţa nu e 
făcută dintr-un singur labirint: încercarea se reîn- 
noieşte (...). Am avut de mai multe ori certitudi- 
nea că l-am atins (centrul, n.n. I.B.) şi, atingân- 
du-l, am învăţat multe, m-am recunoscut. Apoi, 
din nou m-am pierdut. Aşa e condiţia noastră, nu 
suntem nici îngeri, nici eroi. Când omul îşi atinge 
centrul se îmbogăţeşte, conştiinţa îi devine mai 
largă şi mai profundă, totul se limpezeşte, devine 
semnificativ: dar viața continuă: se iveşte alt la- 
birint, alte încercări, alte feluri de încercări, la un 
alt nivel“. De simbolul acesta al labirintului se lea- 


gă, însă, şi figura mitică, arhetipală a lui Ulise, 
prototip al condiţiei politropice a omului euro- 
pean, mereu aflat în căutarea propriei sale con- 
diții şi a propriei sale identități spirituale. Peripe- 
fi foarte bine asimilate unui simbolic „drum spre 
Centru“ („Ulise este pentru mine prototipul omu- 
lui, nu numai modern, dar şi al omului legat de 
viitor, pentru că este tipul călătorului hăituit. 
Călătoria este o călătorie spre centru, spre Ithaca, 
cu alte cuvinte, spre sine însuși. El era un bun na- 
vigator, dar destinul - mai bine zis încercările ini- 
țiatice din care trebuie să iasă biruitor - îl con- 
strângea mereu să-şi amâne întoarcerea acasă. 
Cred că mitul lui Ulise este foarte important pen- 
tru noi. Fiecare dintre noi va avea ceva din Ulise, 
ca şi el, căutându-ne, sperând să ajungem, şi apoi 
fără îndoială, regăsind patria, căminul, ne regă- 
sim pe noi înşine. Dar, ca şi în labirint, în orice pe- 
regrinare există riscul de a te pierde. Dacă reu- 
şeşti să ieşi din Labirint, să-ţi regăseşti căminul, 
atunci devii o altă ființă“). 

Statura personalităţii lui Mircea Eliade poate 
fi subsumată dublei vocaţii a autorului Istoriei 
credințelor şi ideilor religioase, pentru care stu- 
diul ştiinţific, dar şi literatura, reprezintă modali- 
tăţi de descifrare a semnelor lumii şi ale istoriei, 
modalităţi hermeneutice privilegiate. Trebuie, 
însă, subliniat faptul că literatura nu se configu- 
rează ca o ilustrare, facilă, didactică, demonstrati- 
vă în exces a ideaţiei ştiinţifice; cele două univer- 
suri se explică şi îşi luminează reciproc semnifi- 
caţiile şi simbolurile. Se ajunge, astfel, la o relaţie 
generatoare, arhetipală pentru efortul creator al 
lui Eliade: relaţia hermeneutică. De altă parte, li- 
teratura lui Mircea Eliade conţine, cum se ştie, nu- 
meroase elemente de modernitate, sub raportul 
construcţiei epice, al reprezentării ficționale a 
realului sau al expresiei formale: inserția monolo- 
gului interior, rupturile şi distorsiunile tempo- 
rale, apelul la modalităţile confesiunii, prezența 
elementelor eseistice, aliajul bine dozat între na- 
rarea unor fapte şi comentariul ori interpretarea 
lor etc. 

Pe de altă parte, rolul simbolului în opera lui 
Eliade este de primă importanţă, iar funcţia sa 
unificatoare şi integratoare este cea care permite 
fragmentelor disparate să se coaguleze într-un în- 
treg armonios, să capete organicitate. În această 

ordine, hermeneutica este, pentru Mircea Eliade, 
demersul metodologic cel mai adecvat unei des- 
cifrări şi interpretări a sensurilor simbolurilor 
religioase, cum observă chiar autorul: „Herme- 
neutica este căutarea sensului, a semnificației sau 
a semnificaţiilor pe care, de-a lungul timpului, o 
anumită idee sau un anumit fenomen le-au avut. 
Se poate face istoria diferitelor expresii religioa- 
se. Dar hermeneutica este descoperirea sensului 
din ce în ce mai profund al acestor expresii reli- 
gioase. Eu o numesc creatoare din două motive. 
În primul rând este creatoare pentru hermeneut 
în sine. Efortul pe care îl face ca să descifreze re- 
velaţia prezentă într-o creaţie religioasă - rit, sim- 
bol, mit, figură divină... -, ca să-i înțeleagă sem- 
nificaţia, funcţia, scopul, acest efort îmbogăţeşte 
în mod deosebit conştiinţa şi viața cercetătorului. 
Este o experienţă pe care istoricul literaturilor, de 
pildă, nu o cunoaşte (...). Hermeneutica este crea- 
toare şi într-un al doilea sens: ea dezvăluie anu- 
mite valori care nu erau evidente pe planul expe- 
rienţei imediate (...). Munca de hermeneut dez- 
văluie semnificaţiile latente ale simbolurilor şi 
devenirea lor (...). Hermeneutica mai este crea- 
toare şi în alt sens. Cititorul care înțelege, de 
exemplu, simbolismul arborelui cosmic - faptul 
acesta ştiu că este adevărat şi pentru oameni care 
nu se interesează de istoria religiilor -, acest citi- 
tor încearcă atunci mai mult decât o bucurie inte- 
lectuală. EI face o descoperire importantă pentru 
viaţa sa. Din acel moment, când va privi anumiţi 
copaci, va vedea în ei misterul ritmului cosmic. Va 
vedea în ei misterul vieţii care se reface şi care 
continuă: iarna - pierderea frunzelor; apoi, 
primăvara... Aceasta are o însemnătate cu totul 
alta decât descifrarea unei inscripţii greceşti sau 
romane. O descoprire de natură istorică nu este, 
desigur, niciodată de neglijat. Dar prin aceasta, 
omul descoperă o anumită poziţie a spiritului în 
lume“. 

Memoriile lui Eliade au forma fluentă a unei 
povestiri a propriei vieţi şi a propriului destin, în- 
scenată textual din perspectiva tutelară a autenti- 
cităţii, concept-cheie al literaturii sale. Caracterul 
de sinteză „a biografiei spirituale a autorului“ 
(Mircea Handoca) este dominant. Respectând cro- 
nologia propriei sale vieţii, autorul procedează 
însă şi la o serie de intercalări, de interferenţe 
temporale şi de mutații ale dimensiunii spaţiale 


care joacă rolul de context al narativităţii. Memo- 
rabile sunt unele scene de interior, unele descrieri 
ale spaţiilor familiare autorului (celebra man- 
sardă, de exemplu), dar şi reprezentarea epică mi- 
nuțioasă a unor evenimente ce au marcat destinul 
biografic şi artistic al savantului şi scriitorului. 

Pe de altă parte, demne de semnalat sunt 
unele portrete ale unor personalităţi ale epocii 
interbelice, suprinse în datele lor de caracter 
esenţiale, în linii de portret mai contrase ori mai 
amplu desenate, cu ticuri şi gesturi exponenţiale, 
cu trăsături revelatoare. Foarte semnificativ este 
portretul lui Nae Ionescu, profesorul de filosofie 
care a marcat destinul spiritual al multor intelec- 
tuali ai epocii interbelice. Portretul e însoțit de o 
introducere în „context“, revelatoare pentru ta- 
lentul epic al lui Eliade: „N-am să uit niciodată pri- 
ma lecţie de metafizică la care am asistat. Anun- 
țase un curs despre «Faust şi problema salvării». 
Amfiteatrul «Titu Maiorescu» era arhiplin şi am 
găsit cu greu un loc în fund, tocmai în ultima 
bancă. A intrat un bărbat brun, palid, cu tâmplele 
descoperite, cu sprâncenele negre, stufoase, ar- 
cuite mefistofelic şi cu ochii mari de un albastru 
sumbru, oțelit, neobişnuit de sclipitori; când îşi 
repezea privirile pe neaşteptate dintr-un perete 
în altul, parcă ar fi fulgerat în amfiteatru. Era 
slab, destul de înalt, îmbrăcat sobru, dar cu o ne- 
glijență elegantă; şi avea cele mai frumoase şi mai 
expresive mâini pe care le-am văzut vreodată, cu 
degetele lungi, subțiri, nervoase. Când vorbea, 
mâinile îi modelau gândirea, subliniau nuanțele, 
anticipau dificultăţile, semnele de întrebare (...). 
S-a aşezat pe scaun, şi-a rotit ochii până în fundul 
amfiteatrului şi a început să vorbească. Deodată 
s-a lăsat o linişte nefirească, parcă toţi şi-ar fi ținut 
răsuflarea. Nae Ionescu nu vorbea ca un profesor, 
nu ținea o lecţie, nici o conferință. Începuse o 
convorbire şi ni se adresa direct, fiecăruia în par- 
te, parcă ar fi povestit ceva, ar fi prezentat o serie 
de fapte, propunându-ne o interpretare şi aştep- 
tând apoi comentariile noastre. Aveai impresia că 
lecţia întreagă e doar o parte a unui dialog, că fie- 
care din noi era invitat să ia parte la discuţie, 
să-şi mărturisească părerile la sfârşitul orei. 
Simţeai că ce spune Nae Ionescu nu găseai în nici 
o carte. Era ceva nou, proaspăt gândit şi organi- 
zat acolo, în fața ta, pe catedră. Era o gândire per- 
sonală şi, dacă te interesa acest fel de gândire, 

ştiai că nu o puteai găsi altundeva, că trebuie să 
vii aici s-o primeşti de la izvor. Omul de pe cate- 
dră ţi se adresa direct, îţi deschidea probleme şi 
te învăţa să le rezolvi, te silea să gândeşti“. 
Scrisul a reprezentat pentru Eliade o per- 
manentă dăruire, o implicare fascinantă în rit- 
murile universale şi în ritmurile propriului său 
destin, a însemnat tensiune a înţelegerii şi făp- 
tuirii, fervoare a regăsirii fiorului trăirii auten- 
tice, necontrafăcute („Să simţi cum fiecare rând 
scris îţi smulge din viața ta, îţi soarbe sângele, îţi 
mistuie creierii. Să simți cum scrisul îţi stoarce 


Bibliografie selectivă 





ş a 
E Ş 3 = N 
€ | pi 3 A N 
i A Ş i axă 


întreaga substanță a vieţii tale. Numai aşa me- 
rită să scrii“). 

Textele cu caracter autobiografic ale lui Mir- 
cea Eliade, fie că e vorba de jurnal, de memorii 
ori de cartea de interviuri sunt cu totul revelatoa- 
re pentru statura, metodele, poetica şi poietica 
scriitorului şi savantului. Regăsim aici, într-un stil 
fragmentar, concis, ori, dimpotrivă, digresiv, da- 
tele esenţiale ale portretului său spiritual, fizio- 
nomia sa inconfundabilă, reperele destinului eli- 
adesc şi, deopotrivă, articulațiile operei sale de 
copleşitoare complexitate şi profunzime. 

O legendă: 
Petre Diaconu 


Emilia Corbu 





Dristrei, dar ştiţi cine a descoperit-o, deşi 

nu era menţionată în izvoarele scrise? 
Petre Diaconu. Cu toții vedem azi cetatea bizanti- 
nă de la Păcuiul lui Soare, iar specialiştii au la dis- 
poziţie două monografii arheologice cu privire la 
cercetările de acolo. Dar ştiţi cine a pus prima 
oară cazmaua în insula aceea, pe atunci pustie şi 
acum identificată cu antica Vicina? Petre Diaconu. 
Cine ne-a dovedit că Hanatul Bulgar de la Pliska 
nu a stăpânit niciodată Dobrogea de Nord? Tot 
Petre Diaconu. Cine a scris primele sinteze arheo- 
logico-istorice despre pecenegi şi cumani, din 
care prima recenzată de 25 de ori în străinătate, 
din URSS până în SUA? Tot el. Opera sa ştiinţifică 
este estimată la 300 de studii, articole, comuni- 
cări, rapoarte arheologice, recenzii şi cinci cărți. 
Dar bogăţia de idei, opinii, profunzimea cercetă- 
rilor, flexibilitatea cu care trata probleme de ar- 
heologie, geografie istorică, toponimie, paleode- 
mografie, critica izvoarelor nu pot fi estimate în 
cifre dar ne duc cu gândul la un geniu. 

Cine a fost Petre Diaconu (1924- 2007)? O le- 
gendă vie pentru arheologi, un savant pentru lu- 
mea ştiinţifică, un om cu o mare cultură pentru 
lumea artiştilor pe care i-a cunoscut şi apreciat, 
un ortodox în care smerenia se împletea cu dem- 
nitatea. 

A lucrat la Institutul de Arheologie din Bucu- 
reşti din 1951 până în 1991, când s-a pensionat. A 
fost pe 19 şantiere arheologice de-a lungul întregii 
țări. A prins perioada marilor construcţii şi siste- 
matizări în agricultură în care se stătea câte şase 
luni şi mai bine pe şantier. Era tot timpul extraor- 
dinar de bine documentat asupra oricărei proble- 
me ştiinţifice. ÎI ajuta o memorie fantastică. La se- 
siunile de comunicări se obişnuia ca fiecare 
lucrare prezentată să fie discutată de toţi cei de 


C u toţii am învățat la şcoală despre ţara 








Prof. arheolog Petre Diaconu 
faţă. Se prezentau diverse subiecte. Atunci când 
avea o altă opinie decât autorul îşi susținea ipote- 
za cu argumente care duceau până la trimiteri bi- 
bliografice exacte (autor, lucrare, pagină). O per- 
formanță atinsă doar de el. Un polemist neîntre- 
cut. Nici un arheolog nu a reuşit să îi conteste vre- 
odată opera arheologică. A avut o tinereţe dina- 
mică şi explozivă, uneori excesivă, dar o maturi- 
tate creatoare şi o bătrâneţe demnă. 

Păcat că televiziunile care s-au obişnuit să ne 
prezinte pe toţi nimenii drept modele de viață nu 
s-au gândit la un medalion biografic Petre Diaco- 
nu. Am fi avut ce auzi, vedea şi învăța de Ia el. 

Era un povestitor de neoprit. În memoria lui 
uriaşă aveau loc de la evenimente istorice, date şi 
personalități până la întâmplările pe care le 
trăise de-a lungul timpului, alături de colegii lui 
de generaţie, pe diverse şantiere, din tinereţe pâ- 
nă de curând. Amintirile lui erau atât de vii şi le 
povestea cu atâta pasiune de parcă ar fi avut loc 
ieri. Detaliile erau fulminante: starea vremii, data 
exactă, vestimentația personajelor, reacția colegi- 
lor, totul. Odată chiar l-am întrebat cum de reține 
atâtea întâmplări. Mi-a răspuns ceva de genul că 
nu se pot uita. Ulterior, mi-am dat seama că el 
avea o memorie a sufletului şi nu a minţii, ceea ce 
înseamnă că punea suflet în tot ceea ce făcea. 

Era interesat de toți oamenii, de la vladică 
până la opincă, pe care îi trata cu acelaşi respect. 
Tinerilor le dădea sfaturi, idei, bibliografii. Îi pri- 
vea iscoditor, cu ochii albaştri mari şi blânzi şi ştia 
totul despre ei. Avea o voce guturală, aspră, de 
neuitat. 

La împlinirea a 80 de ani de viaţă lau oma- 
giat trei generaţii de arheologi, o sală plină. Se 
simțea stânjenit de atâta atenţie, repeta mereu că 
nu merită, găsea că totul se datorează soţiei sale, 
Aurelia, care i-a oferit un climat favorabil studiu- 
lui. Era de o modestie care te copleşea. Se îmbră- 
ca decent, dar foarte modest. 

Şantierul lui de suflet a rămas Păcuiul lui 
Soare! unde îşi petrecea luni întregi, deşi condiții- 
le erau vitrege, fără curent electric sau apă curen- 
tă. Iubea toate animalele. Toţi câiini abandonaţi 
din sat găseau pe şantier adăpost şi mângâiere. 
Şantierul se afla pe insulă şi zilnic traversa Dună- 
rea cu barca, însoţit de câinele său. 

Ucenicii lui ajunşi cercetători, şefi de şan- 
tiere au lăsat cuvinte frumoase despre atmosfera 
pe care o crease la Păcui. 

În memoriile lui Niculae Conovici, plecat ne- 
drept de repede dintre noi: „Păcuiul lui Soare nu 
se poate descrie: Păcuiul de cer senin, Păcuiul de 


ploaie, Păcuiul de Ia răsăritul soarelui, de Ia astin- 
țit etc. Apoi Derventul, tabăra noastră de vizavi, 
casele, barăcile şi bordeiele sale, tânțarii cei mari 
şi şoarecii din locuinţele noastre. Stăpânul aces- 
tor locuri era Petre Diaconu...2. 

Pe şantier însă era o adevărată şcoală, prin 
care au trecut mulți arheologi de renume din ziua 
de azi. Se învăța arheologie, dar şi poezie, litera- 
tură, artă, pentru că aici îşi găseau loc de refugiu 
sau odihnă scriitori, actori, pictori, ziarişti etc. 

Cei care l-au cunoscut bine afirmă că a trecut 
prin anii comunismului fără compromisuri şi fără 
înregimentare politică, având față de autorităţi o 
atitudine marcată de profesionalism5. 

Totuşi întreaga sa carieră i-a fost încununată 
doar de un premiu de specialitate „Vasile Pârvan“ 
primit în 1972. Nu Universitate, Nu Academie 
deşi le merita pe amândouă. 

A trecut la Domnul pe care l-a iubit, la înce- 
putul lunii aprilie anul curent. A fost înmormân- 
tat într-o zi rece, mohorâtă, cerul plângea cu 
stropi reci şi iuți. Dunărea era mare, cenuşie, cu 
toate apele despletite. A pornit pentru ultima 
oară spre Păcui. Cortegiul funerar, alcătuit din 15 
maşini ale arheologilor veniți de la Brăila, Ialo- 
mița, Călăraşi, Prahova, Bucureşti, Giurgiu a tre- 
cut Dunărea pe la Chiciu. Lor s-au adăugat cei din 
Constanţa şi Tulcea. S-au oprit la Mănăstirea Der- 
vent, la doar doi km de şantier. Deşi nu a reuşit 
să ajungă mai devreme, deoarece venea de la Bu- 
cureşti unde s-a sfinţit Sf. Mir, P.S. Teodosie a slu- 
jit slujba de înmormântare Ia fel ca unui prieten 
drag. Cei apropiaţi au luat cuvântul. Prof. Petre 
Năsturel de la Paris i-a trimis un cuvânt de rămas- 
bun. Arheologii, din care unii directori de muzee, 
iar altul venit din Germania, i-au purtat sicriul pe 
braţe până la mormânt. Părintele Andrei, starețul 
mănăstirii, bun prieten al familiei Diaconu, a or- 
ganizat impecabil masa de pomenire şi tot el se 
va ocupa de parastasele cuvenite, după tradiția 
creştină. Atmosfera a fost caldă ca într-o familie. 

Aşa a trăit, a muncit şi a plecat la Domnul un 
om mare. A lăsat acestui popor câteva mii de pa- 
gini de istorie cu privire la originile şi cultura sa. 


1 Cercetările sunt continuate cu profesionalism şi multă dăruire de d-na dr. Oana Damian de la Institutul de 


Arheologie din Bucureşti. 


2 Niculae Conovici, Dr. Petre Diaconu Ia 80 de ani, în Prinos lui Petre Diaconu la 80 de ani, Ed. Istros, 


Brăila, 2004, p. XXXV 
3 Mihai Irimia, op. Cit., p. XXIV 

Andrei Tarkovski — 
Exerciţiu de smerenie 


Marina Roman 





de ani între proiecția primului film - 
) mediu metraj, film de absolvire a fa- 

cultăţii (V.G.L.K.) -, Compresorul și 
vioara, şi premiera celui din urmă - 14 mai 
19861, Ia Paris -, Sacrificiul. 8 filme şi 30 de pre- 
mii obţinute la cele mai serioase festivaluri inter- 
naţionale. Cu o singură excepţie: Moscova - în 
acea perioadă, o competiţie pe care nu o luau în 
seamă numai esticii. Şi un exemplu despre cum 
era lăsat Tarkovski să lucreze: primul scenariu i- 
terar pentru Andrei Rubliova fost depus în ianua- 
rie 1962. Au venit apoi trei ani de re-scrieri, doi 
ani de turnări foarte grele, urmate de nesfârşite 
discuții şi negocieri pentru re-montarea materia- 
lului. În sfârşit, la doi ani de la terminarea lui şi 
după nu mai puțin de trei premii câştigate în 
Franţa - în 1965 Premiul Criticilor de Film, la Pa- 
ris, iar la Cannes, ediţia 1969, Premiul Federaţiei 
Internaţionale a Criticilor de Film (FIPRESCI) şi 
Premiul pentru Scenariu (semnat chiar de primul 
său colaborator, Andrei Mihalkov-Koncealovski) 
-, la 18 noiembrie 1969 are loc premiera mosco- 
vită. În 1972 şi 1973, Andrei Rubliov primeşte al- 
te opt premii internaționale, ceea ce nu-i împie- 
dică pe mai-marii cinematografiei sovietice să în- 
ghețe filmul timp de şase ani şi să-i refuze lui Tar- 
kovski proiect după proiect, lăsându-l, „aşadar, 
fără nici un venit“2. Sunt fapte pe care, în scrisoa- 
rea adresată la 15 iunie 1983 lui Filip Timofeevici, 
preşedintele Goskino, regizorul le aminteşte pe 
larg, Adăugînd în deşert: „La ora actuală, după pă- 
rerea criticii intrenaţionale, Andrei Rubliov face 
parte din cele mai bune zece filme ale tuturor tim- 
purilor“. Ei, şi? Nu se întâmplase Ia fel şi cu anteri- 


orul său film, Copilăria lui Ivan ? Care, după Leul 
de Aur la Mostra di Venezia şi alte şapte premii in- 
ternaţionale, a fost programat în matineele pen- 
tru copii pentru a... argumenta lipsa de interes a 
publicului şi, pe cale de consecință, aproape ine- 
xistenta distribuţie a filmului în țară? 

Solaris a fost singura excepţie. După cel pu- 
țin trei ani de lucru - întors, ca de obicei, din 
drum - filmului i se face premiera pe 5 februarie 
1973. „De data asta, fără observaţii. Clasat, pe 
deasupra, în cea mai înaltă categorie (filmele me- 
le precedente fuseseră clasate în categoria a 
doua, pentru a mi se arăta valoarea şi locul). Este 
singurul meu film (cel mai puţin reuşit, după pă- 
rerea mea) care a beneficiat de o distribuție 
corectă în URSS“ - continuă Tarkovski în aceeaşi 
scrisoare. Probabil îi părea ciudat ca tocmai acest 
film să fie încadrat în categoria care îi pemitea cel 
mai mare număr de oSpii, deci o foarte bună dis- 
tribuţie pe întreg teritoriul sovietic. Nu-i exclus ca 
precauţii cenzori să-şi fi spus în barbă că se pot 
deconta cu romanul SF al lui Lem, punct de por- 
nire al scenariului. 

Recunosc, m-a surprins umbra de ciudă pe 
care am citit-o în atitudinea lui față de acest film 
atât de iubit de generaţii şi generaţii de spectatori: 
„cel mai puţin reuşit, după părerea mea“. Mi-aş 
permite, aici, să risc o interpretare a atitudinii pe 
care simți că şi-o asumă ca fiind excesiv de subiec- 
tivă... Nu cumva se întâmplă ca regizorul - care 
face paradigmă cu marii creatori ai lumii - să fi 
fost muşcat, tocmai el şi tocmai într-un moment 
de graţie, de şarpele invidiei? Că aplauzele - nu 
numai ale spectatorilor, ci şi ale autorităţilor care 
F-au ținut extra muros - trebuie împărțite cu scrii- 
torul? Că filmul nu-i aparține în întregime (nu 


1 Datele premierelor sunt preluate din volumul Cinema... un secol şi ceva, semnat de Cristina Corciovescu şi 


Bujor Ripeanu 


2 Extrasele din scrisorile lui Tarkovski sunt citate din eminenta lucrare a Elenei Dulgheru: Tarkovski, filmul ca 


rugăciune. 

este un film de autor)? Poate părea hazardată 
această opinie a mea, mai ales că eroul este un 
trăitor genuin al valorilor creştine. Şi nici argu- 
mentată, de vreme ce, mai toate filmele sale - ex- 
cepția o face, oare întâmplător?, Sacrificiul - au 
fost scrise în colaborare cu alți cineaşti, iar unele 
chiar au avut ca punct de pornire o nuvelă sau un 
romană. Şi atunci? Da, dar romanul Solaris, publi- 
cat în 1961, avea, la data difuzării filmului (1972) 
propriul drum de succes şi devenise un best:sell- 
er internaţional. Dacă mare parte din public 
căuta filmul tocmai pentru că dorea să vadă 
ecranizarea cărții în vogă? Cred că sentimentele 
artistului sunt materia subtilă care urmează a de- 
veni sensibilă în operă. Aşa că, nimic blamabil. 
Nici în atitudinea lui faţă de proriu-i film şi, cer în- 
găduința, nici în asumarea unei atari inter- 
pretări. 

Paranteză: Akira Kuroswa spulberă aserţi- 
unea autorului despre acest „cel mai puţin reuşit“ 








film al său cu o propoziţie la care îndrăznesc să 
subscriu: „În Solaris, geniul lui Tarkovski strălu- 
ceşte continuu“. 


Un mecanism ingenios 
de simplu 


NU înăuntru, DA în afară. De ce? Cum poate 
o maşină să funcţioneze cu două viteze simultan? 
Sunt întrebări pe care noi, cei din generaţia mijlo- 
cie ni le-am tot pus şi, are balta peşte!, răspunsu- 
rile au venit gârlă de la sumedenie de teoreti- 
cieni. În ceea ce mă priveşte răspunsul mi-a venit 
din întâmplare (de întâmplări providenţiale cred 
că nu au parte decât cei care ştiu că nu există în- 
tâmplare) şi din partea unui bun prieten care ştie 
cât îl iubesc pe Andrei Tarkovski. 

Acum vreun an, lon Bucheru, a cărui vecină 
de birou eram în Redacţia Cultură a TvRM, s-a 
gândit că o poveste (are, har Domnului, talent) 


3 Ucigașii (film studenţesc realizat în colaborare cu Maria Beika şi Alexandr Gordon - 1958) are la bază o 
povestire de Ernest Hemingway. Copilăria lui Ivan porneşte de la câteva teme din nuvela lui VI. Bogomolov. 
Pentru Călăuza a scris scenariul împreună cu Arkadi şi Boris Strugatki, după romanul lor Picknick la marginea 


drumului. 

despre propaganda comunistă ne-ar face lehami- 
tea mai suportabilă, iar pe noi mai îngăduitori 
față de „politicile culturale“ ale audio-vizualului 
românesc, cât şi de starea de cultură în care se 
află majoritatea reprezentanţilor mass-media. 

Aşadar... Prin 1979, o delegaţie de cineaşti 
români se afla la Moscova, invitată de Goskino 
(adică Ministerul Cinematografiei din URSS): Ion 
Bucheru, directorul Casei de Filme Unu şi actorii 
Tora Vasilescu şi Mircea Diaconu. În ajunul plecă- 
rii la Taşkent (conform protocolului), viceminis- 
trul (adjunctul preşedintelui Goskino), şi el ci- 
neast (regizor), a vrut, din curtoazie, să le facă ro- 
mânilor un fel de dar: să le faciliteze accesul la 
magazinele de protocol, să poată şi ei cumpăra 
câteva obiecte... standard de adus din URSS (o că- 
ciulă de blană, un set de tacâmuri argintate etc.). 
Întrebat ce şi-ar dori fiecare, Bucheru, în calitate 
de şef al delegaţiei, a cerut prompt: „Să vedem 
Oglinda“. Surprinzător pentru el a fost răspunsul 
venit la fel de prompt: „Sigur, îndată ce vă întoar- 
ceți de la Taşkent“. 

Vizionarea chiar a avut loc. Când s-a aprins 
lumina, o singură întrebare s-a auzit: „De ce l-aţi 
oprit?“. „Dragă Ion (apelativ care semnaliza soli- 
daritatea de breaslă -sic!), noi nu l-am înțeles. Pu- 
tea să însemne orice. Mai bine aşa.“ Pe coordona- 
te doar geografic altele, ca unul care a exersat în- 
delung opoziția, regizorul Alexa Visarion spune 
şi astăzi: „Cel mai frică îi este cenzorului de ceea 
ce nu înțelege“. „Pe de altă parte - a continuat vi- 
ceministrul - noi am lăsat acest film să ruleze în 











Andrei Tarkovski 


cinecluburi, în câteva proiecții de circuit închis (la 
Casa Cineaștilor, la Casa Scriitorilor etc.), chiar şi 
în câteva cinematografe de artă, aşa că nu se 
poate spune că l-am interzis. l-am făcut cinci opii. 
Lui Tarkovski i-am dat fonduri să-l facă şi l-am şi 
trimis la festivaluiri în străinătate. Restul, cei de 
aici, ce nevoie au de el? Mai bine aşa. De altfel, 
dragă Ion, să ştii de la mine că orice putere este 
flatată de statura artistică, de valoarea disidenţei 
pe care trebuie să o stăpânească.“ Uluitor cinism 
al suficienţei! Uluitoare inteligență a răului! 

Să ne întoarcem acum la deja citata scrisoare 
a lui Tarkovski: „Părerea preşedintelui Goskino, 
în urma proiecției: «Nu am înțeles nimic». Putem 
spune că vârful piramidei este deţinătorul ade- 
vărului. Asta înseamnă că, dacă dumneavoastră 
nu aţi înțeles nimic, nimeni din lume nu va fi 
capabil să înțeleagă. Consecința: e clasat în cate- 
goria a doua, cu un număr derizoriu de opii 
(pentru ca autorul să nu aibă ce mânca şi, o dată 
în plus, ca să-şi cunoască valoarea şi locul). Nici 
un răsunet în presă, condamnare a tăcere.“ 

Esenţialul, tot viceministrul l-a făcut explicit 
(ce-i drept, în urma câtorva pahare de vodcă, îmi 
spunea, cu râsu-plânsu Ion Bucheru): „De ce să-l 
interzicem? Aşa cum facem, câți au ocazia să vadă 
filmul? Pe de altă parte, promovat în străinătate, 
Tarkovski câştigă toate premiile. Le arătăm că la 
noi este libertate. Ce vrei mai bună propagandă 
pentru noi?! Şi de ce am avea nevoie de mai mulți 
disidenţi? Andrei Tarkovski este găina noastră cu 
ouă de aur! EI trebuia să se elibereze de acest ou 
fierbinte pentru ca traiectul să devină liber pen- 
tru alte viitoare ouă de aur. Printre ele, poate, un 
nou Solaris din care să putem şi noi scoate profit 
prin exploatarea în rețeaua internă.“ 

Judecată rece, cinism cât cuprinde şi un sis- 
tem pe care oameni fără Dumnezeu l-au crezut 
perfect. În talerul celălalt, împărtășite bunului 
prieten şi marelui regizor Krzysztot Zanussi, fră- 
mântările unui artist conştient de valoarea talan- 
tului pe care Dumnezeu i l-a pus în palmă: „Ştiu că 
sunt departe de perfecțiune, că, de fapt, sunt 
cufundat în imperfecţiune şi în păcat [...]. Nu mai 
pot continua să trăiesc ca până acum, lucrând ri- 
dicol de puţin şi petrecându-mi o parte a timpului 
în nesfârşite emoţii negative care, departe de a 
mă ajuta, distrug acel sentiment de unitate a vie- 
ţii care este esenţial în creaţie.“ 

Critica cartezianismului 


Constantin Mihai 





dernităţii construit pe filosofia lui Descar- 

tes poate părea astăzi un sacrilegiu, o im- 
pietate pentru care poți risca un blam public, 
mai ales din partea cercurilor neopozitiviste pen- 
tru care filosoful francez rămâne literă de Evan- 
ghelie. Punerea în discuţie a paradigmei cartezie- 
ne şi a implicaţiilor sale în devenirea culturii cu- 
ropene încearcă s-o realizeze domnul George Po- 
pescu Glogoveanu, în volumul De Ia Descartes Ia 
Nae Ionescu. O analiză a cartezianismului și a cri- 
zelor sale majore, cu aplicaţie la filosofi impor- 
tanți: Pascal, Kierkegaard, Heidegger, Unamuno, 
Gabriel Marcel, Papini şi Nae Ionescu. Alegerea 
lor nu este deloc întâmplătoare dacă ne gândim 
că genul lor proxim este marcat de dimensiunea 
filosofiei existenţialiste ca reacţie la raţionalis- 
mul cartezian, la formalismul şi nominalismul 
metafizicii moderne. 

Principiul fondator al modernității bazat pe 
silogismul cartezian al lui dubito, ergo cogito, co- 
gito, ergo sum instaurează îndoiala ca operator 
logic şi ontologic, prin inversiunea atributelor 
„tari“ ale ființei, în dauna cunoaşterii originare. 
Prin urmare, cunoaşterea nu mai are ca obiect 
ființa, precum se întâmpla în filosofia platonicia- 
nă, ci devenirea, fenomenalitatea. Argumentul 
ontologic, în formularea lui Kant sau problema 
existenței lui Dumnezeu implică două ipostaze 
fundamentale, şi anume: interogaţia asupra exis- 
tenței lui Dumnezeu şi interogaţia asupra funcțio- 
nării autonome a lumii. Dacă considerăm a doua 
interogaţie ca o presupoziţie validă, atunci Dum- 
nezeu nu există nicăieri, iar lumea formează un 
sistem închis, autonom. Aceasta constituie moşte- 
nirea lăsată modernității de gânditorii secolului 
al XVII-ea. 

Originile argumentului ontologic cartezian 
trebuie căutate în discursul metafizico-teologic al 
lui Anselm de Canterbury, considerat „apărăto- 
rul realismului împotriva nominalismului“. Este 
vorba de celebra „ceartă a universaliilor“ care de- 


ataca fundamentul epistemologic al mo- 


fineşte poziţiile universalului faţă de lucruri, prin 
formulele ante rem, in rem şi post rem. Atunci se 
căutau soluţii pentru rezolvarea problemelor 
fundamentale ale filosofiei, prin implicarea celor 
trei planuri: logic, epistemologic şi ontologic, so- 
luţii care nu vor întârzia să apară în perioada mo- 
dernităţii. În fond, confruntarea se desfăşura în- 
tre două mari viziuni: universalismul augustinian 
şi conceptualismul tomist, ambele grefate pe pla- 
tonism şi aristotelism. Raportul dintre credință şi 
rațiune este hotărâtor pentru demonstrarea exis- 
tenţei lui Dumnezeu. Teoria anselmiană depăşeş- 
te probele augustiniene prin soliditatea şi rigoa- 
rea construcției logice. Argumentul ontologic 
este aparent simplu. Dumnezeu este perfect, per- 
fecţiunea implică existenţa. În argumentarea sa, 
Anselm de Canterbury pleacă de la un fapt şi nu 
de la un principiu; experiența metafizică şi reli- 
gioasă a teologului dovedind existența ideii de 
Dumnezeu. Plecând de la un fapt, argumentaţia 
anselmiană prezintă o fisură din punct de vedere 
psihologic, nu şi din punct de vedere logic sau 
metafizic. Se poate formula demonstraţia în alți 
termeni: avem conceptul de Dumnezeu care 
rezumă perfecțiunea, deci existența. Rezumând 
esența conceptului de Dumnezeu, deci perfecțiu- 
nea, rezultă existenţa divină. De la această anali- 
ză logică se trece la afirmaţia ontologică, a pre- 
zenţei divine ca Fiinţă. Dovada ontologică se ma- 
nifestă ca un fel de revelator care ne permite să 
înțelegem propria situație în problema credinței. 
Principiile pe care se sprijină argumentarea an- 
selmiană sunt: 1. noţiunea de Dumnezeu dată de 
credință; 2. a fi în gândire înseamnă a fi cu adevă- 
rat; 3. existența noţiunii de Dumnezeu din gândi- 
rea ființei reclamă într-o manieră logică afirma- 
rea existenței sale în realitate. Argumentul onto- 
logic se realizează prin comparaţia dintre ființa 
gândită şi ființa reală. Teoria anselmiană a Ideilor 
divine echivalează cu teoria eriugeniană a Ideilor 
create. Întreaga teologie a lui Anselm de Canter- 
bury este un dialog profund între Logica şi Reve- 
laţia creştină. Argumentul ontologic întăreşte 
afirmaţia potrivit căreia credința generează mari 

perspective în înțelegerea Logosului creştin. Spre 
deosebire de Anselm de Canterbury, Descartes ia 
ca premisă existenţa conceptului de Dumnezeu, 
proprietatea sa asupra acestui concept. În forma 
sa inițială, argumentul ontologic - a se vedea 
Descartes şi metafizica modernă - implică ca 
punct de plecare un raport cauzal, ideea de 
Dumnezeu existând în om şi corespunzând rea- 
lităţii transcendente. Mai târziu, demonstrarea 
argumentului ontologic se va sprijini pe un su- 
port logic, ceea ce va declanşa o serie de obiecţii. 
Îndoiala metodică ca punct de plecare în cunoaş- 
terea ştiinţifică constituie un fapt pozitiv în me- 
tafizica lui Descartes. De la îndoială, filosoful 
francez ajunge la gândire şi, implicit, la existență. 
Astfel raționamentul cartezian dubito ergo cogi- 
(0, cogito ergo sum se fundează pe o contradictio 
in adjecto, inversând raportul real dintre gândire 
şi existență. 

Erorile logice ale raţionamentului lui Des- 
cartes vizează transpunerea principiului potrivit 
căruia cauza nu poate produce un efect mai mare 
decât poate exista în interiorul unui sistem de re- 
laţii pur calitative, precum şi faptul că obiectele 
materiale pot depinde de natura umană, spre de- 
osebire de Dumnezeu care nu poate depinde de 
aceasta. Silogismul are trei componente, pe când 





la Descartes este vorba de o conjuncţie concluzi- 
vă care leagă gândirea de ființă. Acest ergo nu 
apalține silogismului, ci prin intermediul lui se 
afirmă conexiunea dintre gândire şi ființă. Se 
afirmă totodată inseparabilitatea dintre res ex- 
tensa şi res cogitans, inseparabilitatea reprezen- 
tării lui Dumnezeu de existenţa sa. Prin concep- 
tualizarea şi argumentarea dualității întindere- 
gândire, Descartes pune bazele noţiunii de crea- 
ție, văzută ca o inevitabilă trecere de la lumea 
sensibilă la lumea suprasensibilă, de la lumea fe- 
nomenelor apriori la lumea numenelor. Proble- 
ma cogito-ului a declanşat, de-a lungul timpului, 
numeroase critici din partea filosofilor. În secolul 
al XVII-lea, Descartes ar fi putut fi acuzat că a co- 
piat de la Fericitul Augustin unul dintre motivele 
esenţiale ale gândirii sale, îndoiala. Deşi Fericitul 
Augustin a avansat un argument similar cogito- 
ului cartezian, el nu i-a dat o prea mare impor- 
tanță şi de aceea această problemă a constituit o 
mică parte din gândirea sa. 

Domnul George Popescu Glogoveanu re- 
marcă pe bună dreptate o eroare majoră a filoso- 
fiei lui Descartes şi anume „ştiințifizarea metafizi- 
cii“ care se continuă până în secolul XX şi proba- 
bil şi în secolul XXI. Susținându-şi argumentele şi 
prin apelul la filosofi prestigioşi ai secolului tre- 
cut, precum: augustinienii Blondel şi Laberthon- 
niere, neotomistul Maritain, Gilson, autorul sub- 
liniază amprenta profundă a antropocentrismu- 
lui prin care modernitatea se delimitează de teo- 
centrism. Deşi produs al scolasticii, Descartes se 
îndepărtează de tradiţia teologică şi filosofică a 
acesteia, promovând un raţionalism care, mai 
târziu, va genera apariţia unor curente de gân- 
dire pernicioase spiritului uman: agnosticismul, 
nominalismul, pozitivismul şi materialismul. 
Autorul cărții reliefează meritele filosofiei lui 
Descartes care punctează agenda modernităţii, 
dar încearcă totodată să pună un bemol tendinței 
prea raționalizante care va da naştere unei crize 
de proporţii în cultura europeană. 

O primă criză este declanşată de apariţia lui 
Blaise Pascal care întrupează o nouă paradigmă în 
gândirea europeană, paradigma pascaliană prin 
care se încearcă echilibrarea dintre rațiune şi su- 
flet, prin definirea unui topos punctat de esprit de 
finesse şi esprit de geometrie, toate într-un excer- 
cițiu al armoniei prestabilite. Filosofia apare pro- 

iectată ca un rezultat al trăirii, al experienţei spiri- 
tuale, în contrapunct cu dogma raţionalistă. Îndo- 
iala carteziană este înlocuită cu principiul Revela- 
ției care reglează procesul de cunoaştere apofati- 
că. Totul se reduce la modul în care „ştiințificii“ 
explică lumea lui Dumnezeu. Obiecţia lui Leibniz 
la explicaţia prin miracole era aceea că, invocân- 
du-le, se poate explica totul fără efort. A explica 
totul fără miracole duce inevitabil la concluzia de 
a nu mai putea gândi nimic cu Dumnezeu. Pascal 
era primul care a admis că singura modalitate 
ştiinţifică de a privi lumea este de a-l scoate din 
ecuaţie pe Dumnezeu. Provocarea pascaliană, pe 
care autorul volumului o surprinde cu subtilitate, 
vizează redobândirea statutului ontologic al 
ființei, amputat de „frigul metafizic“ în care Des- 
cartes o plasase, redimensionarea chipului său fi- 
losofico-teologic, prin revenirea la fundamentele 
tradiției. 

Un al doilea moment al crizei majore a carte- 
zianismului, în viziunea domnului George Popes- 
cu Glogoveanu, este reprezentat de filosoful 
danez, Sren Kierkegaard. Acest „mare însingu- 
rat“ este ghidat în demersul său de două direcţii: 
„individualismul extrem şi credinţa religioasă“. 
Protestantismul, acea confesiune definită de sin- 
tagma Sole Scriptura, din cadrul căreia provenea 
şi filosoful, nu este o religie comunitară, concilia- 
ră, promovând în experienţa religioasă, indivi- 
dualismul. Prin urmare, relaţia omului cu Dum- 
nezeu nu se realizează prin sau în comunitatea de 
iubire, Ecclesia, ci prin simpla adeziune de credin- 
ță la religia protestantă. De aceea, protestantis- 
mul exclude din capul locului contribuţia Sfinte- 
lor Taine în procesul mântuirii. Prin întoarcerea 
la origini, protestantismul ignoră faptul elemen- 
tar potrivit căruia învățătura lui Hristos nu mai 
este astăzi ceea ce este scris în Evanghelie, ci 
această Evanghelie aşa cum este ea înfăţişată de 
Biserică, adică de Sfinţii Părinţi, de Sinoadele 
Ecumenice, cu alte cuvinte Evanghelia trăită fi- 
resc în comunitatea de iubire a Ecclesiei. Kierke- 
gaard vede în această adeziune un „fel de raţio- 
nalism rece şi sec“, care nu este suficient actului 
mântuirii. Filosoful denunță acest fenomen reli- 
gios din protestantism ca fiind una din sursele 
crizei morale din societatea modernă, propu- 
nând, în schimb, contemplaţia. Nae Ionescu avea 
să considere pe bună dreptate protestantismul ca 


un solipsism care contravine Predaniei, unicul în- 
dreptar de măsură a vieții bisericeşti. 

Filosofia existenţialistă a lui Kierkegaard 
este, prin excelență, proiecția unei passio, o filo- 
sofie născută din vocaţie. El a mers cel mai depar- 
te pe linia surprinderii condiţiei umane, a statu- 
tului ontologic al ființei ca efort de depăşire a 
propriei limite. Opunându-se lui Hegel care sus- 
ținea că „religia este un rezultat al gândirii umane 
şi că dogmele Bisericii nu sunt revelații divine, ci 
creaţii umane, ocazionate de necesităţi istorice 
sau morale“, Kierkegaard crede că atunci când ra- 
țiunea încetează să mai funcţioneze, apare cre- 
dința. Triadei logicii raţionaliste hegeliene: teză, 
antiteză, sinteză, filosoful danez îi opune triada: 
estetic, etic şi religios care echilibrează condiţia 
omului modern, aflat sub semnul ireductibil al 
sintezei. Domnul George Popescu Glogoveanu 
amendează unele erori care se strecuraseră în sis- 
temul kierkegaardian de gândire, mai ales para- 
doxurile logicii sale subiective care, în privința 
credinţei creştine, îl situează pe alocuri, într-un 
antagonism ireconciliabil. 

Un alt moment important al crizei cartezia- 
nismului este reprezentat de Martin Heidegger, a 
cărui filosofie revine la abordarea atributelor tari 
ale ființei. Ontologia heideggeriană deconstru- 
ieşte cartezianismul prin întoarcerea Ia filosofia 
presocraticilor, prin „apelul Ia ființă“. Heidegger 
remarcă că principiile extrase din rațiune pentru 
a proba caracterul matematic al silogismului car- 
tezian sunt principiile metafizicii. Logosul astfel 
înţeles este ființa ca ființare. Logosularistotelic se 
regăseşte în raţiunea pură, văzută ca fundament 
suprem. Heidegger reproşează lui Descartes fap- 
tul că prin cogitoul său a creat o discrepanță 
enormă între natură şi spirit, ceea ce a dus la uita- 
rea fiinţei. Ființa ca ființare aduce acea certitudi- 
ne, linişte şi echilibru pe care îndoiala carteziană 
le anulase. Subiectivismului raţiunii care a provo- 
cat acea criză de identitate a omului modern, Hei- 
degger îi opune un subiectivism pur care poate 
revela profunzimile ființei. Esenţa Fiinţei este în- 
săşi Firea. A descoperi ființa înseamnă a desco- 
peri firea care nu este altceva decât existenţa fiin- 
ței. Refacerea unităţii pierdute nu se poate realiza 
decât prin redescopeirea fiinţei, a esenței sale, 
prin regăsirea propriului statut care să reechili- 
breze condiţia umană. 

Dacă pentru Miguel de Unamuno, problema 
capitală a existenţei este conştiinţa, pentru Gio- 
vanni Papini, tragicul este coordonata exempla- 
ră. Ambii militează pentru o sublimare a existen- 
tului prin trăire, prin experiență ca mod unic de a 
filosofa. Critica raționalismului modern, a pozi- 
tivismului şi empirismului nu poate avea efectul 
scontat pentru cei doi gânditori dacă nu se pleacă 
de la experiența proprie de viaţă, de la o îmbună- 
tățire a ei, în vederea atingerii acelui echilibru in- 
terior care permite ființei o mai bună plasare în 
câmpul realităţii ontologice şi logice, deopotrivă. 
Într-o bună descendență a teologiei lui Schleier- 
macher, cei doi iluştri filosofi încearcă să recon- 
cilieze tendința de participare la procesul de re- 
descoperire a propriei fiinţe cu aceea de a relaţio- 
na cu realitatea transcendentă. Acestei ultime 
tendinţe îi aparţine şi filosoful francez Gabriel 
Marcel, promotorul unei „metafizici a speranţei“. 
Principiul metafizic de la care se revendică Ga- 
briel Marcel vizează o ieşire a omului modern din 
criză, prin instituirea unei comuniuni durabile cu 
Dumnezeu. Prin repoziţionarea relaţiei dintre eu 
și tu, eu şi ceilalți, ființa umană se poate regăsi pe 
sine, în armonia unui alter, asemenea privirii în 


Mircea Vulcănescu 
oglindă, principiu pe care îl recomanda şi Mircea 
Vulcănescu. A te apleca spre celălalt şi a încerca să 
te uiţi în sufletul lui ca într-o oglindă înseamnă 
a-ţi recunoaşte propriul chip. Întâlnirea partici- 
pativă cu sufletul celuilalt, privirea lui ca într-o 
oglindă asigură eului ființial posibilitatea de a 
ieşi din cercul solipsist, de a se dărui alterului în 
vederea redobândirii propriului chip. Gabriel 
Marcel nu operează o delimitare între existență şi 
esenţă, care ar fi dus iremediabil la o configurare 
a existenței ca o aparență iluzorie. Fenomenul şi 
esența aparţin fiinţei, realizând astfel acea „parti- 
cipare ontologică“. Fiinţa ruptă de orizontul lui a 
avea poate accede Ia orizontul lui a fi, prin regăsi- 
rea propriei plenitudini şi libertăți. Poziţia vădit 
creştină pe care se plasează Gabriel Marcel îl de- 
termină să considere libertatea ca desfăşurân- 
du-se în interiorul lui Dumnezeu. Prin urmare, 
„metafizica speranţei“ se manifestă la filosoful 
francez ca un remediu la agnosticismul moderni- 
tății, speranța ca mister, în orizontul unei experi- 
ențe de comuniune, spre deosebire de valoarea 
pe care i-o imprimă Kierkegaard, unde problema 
speranţei apare ca urmare a disperării. Atitudi- 
nea filosofiei lui Gabriel Marcel este atitudinea 

unei filosofii a speranţei împlinite, în care anco- 
rarea spre transcendent nu se realizează decât 
printr-o adevărată umilință creştină. 

Autorul îşi încheie demersul său analitic 
printr-un amplu text dedicat lui Nae Ionescu, sur- 
prins admirabil, prin evidenţierea unor aspecte 
esenţiale ale filosofiei sale. În spaţiul intelectual 
românesc, momentul major al criticii raţionalis- 
mului cartezian este întreprins de Nae Ionescu, 
de pe poziţia filosofiei creştine, de nuanţă orto- 
doxă, cu rădăcini profunde în patristică. În dispu- 
tele pe care le-a avut cu filosofii raționalişti, pozi- 
tivişti, printre care şi fostul său profesor Rădules- 
cu-Motru, Nae Ionescu încearcă să disocieze pre- 
ocuparea metafizică de cea ştiinţifică. Este intere- 
sant de subliniat ideea filosofului referitoare la 
metafizica occidentală, dominată de o tendință 
mai veche a aristotelismului de a transforma ori- 
ce judecată într-o judecată predicativă. Afirmația 
potrivit căreia metafizica occidentală este sortită 
dispariţiei, tocmai datorită existenței în interio- 
rul ei a unor germeni de disoluţie, nu ni se pare 
deloc hazardată, dacă ne gândim la orientarea 
spiritului metafizic occidental spre o cunoaştere 
raţională. În fond, cum bine remarcă Nae Iones- 
cu, apariția acestei cunoaşteri raţionalizante a 
condus la disoluția spiritului metafizic occidental 
şi la apariţia scientismului. Diferența fundamen- 
tală dintre metafizica răsăriteană şi metafizica 
occidentală rezidă în modul de atitudine în faţa 





Nae lonescu 


x 


existenţei: „existenţa este trăită“, ceea ce ar su- 
gera „structura spirituală răsăriteană“, în timp ce 
pentru „structura spirituală apuseană“, „existen- 
ţa este cunoscută“. 

Cogito ergo sum ar corespunde, potrivit lui 
Nae Ionescu, lui cogito, ergo sum cogitans. Propo- 
ziția sum cogitans indică atributul pe care îl are 
subiectul, arătând totodată şi o mai puţin remar- 
cată încadrare în planul existenţei logice, prin 
care se manifestă ca evidentă racordarea de tip 
socratic, cu apropierea pe care ea o presupune 
între rațiune şi existență. Decelarea silogismului 
cartezian se poate face prin interpretarea lui sum 
care, la Descartes, nu este o evidență obiectivă, ci 
se manifestă ca ceva care se impune subiectului. 
La Fericitul Augustin, problema lui cogito apare 
separată de cea a lui sum, „putându-se constata 
evidența existenței necondiționate de faptul 
subiectiv al cugetării“. 

Autorul abordează problema cunoaşterii, a 
tipologiei (tipul mistic, logic, mixt, precum și ti- 
pul pelerinului, mirelui şi sfântului ), de care s-a 
făcut atâta caz, în urmă cu câţiva ani, fără a se în- 
țelege sensul ei, problema suferinţei şi a semnifi- 
caţiei sale soteriologice etc. Teza naeionesciană 
priveşte tipul de cunoaştere ca valorizare a exis- 
tenței. În afară de cunoaşterea ştiinţifică, filoso- 
ful propune alte două tipuri de cunoaştere: cu- 
noaşterea imediată - trăirea mistică - şi cunoaş- 
terea mediată - trăireînţelegere, de factură filo- 
sofică. Nae Ionescu oferă posibilitatea unei redes- 
chideri a problemei cunoaşterii, redeschidere 
care depăşeşte câmpul epistemologic al filosofiei, 
angajându-ne într-un dialog permanent cu antro- 
pologia, teologia şi, nu în cele din urmă, cu noi 
înşine. 

Volumul domnului George Popescu Glogo- 
veanu, construit pe baza unui demers analitic 
care pleacă de la Descartes şi, asemenea unor cer- 
curi concentrice ce trasează crizele majore ale 
cartezianismului prin câțiva din reprezentanții 
săi străluciți, se opreşte la Nae Ionescu, reuşeşte 
să surprindă articulațiile unei critici coerente la 
adresa unei filosofii fondatoare a modernităţii, 
ale cărei principii structurează cultura europea- 
nă. O asemenea întreprindere îndrăzneață meri- 
tă să fie continuată, cu atât mai mult cu cât cul: 
tura română, şi nu numai, nu şi-a consumat critic 
modernitatea. 





anul V e nr. 51 


49 





ROST 


DECANTĂRI 





Un autor uitat: 
Mircea Ciobanu 


Paul-Gabriel Sandu 





este scrierile lui Mircea Ciobanu s-a aşter- 

nut, ca o pulbere densă şi corozivă, uitarea. 

Moartea prematură a scriitorului, ce s-a 
produs chiar atunci când amenințarea comunis- 
mului dispăruse şi literatura română îşi recăpăta 
libertatea, a constituit temeiul acestei uitări. Iar 
nestăpânitul val optzecist, care a invadat librări- 
ile şi a făcut ca numărul criticilor să pară nesem- 
nificativ, a contribuit într-o bună măsură la acest 
lucru. Începând de atunci, scriitorul, care luase 
de două ori Premiul Uniunii Scriitorilor din Ro- 
mânia, pentru două dintre volumele romanului 
Istorii, n-a mai avut parte decât de cel mai aspru, 
mai necruţător şi mai nedrept dintre critici: tăce- 
rea. Acesta este motivul care stă la temelia rându- 
rilor de față, care însă nu îşi pot propune să ur- 
nească piatra, mult prea grea, care opreşte acce- 
sul la scriitura lui Mircea Ciobanu. 

Încercarea de față nu va urmări altceva decât 
să atragă atenția asupra unei opere de a cărei va- 
loare s-ar putea oricine convinge deschizând una 
dintre cărţile de proză sau de poezie ale autorului 
şi să prevestească lucrări nesfârşit mai ample şi 
mai îndreptăţite să aşeze opera lui Mircea Cio- 
banu acolo unde îi este locul. 

Păstrând în gând cele notate anterior, am 
hotărât să ne oprim asupra uneia dintre prozele 
de dimensiuni reduse ale autorului, extrem de in- 
teresante prin felul în care elemente ce proble- 
matizează arta literară se reflectează ca într-un 
joc de oglinzi şi se îmbină cu teme creştine. Este 
vorba despre proza în forma unei epistole, cu ti- 
tlul Tăietorul de lemne, apărută în 1974 la editu- 
ra Cartea Românească. 

Scrierea se deschide cu punerea în discuţie a 
ideii centrale a unei scrieri. Dacă aceasta este ros- 
tită „în auzul cititorului“ încă de la început, 


atunci lucrarea ia forma unei demonstraţii şi se 
înstrăinează definitiv de artă. Intențiile nemărtu- 
risite, pânzele freatice care nu izbucnesc nicio- 
dată la lumină sunt elemente care preschimbă 
ideea într-o „dovadă a propriei sale existenţe“ şi 
scriitura în artă. Dar ca să ne arate că acest lucru 
nu este altceva decât o viclenie, a cărei necesitate 
o recunoaşte, şi care poate fi dobândită şi perfec- 
ționată, autorul alege demonstrativ o idee de lu- 
cru: „Celui ce ucide fără voie i se cuvine un loc de 
refugiu, înte hotarele căruia legea să-şi piardă 
puterea de urmărire şi de pedeapsă“1. Apoi, auto- 
rul imaginează un personaj pus în slujba legii, un 
urmăritor care a ridicat tehnica de a rezolva cele 
mai complicate cazuri la perfecţiune. Vigilenţei 
lui nu-i poate scăpa nimic, este neînvins, şi nu se 
poate imagina un caz care să- tulbure şi căruia să 
nu-i poată găsi soluția. Criminalul ajunge invari- 
abil pe mâna judecătorului. Numai că tocmai 
această stare la care a ajuns îl face să simtă nea- 
junsurile propriei perfecțiuni. După îndelungi 
momente de gândire, ideea îi vine aproape de la 
sine, dincolo de orice înţelegere umană: „Celui ce 
ucide fără voie i se cuvine un loc de refugiu, o ce- 
tate de scăpare [...P“. 

Autorul ne invită în continuare să ne închi- 
puim o întâmplare obişnuită, doi tăietori de lem- 
ne trudind o zi întreagă, culcând la pământ copac 
după copac, cu podul palmelor bătătorit de cozile 
de lemn ale toporiştilor. Ca două braţe ale ace- 
leiaşi maşini, cei doi lovesc pe rând trunchiul co- 
pacului, numai că ritmul lor e întrerupt de un stri- 
găt cumplit, şi unul dintre ei se prăbuşeşte la pă- 
mânt. Nu el fusese cel care slobozise strigătul, ne 
asigură naratorul-autor, ci cel care rămăse în mâ- 
nă numai cu coada toporului. Cealaltă jumătate 
curmase viața celuilalt. 

Indistincţia autor-narator este menţinută de 
interferența nivelului meta-textual, la care se dis- 
cută despre ideea unei scrieri, cu nivelul scrierii 


1 Mircea Ciobanu, Martorii. Epistole. Tăietorul de lemne, Ed. Minerva, Bucureşti, 1988, p. 239. 


2 Ibidem., p. 246. 

înseşi, unde tragedia tăietorului de lemne pare a 
putea fi atât de uşor rezolvată de N, personajul 
aflat în slujba dreptăţii, fără nici o mustrare de 
conştiinţă. Numai că vorbele tăietorului de lemne 
şi posibilitatea că el să nu fi voit să-şi omoare con- 
săteanul complică indefinit lucrurile. Cercetăto- 
rul cazului îşi dă seama de uşurinţa cu care l-ar 
putea condamna pe criminal, ba chiar l-ar putea 
convinge că într-adevăr premeditase acest lucru, 
că ştia că toporişca în final se va rupe. Legea ar 
avea de suferit numai dacă un criminal ar rămâne 
nepedepsit, nu şi dacă un om nevinovat ar fi con- 
damnat. Înţelegând acest lucru, N înţelege de fapt 
drama imposibilității sale de a da greş. El nu 
poate da greş, pentru că ar comite ceea ce s-ar 
putea numi o eroare de subspecificare. 

Cum am putea înțelege acest lucru? Autorul- 
narator invocă episodul biblic al fratricidului. Pe- 
depsirea lui Cain se îndrepta mai ales împotriva 
nesocotirii poruncii Domnului şi mai apoi împotri- 
va faptului săvârşit. Porunca viza supunerea in- 
definită şi suprima voința proprie, care însă, elibe- 
rată prin făptuire de sub imperiul poruncii, trece 
sub imperiul legii. Aşadar, iată cum a apărut legea, 
care nu mai poartă ca şi porunca asupra voinței, ci 
numai asupra rezultatului exercitării voinței, ajun- 
gând să condamne şi ceea ce pare a fi-un rezultat al 
acesteia, punând în seama voinței şi ceea ce era 
neintenţionat, ca un fel de efect secundar al păca- 
tului originar. N sesizează acest lucru şi este gata 
să-i acorde vinovatului-nevinovat posibilitatea scă- 
pării. Îi dă o mie de paşi înaintea urmăritorului 
său, unul singur, fratele victimei, care dacă îl prin- 
de se poate răzbuna, însă dacă urmăritul ajunge în 





locul promis, lui îi este uitată orice vină. Dar ce este 
acest loc sigur, se întreabă N, pentru a-şi răspunde 
tot el; acesta nu este altceva decât calea până la el. 
Drumul este cel care purifică, îl absolvă sau îl con- 
damnă pe urmărit, pe cel care caută scăparea de 
fantoma propriei sale vinovăţii. 

Se produce astfel un foarte interesant para- 
lelism, de vreme ce în cazul urmăritului lucrurile 
stau la fel ca în cazul ideii unui roman. Şi aceasta 
este de fapt similară cu drumul până la ea, singurul 
în măsură să ofere justificarea ideii însăşi. Ducând 
paralelismul mai departe, obținem o viziune con- 
form căreia scriitura se transformă într-un efort 
purificator şi recuperator, asemenea străbaterii 
drumului către unicul loc ce garantează siguranța. 

Cu ultimele eforturi de a-şi stăpâni person- 
ajul autorul care rămâne din ce în ce mai mult 
doar narator, ne cere să ni-l imaginăm pe N ca 
având un frate bolnav. „Ucide-mă!“, îi cere acesta, 
numai că N nici nu se poate gândi că va comite 
gestul acesta, el care slujea dreptatea şi rămăsese 
nepătat. Până la urmă totuşi îl ucide şi se pierde 
printre clădirile unei străzi, urmărit de cineva ne- 
cunoscut, în vreme ce ploaia aşternea uitare. Tră- 
dându-se pe sine, personajul trădează autorul 
care-l închipuise. N îşi cere dreptul să nu mai fie 
doar închipuit, ci să fie pur şi simplu. Voința lui ce 
se autonomizează şi comite un paricid simbolic, 
închizând epistola. 

Opera este mărturia că o scriere despre arta 
scrierii se închide firesc şi curge în textul propriu-zis. 
Bucla deschisă prin problematizarea literaturii în 
sine, transformarea acesteia în temă, şi ridicarea la 
nivelul meta-textual se închide. Creaţia reflectată 
astfel în ea însăşi se recuperează şi se reinstaurează 
pe sine ca artă, nesfârşit îmbogățită. 

Finalul lucrării, prin care naratorul ne dă de 
înțeles că personajul i-a scăpat de sub control şi 
că nu-l mai poate sluji în continuare, conturează 
ideea că scriitura însăşi se autonomizează, îşi 
cere dreptul de a deveni o lume, care ar putea să 
nu mai slujească unei singure idei, ci să se confi- 
gureze ca o „opera aperta“. 

Succint analizată aici, proza Tăietorul de lem- 
ne rămâne fără îndoială deschisă şi altor inter- 
pretări, care ar putea pătrude mult mai adânc, 
sesizând conexiuni şi elemente străine acestor 
rânduri care se mulțumesc să rămână o provocare 
la lectură şi nimic altceva decât o promisiune. 

Împărtășirea continuă 
cu Sfintele Taine 


Împărtăşirea continuă cu Sfintele Taine -Dosarul unei controverse, 
mărturiile Tradiţiei. Studiu introductiv și traducere de diac. loan 1. Ică jr, 


Stelian Gomboș 





Editura Deisis, Sibiu 2006, 532 pagini. 

artea aceasta care, cu adevărat zideşte, 
GQ este foarte binevenită, deoarece tema şi 
problema abordată este una stringentă, 
esențială şi mereu actuală, căci vine în întâmpina- 
rea întrebărilor şi frământărilor noastre cu privi- 
re la modul, timpul şi perioada îmărtăşirii cu 
Mântuitorul nostru Iisus Hristos în chip Euharis- 
tic. Este bine şi corect să ne împărtăşim cu Sfin- 
tele Taine numai în cele patru posturi de peste 
an? Putem să ne împărtăşim mai des? Este obliga- 
torie o perioadă de pregătire şi de post înainte de 
luarea Sfintei Împărtăşanii? Iată, acestea sunt 
doar câteva dintre întrebările pe care şi le pun 
mulţi dintre credincioşii noştri. În acest sens, lu- 
crarea de față, pe care vi-o recomandăm spre mi- 

















nuțioasă şi profundă lectură, aduce cu siguranță, 
multe răspunsuri şi lămuriri. 

Această carte este un veritabil tratat istoric, 
dogmatic şi liturgic, prefaţat de un valoros studiu 
introductiv semnat de cunoscutul teolog român 
Pr. Dr. loan L. Ică jr. În volumul de față, pentru 
prima dată într-o limbă modernă, se restituie în- 
treg dosarul controversei (ce datează din sec. al 
XVIII-lea), dar şi principalele mărturii ale Tra- 
diției în această privință - de la Sf. Vasile cel Mare 
până la Nicolae Cabasila. Cum în sec. al XX-lea ro- 
mânesc discuţia a fost purtată cu aprindere în 
multe împrejurări, este câte se poate de binevenit 
acest recurs la Sfânta Tradiţie care este avizat şi 
girat cu toată competența de prestaţia teologică a 
traducătorului, care cunoaşte foarte bine cuprin- 
derea şi implicaţiile acestei probleme. 


Dispute pe colive 


Cu acribia-i obişnuită şi (re)cunoscută, dis- 
tinsul părinte profesor ne poartă în timp, prezen- 
tându-ne, aşa cum am mai spus, istoria unei con- 
troverse ce avea la bază o dispută ritualizată, în 
legătură cu săvârşirea sau nesăvârşirea slujbelor 
parastaselor (pomenirii morților) în ziua dumi- 
nicii. Este vorba de faimoasa ceartă în jurul „coli- 
velor“ sau „pomenilor“ celor decedați. În anii 
1754 - 1755, călugării de Ia schitul athonit „Sfân- 
ta (Aghia) Ana“ au început, beneficiind de impor- 
tante donaţii ale creştinilor greci foarte bogaţi 
din ținutul Levantului, construcţia unei noi bise- 
rici, mai mari decât cea existentă până atunci. 
Pentru a finaliza mai repede lucrările de con- 
strucție, monahii şi muncitorii lucrau şi în zilele 
de sâmbătă. În aceste condiţii s-au văzut obligaţi 

să mute pomenirea morţilor familiilor donatoare 
- care cuprindeau peste 12.000 de nume! - în 
ziua de duminică. Această modificare liturgică a 
fost însă prompt denunţată de ierodiaconul 
Neofit Kavsokalivitul ca fiind o gravă inovaţie 
dogmatică constituind o încălcare inacceptabilă a 
tradiției ortodoxe. Plângerea morţilor şi come- 
morarea lor cu colive (simbol al trupului mort) 
contravin Constituţiilor Apostolice, fiind incom- 
patibile cu caracterul pascal-resurecţional al Du- 
minicii - care este zi a Învierii Domnului nostru 
lisus Hristos şi prilej al deplinei bucurii; drept 
urmare, ele trebuie celebrate şi oficiate doar în 
ziua de sâmbătă - ziua pogorârii lui Hristos la iad, 
mutarea lor duminica fiind un mare păcat. 

La toate acestea monahii de la „Aghia Ana“ 
au răspuns susținând că, din punct de vedere teo- 
logic vorbind, nu ar exista o incompatibilitate în- 
tre pomenirea morţilor şi Învierea lui Hristos - 
care este garanția şi şansa celor adormiți în cre- 
dință. La o privire mai atentă însă, în spatele a 
ceea ce putea părea a fi o dispută ritualistă şi ste- 
rilă pe o temă minoră, se aflau mize spirituale 
esenţiale pentru existența creştină. Pe de o parte, 
reafirmarea sensului pascal-eshatologic al 
Duminicii era strâns relaţionată la „colivari“ de 
redescoperirea sensului de comuniune euharis- 
tică al Liturghiei şi de apologia împărtăşirii per- 
manente (frecvente) a creştinilor, ca realizare 
concretă a acestor sensuri într-un etos pascal- 
eshatologic-euharistic. 

Pe de altă parte, sub aspect metodologic, 
controversele puneau în joc necesitatea restabili- 
rii adevăratului sens al Tradiţiei apostolice şi pa- 
tristice în fața practicilor discutabile devenite niş- 
te „tradiţii“ în epocă. Autorul laboriosului şi docu- 
mentatului studiu introductiv urmăreşte istoricul 
acestei dispute în perioada ce a urmat până în 
anii 1800 - 1819, când a fost ultima etapă a con- 
troverselor. 


Extremele Împărtășirii 


Trebuie reţinut şi subliniat faptul, după cum 
spune şi Părintele Ică în această carte la pag. 71, 
că „în spatele insistențelor lor stă o teologie litur- 
gică autentică a vieţii creştine: cele cinci zile ale 
săptămânii sunt simbol al muncii şi al vieţii «prac- 
tice», al pocăinței, ascezei, despătimirii, al cultivă- 


rii şi motivării virtuţilor; sâmbăta, ziua odihnei, e 
ziua «colivelor», a pomenirii celor adormiţi şi a 
solidarității cu cei trecuți dincolo; iar duminica, 
ziua Domnului, e zi eshatologică cu caracter pas- 
cal, resurecţional şi liturgic: e ziua comuniunii de- 
pline şi îndumnezeitoare cu Dumnezeu în Împă- 
răţia Sa sub forma Împărtăşirii euharistice de 
Trupul şi Sângele Domnului mort şi înviat pentru 
noi. De aceea şi practica cea mai potrivită în acest 
sens a împărtăşirii continue sau frecvente e calea 
de mijloc a împărtăşirii duminicale, care evită ex- 
tremele periculoase duhovniceşte atât ale împăr- 
tăşirii anuale sau de patru ori pe an, după marile 
posturi bisericeşti, cât şi ale celei zilnice. Prima 
practică - tipic răsăriteană - pune accentul pe 
pregătirea ascetică prealabilă prin Spovedanie şi 
post, rigorismul ascetic ducând la o asceză fără 
Euharistie şi o supralicitare a valorii substitutive 
a anafurei, al căror exces duce paradoxal la indi- 
ferenţă şi indolenţă față de Euharistie şi supralici- 
tarea eforturilor ascetice personale. Cea de-a 
doua - tipic apuseană şi adoptată de teologii or- 
todocşi din diasporă -, insistă pe Euharistie fără 
asceză, minimalizând importanța pregătirii asce- 
tice, a Spovedaniei şi a postului, şi bagatelizând 
anafura, duce la banalizare şi formalism, la mar- 
gism euharistic, al căror exces se manifestă în la- 
xism ascetic şi insolenţă față de sacralitatea Eu- 
haristiei. Aici împărtăşirea e detaşată inaccepta- 
bil de efortul ascetic şi filocalic, de post şi rugăci- 
une. Cele două excese simetrice ale Împărtăşirii 
rare şi dese, individuale şi colective, se alimentea- 
ză, justifică şi susţin reciproc, şi ambele invocă 
abuziv în sprijinul lor afirmaţii şi poziţii ale părin- 
ților „colivari“, fără a sesiza nici natura exactă a 
pledoariei lor, nici echilibrul menţinut cu grijă 
între asceză şi Liturghie, între Spovedanie şi Îm- 
părtăşire, între care aceştia refuză să opteze uni- 
lateral“... 


O altfel de împărtăşire 


Foarte interesant este şi un capitol în care 
distinsul teolog prezintă care au fost „ecourile şi 
luările de poziţii în Ortodoxia românească“ în le- 
gătură cu problema desei împărtăşanii şi din care 
vom Spicui doar, ca o concluzie, de la pag. 85: „cri- 
za liturgică şi spirituală în Biserica Ortodoxă ac- 
tuală este însă o problemă atât practică, cât şi teo- 

retică. În spatele diverselor soluții practice preco- 
nizate - împărtăşire rară/deasă, individuală/co- 
munitară - stau concepții teologice diferite de- 
spre Liturghie şi spiritualitatea ortodoxă. Ele sunt 
ilustrate elocvent de diferența de accent şi sensi- 
bilitate dintre cele două comentarii liturgice pu- 
blicate în anii 1980 de preoţii profesori Alexan- 
der Schmemann (1921 - 1983) şi Dumitru Stăni- 
loae (1903 - 1993). Liturgistul rus pleacă de la 
premisa unei opoziții principiale între spiritua- 
litatea euharistică originară de tip comunitar - 
ecleziologic şi eshatologic, pe de o parte, şi spiri- 
tualitatea monahală ulterioară, individuală, peni- 
tenţială şi terapeutică, pe de altă parte, şi mili- 
tează pentru restaurarea celei dintâi împotriva 
celei din urmă. Dogmatistul român postulează 
însă, din contră, pe convergenţa şi unitatea de 
principiu în Ortodoxie a acestor aspecte într-o Li- 
turghie spirituală şi o spiritualitate liturgică. 

Pe aceeaşi linie de adâncire a acestei viziuni 
integratoare, de mediere între polarizări teoreti- 
ce şi practice păgubitoare, se înscrie remarcabila 
schiță de teologie liturgică integrală publicată în 
1993 de dogmatistul de la Sibiu - Pr. Prof. loan 
Ică sn. Depăşirea clivajelor dintre aspectele 
obiectiv - subiectiv, sacramental — ascetic, comu- 
nitar - individual, se face aici din perspectiva 
unei viziuni a diverselor moduri de prezență/îm- 
părtăşire a lui Hristos în Liturghie: în locaşul Bi- 
sericii şi în icoane, în cuvânt, în Scriptură, rugăci- 
uni şi cântări, şi euharistic - scacramental, care 
însă devin eficiente numai pe fondul unui susți- 
nut efort ascetic şi filocalic de purificare şi pregă- 
tire duhovnicească neîncetată. Nici rara, nici dea- 
sa împărtăşire nu sunt metode cu eficiență magi- 
Că, iar invocarea pledoariei „colivarilor“ pentru 
împărtăşirea continuă în contextul Liturghiei, nu 
este lipsită de echivocuri în absenţa unei resti- 
tuiri complete a textelor şi a unei prezentări isto- 
rico-critice avizate, atente la contexte şi nuanțe. 
Împărtăşirea „sacramental“ euharistică de Hris- 
tos nu trebuie izolată de împărtăşirea „mentală“, 
„duhovnicească“ prin rugăciune şi meditaţie (de 
care Sfântul Nicodim vorbeşte în „Războiul 
nevăzut“) fiindcă ambele pregătesc împărtăşirea 
eshatologică mai adevărată de Hristos în viața 
viitoare. Practic, pentru soluţionarea crizei litur- 
gice actuale se preconizează aici o susținută cate- 
hizare liturgică de către preoți, rostirea cu voce 


tare a rugăciunilor Liturghiei, promovarea parti- 
cipării active şi conştiente a credincioşilor la Li- 
turghie: daruri, cântări, împărtăşire euharistică 
cu pregătirea cuvenită, dar nu fără împărtăşirea 
duhovnicească prin virtuți şi rugăciune prin care 
sporim cu toţii în comuniunea cu Hristos şi în- 
treolaltă. 


Dezbaterea continuă 


Caracterul problematic al recursului actual 
la metoda „desei împărtăşiri“ vine, aşadar, din 
presiunea exercitată de adepţii ei de a se renunța 
la elemente tradiționale esenţiale, cum sunt pre- 
gătirea ascetică prealabilă prin post şi mai ales la 
legătura dintre Împărtăşire şi Spovedanie. Con- 
testate fiind de către de teologi şi preoţi din dias- 
poră (şi de adepţi ai lor din ţările tradiţional orto- 
doxe), aceste elemente sunt reafirmate viguros 
de reprezentanţi contemporani iluştri şi autori- 
zați ai teologiei şi spiritualității ortodoxe tradiţio- 
nale. În acest context - care arată că dezbaterea 
pro şi contra Împărtăşirii cu sau fără pregătire - 
rememorarea sensului exact al disputei din sec. 
al XVIII-XIY în jurul împărtăşirii continue poate 
facilita în chip util înțelegerea exactă a mizelor 
controverselor contemporane... 

După acest amplu studiu introductiv urmea- 
ză traducerea unor documente fundamentale în 
această direcție: Neofit Kavsokalivitul - „Despre 
împărtăşirea continuă“, 1772 - 1777; Sfântul Ni- 
codim Aghioritul - „Carte folositoare de suflet 
despre împărtăşirea continuă cu preacuratele lui 
Hristos Taine“ - 1783 - lucrare evocată deseori şi 
în studiul introductiv şi care a apărut în mai mul 
te ediţii, în limba română. 

În partea a III - a a lucrării, autorul ne aduce 
înainte, sub titlul „Mărturiile Tradiţiei“ canoane 
din sec. al IV - lea şi interpretările canoniștilor bi- 
zantini din sec. al XII - lea, precum şi tratatele de- 
spre Sfânta Împărtășanie ale Sfinţilor Vasile cel 
Mare, Teodor Studitul, Simeon Noul Teolog, Gri- 
gorie Palama, Simeon al Thessalonicului, Nicolae 
Cabasila sau Toma de Kempis. Toate, lecturi şi 
scrieri patristice ziditoare şi mult folositoare pen- 
tru cei care doresc o sporire şi o desăvârşire du- 
hovnicească în acest timp foarte preţios şi sfânt al 
pregătirii noastre spre a ajunge, cum se cuvine, în 
întâmpinarea lui Hristos cel Euharistic. 

Ulise şi convențiile 


lecturii 


James Joyce, Ulise, 2 vol, trad. rom. şi note Mircea Ivănescu, 


Ed. Univers, Bucureşti, 1984 


Răzvan Andrei 


arile construcţii literare care au influen- 
M țat proza secolului al XX-lea sunt puţine. 

Pe primul loc ar fi Doamna Bovary, a lui 
Flaubert, urmează În căutarea timpului pierdut, 
de Proust şi insolitul roman al lui James Joyce 
(1822-1941), Ulise. Cititorului grăbit de astăzi, 
căutătorului de indiscreţii egolatre şi de umori 
revărsate în pagină cu cea mai naturală lipsă de 
simț estetic şi cultură, acest roman îi va stârni 
repulsie şi probabil că îl va ține în biblioteca per- 
sonală, necitit dar la vedere, ocupându-se pe mai 
departe cu lectura cărţilor în care se poate regăsi. 
Ulise nu este un roman frumos în sensul comun 
al termenului şi nu se citeşte ca orice alt roman. 
Într-un sens este o construcție monstruoasă, dar 
dacă cititorul nu citeşte numai pentru a se identi- 
fica cu personajele, ci se dedică lecturii artistice, 
creatoare, atunci cartea îi poate oferi delicii la 
care nu a sperat vreodată. 

Ulise este descrierea unei singure zile, joi, 16 
iunie 1904 şi gravitează în jurul a trei personaje - 
Leopold Bloom, agent publicitar, Stephen 
Dedalus, tânăr profesor de şcoală din Dublin şi 
Marion (Molly) Bloom, soţia lui Leopold, cântă- 
reață - dintre care dominant este primul. Acţiu- 
nea are loc în Dublin. Despre cadrele generale ale 
poveştii nu se poate spune mai mult. Dar, ceea ce 
face Joyce cu aceste trei personaje şi cu pere- 
grinările lor este de-a dreptul demiurgic, ridicând 
arta literaturii la valenţele nemuririi. 

După cum sugerează şi titlul, romanul este 
legat cu fire nevăzute de Odiseea, dar a spune că 
Ulise este o parodie a epopeei antice este o eroa- 
re hermeneutică gravă, pierzându-se astfel orice 
posibilitate de înţelegere a cărții în ceea ce are ea 
ireductibil. Ar însemna să o punem în umbră, să o 
legăm de altceva şi să îi confiscăm prin aceasta 





James Joyce 


Univers | 





dreptul la existența pe care o merită. Valoarea 
simbolică pe care o au aventurile lui Leopold 
Bloom este numai un aspect al cărții lui şi nu e 
nici pe de parte cel mai important. Dacă vom 
avea inspiraţia să îi acordăm răbdare şi ne vom 
concentra atenţia asupra detaliilor, singurul 
aspect care contează atunci când citim literatură, 
această operă ne va putea oferi spectacolul artei 
în tot ce are ea mai mare şi mai frumos de oferit. 
Cu alte cuvinte, nu ideile generale, ci stilul şi ţesă- 
tura întâmplărilor (structura) fac din această 
carte o capodoperă, restul fiind doar finisaje pe 
care mintea noastră le face oricum. 

Fiecare capitol este scris de Joyce într-un stil 
diferit. Mai mult, arta autorului se manifestă 

chiar la nivelul alchimiei fonemelor (acest aspect 
fiind mai greu de observat în traducere), el reu- 
şind să creeze o muzicalitate aparte prin combi- 
narea superbă a sunetelor pentru a reda o stare 
specifică, o melodie abia perceptibilă sau pentru 
a sugera micile devieri ale fluxului conştiinţei, in- 
venţie stilistică a lui Tolstoi, pe care Joyce o desă- 
vârşeşte aici. Iată o mostră de stil joycean: „In- 
trând pe sub arcada podului de cale ferată 
[Bloom] scoase plicul, îl rupse repede în fâşii şi le 
împrăştie apoi pe drum. Bucăţelele de hârtie se 
risipiră tot mai departe, năruindu-se în aerul 
umed; fluturare albă şi apoi totul năruindu-se 
încet.“ De observat cum așează el punctul şi vir- 
gula înaintea unei precizări poetice cu rol vizual. 
Acesta este un procedeu folosit pe larg de Flau- 
bert în Doamna Bovary. Sau, finalul viziunii unui 
torent de bere revărsată, „şerpuind peste tot pe 
pământul plat, şuvoi leneş, tot mai dens, de lichid 
purtând cu sine flori lătăreţe de spumă.“ O altă 
caracteristică a stilului din Ulise este dezvoltarea 
terifiantă a temei flaubertiene a contrapunctului 
în partea a doua, în capitolul 7, se întâlnesc şi dia- 
loghează aproximativ cincizeci de personaje. 
Scenele sunt de-a dreptul înnebunitoare şi numai 











un cititor înarmat cu răbdarea artistului se poate 
descurca în acest uriaş hățiş, poate cel mai animat 
capitol din istoria literaturii. 

Dar, ceea ce a rămas în mentalul colectiv 
drept joycean prin excelență este tehnica redării 
monologului interior'sau a fluxului de conştiinţă. 
V. Nabokov observa că primul care a folosit aceas- 
tă tehnică a fost Tolstoi, în Ana Karenina, în episo- 
dul drumului către gară al eroinei. Acolo mai sunt 
prezente încă semnele de punctuație şi precizări- 
le autorului. La Joyce fluxul conştiinţei este elibe- 
rat de artificiile punctuaţiei şi se desfăşoară sub 
ochii imaginaţiei noastre liber, întortocheat şi 
spumos ca apele unui fluviu ce se revarsă primă- 
vara peste o câmpie. Monologul lui Molly Bloom 
din final este transpunerea artistică a unei cas- 
cade de gânduri şi imagini ce adună în tumultul 
său întregul edificiu romanesc. 

Romanul Ulise îşi aşteaptă încă cititorii pen- 
tru a le oferi ceea ce nu au primit de la nimeni: o 
superbă construcţie şi o paradă copleşitoare de 
procedee stilistice pe care, însă, nu le putem apre- 
cia decât dacă ne lepădăm de convențiile lecturii 
şi pătrundem curaţi artistic în lumea Dublinului 
lui Joyce. 

Martiri pentru Hristos 
din România, în perioada 
regimului comunist 


Volumul a apărut la Editura Institutului 
Biblic şi de Misiune al BOR, Bucureşti (2007), are 
804 pagini plus şase hărți, rezultat al unui demers 
inițiat şi finanţat, din anul 2002, de Fundaţia Sf. 
Gerhards din Germania, de pe lângă Episcopia 
Romano-Catolică din Rottenburg. Conţine peste 
240 de persoane (207 ortodocşi, 30 romano- 
catolici şi 4 lutherani) care şi-au dat viaţa pentru 
credința creştină în vremea persecuției comu- 
niste (1945-1989), fie că au supraviețuit sau nu 
închisorilor în care au fost deţinuţi. Aceştia sunt 
reprezentaţi cu biografii întocmite după normele 
ştiinţifice ale cercetării istorice. Pentru acestea au 
fost cercetate Arhivele Naţionale Române, ale fos- 
tei Securități aflate la CNSAS, Ministerul Justiţiei 
sau Tribunalele Militare, materiale de istorie 
orală, arhive de familie şi confesionale şi au fost 
scotocite multe biblioteci din țară. De asemenea, 
pentru prima dată au fost consultate publicaţiile 
din exil. Martirii provin din toate categoriile 
socio-profesionale, de Ia preoți şi episcopi, ofițeri 
de armată, filosofi, poeţi, până la studenţi, 
agricultori, comercianți. 

În volumul de față lipsesc martirii Bisericii 
Greco-Catolice, deoarece reprezentanţii acesteia 
nu au finalizat, în termenul prevăzut, cercetările 
în arhive necesare întocmirii biografiilor. Se 
doreşte ca la o ediţie ulterioară biografiile acesto- 
ra să fie incluse, iar cele deja prezente să fie 
îmbunătăţite pe măsură ce cercetările în arhivă 
sunt aprofundate. 

Volumul începe cu introducerile PF Teoctist, 
patriarhul BOR, a IPS Ioan Robu, Arhiepiscop şi 
mitropolit romano-catolic de Bucureşti şi a 
Excelenței Sale Cristoph Klein, episcopul Bisericii 
Evanghelice din România, urmate de prefața con- 
ducerii Fundaţiei Sf. Gerhards. Înaintea biografi- 
ilor martirilor în volum se mai găseşte un studiu 
introductiv semnat de Adrian Nicolae Petcu. 

Biografiile sunt prezentate în ordine alfabe- 
tică, indiferent de confesiune. La sfârşit este o 
listă cu martiri ortodocşi care au date biografice 
sumare, un text despre martirii secolului XX sem- 








Martiri pentru Hristos, 
din România, 
în perioada regimului comunist 


5-3 ae Ira! —— 








„Fericiţi veţi i când, din pricina Mea, 
vă ver ocări și vă vor prigoni și, minţind, 
vor zice tot cuvântul rău 
impotriva voastră” 

(Matei 5, 11) 


Sp 


Editura Institutului Biblic și de Misiune al Bisericii Ortodoxe Române 





nat de Episcopul greco-catolic de Lugoj, Ale- 
xandru Mesian, urmat de 6 hărţi cu situația 
administrativ-canonică a Bisericilor istorice în 
vremea comunismului, iar ultima cu gulagul 
românesc. 

O altă noutate prin apariția acestui volum 
este prezența martirilor creştini din Basarabia, 
ignorați până acum în lucrările consacrate cleri- 
cilor şi mărturisitorilor întemnițați în vremea 
comunismului. Prezenţa o considerăm semnifica- 
tivă, deoarece numai în primul an de ocupație 
sovietică (1940-1941), autorităţile comuniste au 
martirizat peste 50 de clerici basarabeni. 

Tot la capitolul noutăți, potrivit celor spuse 
de preşedintele Fundaţiei Sf. Gerhard, dl. Her- 
mann Schuster, acest martirologiu este primul 
din lume cu conţinut ecumenic. Iată că în Româ- 
nia un astfel de martirologiu ecumenic a fost alcă- 
tuit, acesta reprezentând un act de pionerat în 
relaţiile ecumenice. 

Semnatarii acestui volum sunt 20 de profe- 
sori şi cercetătorii proveniți de la CNSAS, IRIR, 
Muzeul Olteniei, facultățile de Teologie din țară. 
Volumul este supervizat de părintele academi- 
cian Mircea Păcurariu, profesor la Facultatea de 
Teologie Ortodoxă din Sibiu. 

SEMNAL EDITORIAL 





Părintele Marcu de la Sihăstria 








Mărturisirea unui creștin 


Această carte fundamentală apărut, acum 
două luni, într-o... discreţie nedreaptă, fără să 
aibă înscrisă vreo editură pe pagina de gardă, ci 
doar „Petru Vodă“ - de la Mănăstirea cu acelaşi 
nume din Neamţ. Volumul este viața monahului 
Marcu (pe numele de mirean Dumitru Constan- 
tin), aşa cu i-a povestit-o unuia dintre tinerii săi 
ucenici, monahul Filoteu. Viaţă unui om care la 
un moment dat a fost gata să ucidă pentru o idee 
politică (dar Dumnezeu l-a ferit de acest păcat), 
apoi a făcut ani de grei de închisoare sub comu- 
nişti şi în cele din urmă s-a călugărit şi s-a îmbună- 
tățit duhovniceşte pînă la sfinţenie. Părintele Cle- 
opa spunea despre monahul Marcu: „Acesta este 
cel mai mare duhovnic al Sihăstriei“. Părintele 
Iustin Pârvu, stareţul de la Petru Vodă, crede că 


„Părintele 
Marcu e mai 
sfint decât toţi 
sfinții din cimi- 
tirul Sihăstriei“. 
Iar monahul Fi- 
loteu, care a dat 
formă acestei 
cărți, şi-l amin- 
teşte astfel: „Dacă mă întreabă cineva cum mi-l 
aduc aminte pe Părintele Marcu, primul lucru pe 
care îl pot spune este că niciodată nu l-am găsit pe 
acest Sfint, fie că era zi, fie că era noapte, fie că 
era pe cerdacul chiliei ori printre stupii din fața 
casei, fie că era în chilie pomenind pomelnice ori 
citindu-şi pravila, fără lacrimi în ochi“. 





PĂRINTELE 


MARCU 


DE LA SIHĂSTRIA 











Simion Mehedinţi — Soveja 


Preot Gheorghe Calciu 





Creștinismul românesc 


Acest volum, aflat la ediţia a IV-a, 
a apărut la sfirşitul anului trecut, la 
Editura Terra din Focşani, sub îngri- 
jirea lui Costică Neagu. Marele profe- 

constituie într-o analiză de referință a 
credinței românilor. Într-un studiu 
asupra operei lui Mehedinţi, Răzvan 
Codrescu se pronunță: „Creştinismul 
românesc îl recomandă pe Simion 
Mehedinţi, tîrziu dar indiscutabil, ca 
pe cea mai înaltă conştiinţă culturală, 
creştin-ortodoxă a generaţiei sale“. 


o... ........cccccccccoooocooocococoerococoecooocooococeocooocooooooooococoooooocoooce 





Homo americanus. 
O radiografie ortodoxă 


Preot Gheorghe 


Demult epuizată, cartea din 2002 
a regretatului părinte Gheorghe Cal- 
ciu-Dumitreasa (1925-2006), Homo Sas r 
americanus. O radiografie ortodoxă,  FETII ip Sal 
îngrijită şi prefațată de Răzvan Co- pri tre 
drescu, revede lumina tiparului într-o 
a doua ediţie, revăzută şi adăugită, la Editura Christiana din 
Bucureşti. După cum observă prefațatorul, homo ameri- 
canus este „omul recent“ al Părintelui Calciu: un tip uman 
care tinde să devină model planetar (the american way of 
life), dar care vădeşte multe carenţe în ordinea moral-spiri- 
tuală, asupra cărora autorul (exilat din 1985) avertizează în 
cunoştinţă de cauză, fără să treacă cu vederea nici resursele 
de regenerare internă a lumii americane, mai ales în contact 
cu mesajul nepervertit al religiilor tradiţionale (câteva pagini 
dense semnalează apetența pentru Ortodoxie a unor foşti 
catolici sau protestanți, convertiți inclusiv prin întîlnirea 
catalizatoare cu tradiția ortodoxă românească). Ediţia apare 
la scurtă vreme după Testamentul Părintelui Calciu şi 
deschide o serie de reeditări din scrierile acestuia, ce vor fi 
completate şi cu numeroase pagini inedite (predici, note de 
călătorie, corespondenţă etc.). 

ROST: cuvint, rațiune, sens, ordine 


x 


În latină, rostrum însemna „deschizătură“, „cioc“, „plisc“, „bot“. Mai tîrziu, în latina populară, 
a început să însemne şi „gură“ în general. În româna veche, sub forma rost, a fost moştenit cu acest 
din urmă înţeles, păstrat astăzi doar în cîteva expresii de largă răspîndire (a învăţa pe de rost, a lua 
la rost) şi stînd la baza verbului a rosti. Rost a evoluat spre înțelesul „rațiune“, „sens“, „tâlc“, 
„Doimă“, „scop“, cu care se foloseşte astăzi în mod curent. Aşa a apărut verbul a rostui („a da sens“, 
„a pune ordine“), cu derivatele rostuire, rostuitor etc. 

Creat prin Rostirea (Cuvântul) divină, omul este el însuşi făptură rostitoare, dar şi rostuitoare. 
Omul are un rost dat de Dumnezeu, dar uneori caută să-şi facă singur alt rost, după mintea lui. În 
orice caz, starea cea mai rea a omului este aceea de a fi fără rost pe lume. Iar cel mai mare serviciu 
care poate fi făcut omului este de a-l ajuta să-şi (re)găsească rostul. 

Revista ROST îşi propune tocmai acest obiectiv la nivelul lumii româneşti, care în comunism 
şi-a pierdut rostul şi care trebuie să se redescopere pe sine, în primul rînd prin recursul la tradiţie. 





În acest număr semnează: e Răzvan Andrei - student la Filosofie, 
Universitatea Bucureşti e Iulian Boldea - prof. univ. dr., Universitatea 
„Petru Maior“ din Tg. Mureş e Emilia Corbu - doctor în istorie, arheo- 
log, ultima carte publicată: Sudul României în Evul Mediu timpuriu 
(2006) e Stelian Gomboş - doctorand în Teologie, publicist e Dan 
Mazilu - profesor e Constantin Mihai - doctorand în litere, eseist. 
Ultimul volum publicat: La logique d'Hermes. Etudes sur L'Imaginaire 
(2006) e Viorel Patrichi - jurnalist, ultima carte publicată: Ochii şi 
urechile poporului. Convorbiri cu generalul Nicolae Pleșiţă (2001) 
e Radu Preda - doctor în teologie, publicist, profesor la Universitatea 
Babeş-Bolyai - Cluj, autor, printre altele, al volumului Biserica în Stat. 
O invitaţie la dezbatere e Marina Roman - jurnalist e Paul-Gabriel 
Sandu - student la Facultatea de Filosofie a Universităţii Bucureşti 
e Claudiu Târziu - jurnalist. 


Abonament 

Vă puteţi abona trimiţind contravaloarea abonamentului prin mandat poştal (în care specificaţi citeţ numele, 
adresa completă, telefonul şi perioada de abonament) pe numele: Târziu Claudiu Richard, CP 27, Oficiul 
Poştal 23, Bucureşti sau achitînd contravaloarea abonamentului în contul nr. 
R025BACX0000000107363250, deschis la HVB Țiriac Bank, Sucursala Orizont - Bucureşti, pe numele 
Asociaţiei ROST, cod fiscal 12495302, după care veţi trimite copia chitanței şi o scrisoare în care solicitați 
abonamentul la CP 27, Oficiul Poştal 23, Bucureşti. 

Preţul unui abonament este 180.000 lei (18 lei noi) pentru 6 luni şi de 360.000 lei (36 lei noi) pentru un an. 
Pentru cei din străinătate abonamentul este de 50 euro/an în Europa şi 70 USD/an pentru celelalte 
continente. 


Nr. 1-— martie 2003, dedicat lui 
Nicu Steindhardt 
Nr. 2 — aprilie 2003, dedicat lui Mircea Eliade 
Nr. 3 — mai 2003, dedicat lui Lucian Blaga 
Nr. 4-— iunie 2003, dedicat lui 
Mihai Eminescu 
Nr. 5-— iulie 2003, dedicat lui 
Nicolae Paulescu 
Nr. 6 -— august 2003, dedicat lui Sandu Tudor 
Nr. 7 — septembrie 2003, dedicat lui 
Nae Ionescu 
Nr. 8 — octombrie 2003, dedicat lui 
Valeriu Gafencu 
Nr. 9 — noiembrie 2003, dedicat Părintelui 
Dumitru Stăniloae 
Nr. 10-11 — decembrie 2003, dedicat lui 
Vasile Băncilă 
Nr. 12 — februarie 2004, dedicat lui 
Nichifor Crainic 
Nr. 13 — martie 2004, dedicat lui 
Mircea Vulcănescu 
Nr. 14-15 — aprilie-mai 2004, dedicat lui 
Radu Gyr 
Nr. 16 — iunie 2004, dedicat lui Vintilă Horia 
Nr. 17 — iulie 2004, dedicat 
lui Ștefan cel Mare — epuizat 
Nr. 18 — august 2004, dedicat lui 
Ernest Bernea 
Nr. 19 — septembrie 2004, dedicat lui 
Constantin Noica 
Nr. 20 — octombrie 2004, dedicat 
Părintelui Arsenie Boca — epuizat 
Nr. 21-22 — noiembrie-decembrie 2004, 
dedicat Părintelui Constantin Galeriu 
Nr. 23 — ianuarie 2005, dedicat lui 
Vasile Lovinescu 
Nr. 24 — februarie 2005, dedicat lui 
Octavian Goga 
Nr. 25-26 — martie-aprilie 2005, dedicat 
Părintelui Constantin Voicescu 
Nr. 27 — mai 2005, dedicat lui 
Nicolae Iorga — epuizat 
Nr. 28 — iunie 2005, dedicat 
Părintelui Arsenie Papacioc — epuizat 
Nr. 29 — iulie 2005, dedicat 
Părintelui Zosim Oancea 
Nr. 30 — august 2005, dedicat lui 
Vasile Voiculescu 
Nr. 31 — septembrie 2005, dedicat 
Părintelui Liviu Brânzaș 
Nr. 32 — octombrie 2005, dedicat lui 
Aron Cotruș 
Nr. 33 — noiembrie 2005, dedicat 
Părintelui Iustin Pârvu 
Nr. 34 — decembrie 2005, dedicat lui 
Paul Goma 
Nr. 35 — ianuarie 2006, dedicat lui 
Horia Bernea 
Nr. 36 — februarie 2006, dedicat lui 
Ioan Alexandru 
Nr. 37 — martie 2006, dedicat 
Părintelui Teofil Pârâianu 
Nr. 38 — aprilie 2006, dedicat 
Părintelui Calciu 
Nr. 39 — mai 2006, dedicat lui 
Pan M. Vizirescu 
Nr. 40-41 — iunie-iulie 2006, dedicat lui 
Ton Gavrilă 


D EEDIDIE 
ptuleti 
ari su pulizulii? 
părinti 
un cruciat al seco 


Mirza Vulszina3s 


Transnistria 
(5 tara nimanui 


Părintele Tustin 


„„_ Un adevăra 
purtător de Te 


Constantin Noica 


Nr. 42-43 — august-septembrie 2006, 
dedicat Părintelui 
Adrian Făgeţeanu 

Nr. 44 — octombrie 2006, dedicat lui 
Gabriel Constantinescu 

Nr. 45 — noiembrie 2006, dedicat lui 
Simion Mehedinți 

Nr. 46 — decembrie 2006, dedicat 
Părintelui Rafail Noica 

Nr. 47-48 — ianuarie-februarie 2007, dedicat 
Părintelui Benedict Ghiuș 

Nr. 49 — martie 2007, dedicat lui 
Toan Ianolide 

Nr. 50 — aprilie 2007, dedicat lui 
Marcel Petrişor 





Cei care doresc să-şi completeze colecția publicației 
ROST pot trimite contravaloarea revistei 

(3 lei/exemplar), prin mandat poştal, pe numele: 

Târziu Claudiu Richard, OP 23, CP 27 Bucureşti. 
Precizați pe mandatul poştal ce număr al revistei doriți, 
în cite exemplare şi adresa dvs. Pentru informaţii sunați 
la tel: 0740.103.621 

